
Uvod 


Andre — Vltchek 


Možemo li čovjeka s kojim sam raspravljao o stanju u kojem je 
naš svijet opisati kao »najvećeg intelektualca 20. stoljeća« ili »naj- 
citiraniju osobu našega doba« ili kao odvažnog borca protiv ne- 
pravde i bezočne pljačke milijarda bespomoćnih muškaraca, žena 
i djece širom svijeta? Možemo, naravno, ali njemu se ne bi sviđale 
takve velike riječi i slogani kojima bismo ga slavili. 

Meni je Noam Chomsky ujedno i čovjek koji voli ruže, koji 
uživa u čaši dobroga vina i koji s velikom toplinom i nježnošću 
može govoriti o prošlosti, o ljudima s kojima se susreo na ne- 
brojenim mjestima na ovome planetu, čovjek koji zna postavljati 
pitanja i koji onda pažljivo sluša odgovore, vrlo draga i dobrona- 
mjerna osoba, brižno ljudsko biće i drag prijatelj. 

Na jednome zidu Noamova ureda na Sveučilištu MIT nalazi 
se slavna fotografija Bertranda Russella i njegove riječi: »Tri stra- 
sti, jednostavne, ali snažnije od svega, upravljaju mojim životom: 
žudnja za ljubavlju, traganje za znanjem i nepodnošljivo sažaljenje 
prema patnjama čovječanstva.« 

Ne znam zašto, ali kad god se sjetim tih riječi, uvijek imam 
dojam da ih je izgovorio upravo Noam. Možda i zato što se drži 


kao da je riječ o njegovoj vlastitoj životnoj filozofiji. 


koko 


»Pođimo u šetnju«, rekao mi je Noam jednom davno, kad smo se 
prvi put našli oči u oči u New Yorku. »I dopusti da te počastim 
kavom«, zadirkivao me. »Znaš, ja sam bogati Amerikanac...« 

Uzeli smo dvije kave u obližnjoj prodavaonici i sjedili na klupi 
u parku, satima, u blizini Sveučilišta New York. Razgovarali smo, 
»razmjenjivali bilješke« i raspravljali o svijetu. Dakako, i ja sam 
tada imao američko državljanstvo, ali Noam je u toj našoj igrici 
bio pravi »bogati Amerikanac«, baš on! 

Od tih prvih trenutaka koje sam proveo s njim osjetio sam 
dobrotu i svojevrsno drugarstvo. Bio sam posve opušten, kao da 
uopće nema te razlike u godinama, kao da sam se našao s du- 
gogodišnjim prijateljem, a ne s jednim od najvećih suvremenih 
mislilaca. 

Tada je iza nas dvojice već bilo mnogo toga. Dopisivali smo se 
već nekoliko godina - o politici i zločinima Zapada, ali i o znatno 
običnijim stvarima, poput te naše zajedničke crte — strastvenog 
traganja za znanjem — i ishodištu svega. U njegovu je slučaju jedan 
od katalizatora bio onaj glasoviti kiosk iznad postaje podzemne 
željeznice na križanju Broadwaya i 72. ulice, u vlasništvu Noamo- 
vih rođaka. U mojemu slučaju bila je riječ o mojoj baki Ruskinji 
koja mi je počela čitati nebrojene velike i važne knjige tek što sam 
napunio četiri godine. 

Noam mi je često pisao o svojoj obitelji, o tome kako mu je 
bilo odrastati u Sjedinjenim Državama, o kćeri koja je tada živjela 
u Nikaragvi i o svojoj ljubljenoj supruzi — Carol — koja je prema 
meni također bila vrlo draga, čitala moje rane političke tekstove, 
pružajući mi srdačnu i iskrenu potporu. »Carol nije imala izbo- 
ra: morala je postati izvrsnom lingvisticom i profesoricom. Znaš, 
netko je morao uzdržavati obitelj, a ja sam neprestano bio u za- 
tvoru«, objasnio mi je Noam u jednom e-mailu, prisjećajući se 


razdoblja Vijetnamskoga rata. 


Ja sam njemu pisao o svome djetinjstvu, kompleksnome i ne- 
rijetko nemirnome, zbog odrastanja u rasno miješanoj obitelji: 
uz majku azijskog i ruskog podrijetla i oca Europljanina. Mnogo 
toga bilo nam je zajedničko, a nije se odnosilo samo na to što 
radimo: meni je Noam bio poput bliska rođaka, očinski lik koji 
mi je tako očajnički nedostajao u privatnome životu, ali i primjer 


odvažnosti, genijalne pronicljivosti, časti i poštenja. 


KELJEJ 


Dok je Noam neumorno putovao, posjećivao mjesta i ljude ko- 
jima su trebali njegova pozornost i potpora, ja sam se u jednom 
trenutku odlučio vratiti radu u ratnim zonama, ponovno otići 
na poprišta sukoba, gdje se neprestano odvijalo ubijanje milijuna 
ljudskih bića, već desetljećima, stoljećima. 

Ljudi su umirali. Ljude se ubijalo u ime slobode, demokra- 
cije i drugih uzvišenih pojmova, ali ih se ipak ubijalo. Svjedočio 
sam - o tome pisao, snimao filmskom kamerom i fotoaparatom 
— tolikim užasima i uništenim životima, događajima koji su često 
preteški, odviše bolni da bismo ih opisali. Ali imao sam dojam 
da to moram učiniti, kako bih doznao, kako bih shvatio, kako 
bih ponudio iskaze s »margina«, prikaze koji su u ovo naše doba 
toliko rijetki. 

Većina događaja zbog kojih su patili nebrojeni ljudi širom svi- 
jeta imala je veze s pohlepom, sa željom za vladanjem i nadzorom, 
a gotovo bez iznimke te su težnje potjecale sa »starog kontinen- 
ta« i njegova moćnog, ali nesmiljenog potomka sa suprotne obale 
Atlantika. Uzrok može imati brojne različite nazive — kolonijali- 
zam ili neokolonijalizam, imperijalizam ili pohlepa velikih kor- 
poracija - ali naziv zapravo uopće nije bitan, važna je jedino ta 


patnja. 


Unatoč silnom poštovanju i divljenju prema Noamovu radu, 
nikada ga nisam želio slijediti. Htio sam pokušati dopuniti nje- 
gova nastojanja. Dok je on djelovao na intelektualnoj i aktivistič- 
koj fronti, ja sam nastojao prikupljati dokaze s ratnih područja, s 
»mjesta zločina«, i verbalne i vizualne dokaze. 

Što god je radio, ne može biti bolje, teško može biti djelo- 
tvornije. Nije imalo smisla oponašati i iznova potvrđivati ono što 
Noam Chomsky već tako genijalno radi. 

Umjesto toga, putovao sam u Demokratsku Republiku Kon- 
go i Ruandu, u Ugandu i Egipat, u Izrael, Palestinu, Indoneziju, 
Istočni Timor, Oceaniju i na mnoga druga mjesta koja su postala 
žrtvom pljačke, poniženja i pokolja, a što su odreda izvodile ili u 
najmanju ruku organizirale zapadne prijestolnice. Pokušavao sam 
ilustrirati, neovisno, ono što je on govorio i opisivao. 

Noam i ja godinama smo razmjenjivali i uspoređivali bilješke. 
Ponekad smo to činili često, ponekad uz dugotrajne stanke, ali 
smo to uvijek radili, marljivo i savjesno. Smatrao sam da se bo- 
rimo za iste ciljeve, za pravo na samoodređenje i pravu slobodu 
za sve ljude širom svijeta. I borili smo se protiv kolonijalizma i 
fašizma, bez obzira na oblik u kojem su se javljali. 

Te riječi nikada nismo izgovorili i nikada nismo tražili defini- 
cije za te svoje aktivnosti. Činilo se da je Noamu borba protiv ne- 
pravde prirodna poput disanja. A meni je postalo i velikom čašću 
i velikom pustolovinom surađivati s njim i stvarati slike i izvještaje 


nadahnute njegovim zaključcima. 


Nakon što sam analizirao nebrojene krvave sukobe, invazije i ra- 
tove na svim kontinentima, postao sam posve uvjeren u to da su 


gotovo sve spomenute događaje nekako organizirali ili potaknuli 


zapadnjački geopolitički i gospodarski interesi. A »informacije« o 
tim krvavim događajima i o sudbini ljudskih bića koje su koloni- 
jalna carstva ubijala i žrtvovala praktički bez ikakvih obzira bile su 
groteskno ograničene i izobličene. 

Ljude koji žive izvan Europe, Sjedinjenih Država i nekoliko 
rijetkih azijskih zemalja George Orwell opisao je kao »ne-ljude«, 
a Noam se također voli služiti tim izrazom, na sarkastičan način. 
Promotrimo li to malo pomnije, postaje nam kristalno jasno da su 
te milijarde »ne-ljudi« zapravo većina čovječanstva. 

To što sam čitao u zapadnjačkim medijima i čemu sam svje- 
dočio širom svijeta nekako se nije poklapalo. Neuspjele feudalne 
države slavilo se kao »snažna i živahna demokratska društva«, re- 
žime koji su ugnjetavali na vjerskim osnovama opisivalo se kao 
»tolerantne« i »umjerene« zemlje, dok se ustrajno demoniziralo 
nacionalističke države i zemlje s izraženom socijalnom orijentaci- 
jom, uz razapinjanje njihovih autohtonih i alternativnih modela 
razvoja i izgradnje društva i njihovo prikazivanje u najsumornijim 
mogućim tonovima. 

Genijalni propagandisti u Londonu i Washingtonu dobro su 
pazili da javnost širom svijeta »zaštite« od »neugodnih istina.« Jav- 
no mnijenje, ideologija i načini percepcije jednostavno su se iz- 
mišljali. A poput masovno proizvedenih automobila ili pametnih 
telefona, na tržište su se puštali uz reklame i propagandu. 

Noam je napisao nekoliko knjiga o propagandnoj ulozi ma- 
sovnih medija, koja je ključna želimo li shvatiti kako se naš svi- 
jet nadzire i kako se njime upravlja. I ja sam napisao nebrojene 
izvještaje, iznio primjere ideološkog manipuliranja koje provode 
zapadne sile i njihove institucije, često se baveći pitanjima kao što 
su propaganda i manipuliranje masovnim medijima. 

Lažnim informacijama sa Zapada cilj su očito bile zemlje koje 


se odbijaju pokoriti diktatu Zapada: Kuba i Venezuela, Eritreja i 


Kina, Iran, Zimbabve, Rusija, dok se istodobno slabe one zemlje 
koje su ili pljačkale susjede u ime zapadnih interesa ili pljačkaju 
vlastiti osiromašeni narod: Ruanda, Uganda, Kenija, Indonezija, 
Saudijska Arabija, Izrael, Filipini i mnoge druge. 

Strah i nihilizam šire se cijelim svijetom. Strah od toga da ne 
postanemo metom, da nas ne »kazne« naoko svemogući gospoda- 
ri svijeta sa Zapada. Bio je to strah od obilježavanja, marginalizi- 
ranja i označavanja. 

Nihilizam također šire stručnjaci za propagandu čvrsto ukopa- 
ni u zapadnim medijskim kućama i akademskome svijetu. Širi se 
preko propagandnih aparatčika, angažiranih kako bi ciljano dje- 
lovali na sve napredne i neovisne ideje i ideale koji se pojavljuju 
u različitim oblicima i iz svih dijelova svijeta. Optimizam, gor- 
ljivost, kao i snovi za bolje uređenje svijeta doživljavaju napade, 


trovanje i diskreditaciju ili, u najmanju ruku, ismijavanje. 


kO 


Često me obuzimao očaj, ali nikada nisam bio spreman odustati 
od borbe. Previše je toga bilo na kocki, a osobna iscrpljenost činila 
mi se irelevantnom. 

Dok sam tako obilazio svijet, danju i noću radio na filmovima 
i knjigama, često sam razmišljao o Noamu, najstabilnijoj, intelek- 
tualno i moralno najpouzdanijoj osobi koju sam poznavao. Nje- 
gova predanost, odvažnost i spremnost da se odlučno i ponosno 
»suoči s tenkovima« Carstva istodobno me hrabrila i nadahnjivala. 
U jednome trenutku osjetio sam gorljivu želju da s njim udružim 
snage i da, kroz dijalog, zajednički sažmemo ono što sam doznao 
o stanju u kojem je naš svijet, stanju koje duboko uznemiruje. 

Pisao sam mu, zamolio ga da odvoji barem dva dana za raz- 


govor o stanju u svijetu pred kamerama. Velikodušno je pristao. 


Njegova čudesna, ali vrlo zaštitnički nastrojena tajnica, Bev, odo- 
brila je dogovor. I to se doista počelo ostvarivati! Moj montažer, 
Japanac Hata Takeshi i ja brzo smo se složili oko toga da ćemo za- 
jednički producirati filmsku verziju našeg razgovora. Moj izdavač 
u Londonu, Pluto Press, odlučio je izdati naš razgovor u obliku 
knjige. Sve se počelo razvijati brzinom svjetlosti. 

Nismo prikupljali novac. Hata-san je u Boston doveo malenu, 
ali vrlo profesionalnu ekipu japanskih filmaša koji su, uvidjevši 
važnost projekta, odlučili ne tražiti predujam, nego su počeli radi- 
ti na temelju vrlo apstraktnog obećanja o kasnijoj isplati nekakve 
naknade. 

Iz Afrike sam doputovao u Europu, a odande u Santiago de 
Chile, krećući na dugotrajno putovanje iz Temuca do Bostona, 
gdje ću se susresti s Noamom. Usput sam prikupljao filmski ma- 
terijal, putujući zemljama Latinske Amerike koje su mi nekoć go- 
dinama bile dom, zemljama koje je ranije poharao imperijalizam, 
ali su sada bile oslobođene i odjednom prepune optimizma i živo- 
pisne, neskriveno socijalističke i slobodne. 

Yayoi je u Boston doputovala iz Kenije, nudeći potporu i po- 
moć. Naša prijateljica iz Bostona, Fotini, pomogla je i sa smješta- 
jem i s prijevozom. Filmska ekipa onamo je doputovala dva dana 


prije sastanka. Sve je funkcioniralo kako treba. 


šok 


Dva dana, satima i satima, na MIT-u, raspredali smo o odgo- 
vornosti Zapada za nebrojene napade, za stoljeća i stoljeća užasa 
širom svijeta. Unatoč temi — tako bolnoj i dirljivoj — razgovor je 
tekao slobodno i nesputano. 

A nismo se slagali baš oko svih tema: činilo se da je Noam 


optimističniji od mene u vezi s Arapskim proljećem i situacijom 


u Turskoj. Za razliku od mene, bio je uvjeren da Zapad napokon 
gubi moć nad ostatkom svijeta. Ali temeljne su nam vrijednosti 
bile zajedničke i bio je to razgovor dvojice bliskih saveznika koji 


su udružili snage u borbi za ostvarenje istih ciljeva. 


1. Noam Chomsky i Andre Vltchek razgovaraju u uredu N. Chomskog na 
Sveučilištu MIT 14. lipnja 2012. (O Yayoi Segi) 


Teme kojima smo se bavili kretale su se u rasponu, kao što je 
vidljivo i iz naslova knjige, od Hirošime do ratovanja bespilot- 
nim letjelicama, od samih početaka kolonijalizma do suvremenih 
metoda kojima se služi zapadnjačka propagandna mašinerija. Ali 
taj razgovor doveo nas je ponovno i do onog kioska na uglu nju- 
jorškog Broadwaya i 72. ulice. Odveo nas je u Nikaragvu i Kubu, 
u Kinu, Čile i Istanbul, na mnoga mjesta koja su nam prirasla 
srcu. 

Razgovor sam otvorio tvrdnjom da je, prema mojim procje- 
nama, nakon završetka Drugoga svjetskog rata zbog imperijaliz- 
ma Zapada izravno poginulo približno 55 milijuna ljudi. Stotine 
milijuna izgubile su život zbog neizravnih posljedica. Razgovor 


smo zaključili kad je Noam ustvrdio da čovjek uvijek može birati 


hoće li u vezi s tom situacijom nešto poduzeti ili jednostavno neće 


učiniti ništa. 


koko 


Još nekoliko mjeseci nakon tog razgovora putovao sam širom svi- 
jeta, prikupljao materijal za film i fotografije za knjigu. Želio sam 
pokazati o čemu smo razgovarali, gledateljima i čitateljima omo- 
gućiti da u cijeloj priči sudjeluju i kroz naše riječi, ali i kroz vizu- 
alna pomagala. Tjednima sam dijelio nade i snove s egipatskim 
revolucionarima u Kairu i Port Saidu, kao i frustracije s blagim i 
strpljivim Druzima na sirijskoj visoravni Golanu pod izraelskom 
okupacijom. Snimao sam i na više područja zahvaćenih sukobima 
u Africi, Oceaniji i Aziji. 

Noam je bio u pravu: tako je lako dići ruke i reći da je čovjek 
tu nemoćan. Lako je vikati na televizor i govoriti da je bitka iz- 
gubljena. Ali tako se ništa nikada ne bi promijenilo. A toliko je 
stvari koje treba promijeniti kako bi se čovječanstvo održalo i na- 
stavilo uspješno razvijati. Druga je mogućnost danonoćno raditi 
na ostvarenju konkretnih promjena, boriti se za te promjene. To 
je svakako teže, ali donosi i više zadovoljstva. 

Cijelo putovanje, obilježeno i radom i borbom, bilo je upravo 
nevjerojatno. Pritom se nismo žrtvovali: bio je to i užitak i čast. U 
vrijeme našeg razgovora, Noama sam poznavao više od 15 godina. 
Bila mi je neizmjerna čast poznavati se s njim, surađivati s njim i 
od njega učiti. 

Nakon tog razgovora, život me, nebrojeno puta, bacao na ra- 
zne bojišnice i područja sukoba. Često sam razmišljao o Noamu, 
o svemu što smo rekli u tom razgovoru. I u mislima sam se često 
savjetovao s njim. Kad god bi zagustilo, već sam se iz navike pri- 


sjećao onog slogana iz Noamova ureda: »Tri strasti, jednostavne, 


ali snažnije od svega, upravljaju mojim životom: žudnja za ljubav- 
lju, traganje za znanjem i nepodnošljivo sažaljenje prema patnja- 


ma čovječanstva.« 


Kota Kimabalau 

Malezija 

26. ožujka 2013. 
http://andrevltchek.weebly.com 


Zločinačko naslijeđe 
kolonijalizma 


ANDRE VLTCHEK 


Između 50 i 55 milijuna ljudi širom svijeta poginulo je nakon 
Drugoga svjetskog rata zbog zapadnjačkoga kolonijalizma i neo- 
kolonijalizma. U tom razmjerno kratkom razdoblju zabilježeno 
je, može se slobodno ustvrditi, najviše masakara u povijesti čo- 
vječanstva. Većina ih je provedena u ime uzvišenih pojmova kao 
što su sloboda i demokracija. Šačica europskih država i država 
koje vode uglavnom građani europskoga podrijetla promiče inte- 
rese Zapada - interese onih ljudi koji su »važni« - na štetu većine 
čovječanstva. Pokolji milijuna ljudi prihvaćeni su i smatraju se 
neizbježnima, čak i opravdanima. A čini se da je većina javnosti 
na Zapadu stravično neinformirana. 

Uz približno 55 milijuna ljudi koji su poginuli zbog izravnih 
posljedica ratova koje je pokrenuo Zapad, zbog prozapadnih vojnih 
udara i drugih sukoba, stotine milijuna ljudi poginule su zbog neiz- 
ravnih posljedica, u krajnjoj bijedi i bez glasa. Takvim se globalnim 
aranžmanima na Zapadu rijetko suprotstavljamo, a čak se i u poko- 


renome svijetu često prihvaćaju bez protivljenja. Je li svijet poludio? 


NOAM CHOMSKY 


Nažalost, konkurencija za naslov najvećeg zločina koji je počinio 


Zapad vrlo je žestoka. Kad je Kolumbo došao ovamo, u zapadnoj 


hemisferi vjerojatno je živjelo između 80 i 100 milijuna ljudi s na- 
prednom civilizacijom: trgovinom, gradovima i tako dalje. Nedu- 
go nakon toga nestalo je oko 95 posto tog stanovništva. Na današ- 
njem teritoriju Sjedinjenih Država bilo je možda desetak milijuna 
pripadnika autohtonih naroda, ali prema popisu iz 1900. bilo ih 
je samo 200 000. No sve se to niječe. U vodećim intelektualnim, 
ljevičarsko-liberalnim časopisima anglo-američkoga svijeta, to se 
jednostavno poriče... nehajno i bez riječi. 

Prema medicinskome časopisu The Lancet, šest milijuna dje- 
ce svake godine umre zbog nedostatka elementarnih medicinskih 
postupaka, koje bi bilo moguće osigurati praktički besplatno. 
Takve su nam brojke predobro poznate. Zbog pothranjenosti i 
bolesti koje se lako liječe samo na afričkome jugu na dan umire 
8000 djece: na razini Ruande, ali svakodnevno. I to se vrlo lako 
može okončati. 

Mi se krećemo u smjeru nečega što bi moglo postati najvećim 
mogućim genocidom — uništavamo prirodu. A time se gotovo nit- 
ko ne bavi. Štoviše, Sjedinjene Države već idu unatrag. U SAD-u 
sada svjedočimo euforiji zbog mogućnosti da nam se smiješi sto- 
tinu godina energetske neovisnosti zahvaljujući naprednim tehni- 
kama vađenja fosilnih goriva, da će to još cijelo stoljeće očuvati 
američku hegemoniju, da ćemo postati Saudijskom Arabijom 
svijeta i tako dalje. Predsjednik Obama o tome se gorljivo ogla- 
sio u govoru o stanju nacije 2012. godine. O tome možete čitati 
tekstove uzbuđenih autora u vodećim nacionalnim medijima, u 
poslovnome tisku i tako dalje. Tu i tamo pojavi se redak o utjecaju 
na prirodu, kao na primjer da se tako uništavaju zalihe vode, da se 
uništava ekosustav i tako dalje. Ali praktički se uopće ne spominje 
pitanje kako će svijet izgledati za stotinu godina nastavimo li to 
činiti. O tome se ne razgovara. A riječ je o vrlo važnim, temeljnim 


problemima. Takvi su problemi prirođeni tržišnim društvima, u 


kojima se ne razmatra ono što nazivamo eksternalijama. Stvari 
koje ne ulaze u proračun određene transakcije, stvari koje utječu 


na druge: o tome se uopće ne razmišlja. 


ANDRE VLTCHEK 


Na području Oceanije (južnog dijela Tihog oceana) svjedočim 
nestanku nekoliko država. Nekoliko godina živio sam na Samoi i 
često putovao tim dijelom svijeta. Nekoliko zemalja, na primjer 
Tuvalu i Kiribati, ali i Maršalovi Otoci, već razmišlja o masovnoj 
evakuaciji građana. Na području Oceanije nekoliko otoka i atola 
već ostaje bez uvjeta za život, ali to se već događa i na Maldivi- 
ma i drugdje. Kiribati bi mogao prvi nestati kao zemlja. Masovni 
mediji kažu da te zemlje tonu. Ali one zapravo uopće ne tonu, 
nego je riječ o velikim plimnim valovima koji preplavljuju atole 


i uništavaju sve raslinje, zagađuju izvore vode, ako ih uopće ima. 


2. Otok Ebeye na Maršalovim Otocima, s otpadom iz obližnje američke vojne 
baze u Kwajaleinu. (O Andre Vltchek) 


Zbog toga se na tim otocima više ne može živjeti ili počinju pre- 
više ovisiti o uvozu svega, od vode do hrane. 

Dok sam radio na Tuvaluu, najviše me iznenadilo što ondje 
uopće nema stranih novinara. Naišao sam samo na jednu japan- 
sku filmsku ekipu koja je snimala nešto posve beznačajno, neku 
televizijsku sapunicu, na atolu Funafuti. I zato sam se zamislio: 
riječ je o jednoj od najpogođenijih zemalja, zemlji koja bi uskoro 
mogla nestati s lica planeta zbog podizanja razine mora, a mediji 


to uopće ne prate! 


NOAM CHOMSKY 


George Orwell imao je izraz za to: »ne-ljudi«. Svijet se dijeli na 
ljude poput nas i »ne-ljude« — sve ostale, one koji nisu važni. 
Orwell je pritom govorio o nekom budućem totalitarnom druš- 
tvu, ali se njegove riječi više nego dobro odnose i na nas. Jedan 
vrlo dobar britanski povjesničar diplomacije, Mark Curtis, služi 
se izrazom »ne-ljudi« u prikazu poslijeratnih haranja Britanskoga 
Carstva. Ne zanima nas što se događa tim ljudima. 

Postoje određene paralele s odnosom prema autohtonome 
stanovništvu u takozvanoj anglosferi, u engleskim izdancima: 
Sjedinjenim Državama, Kanadi, Australiji. Riječ je o neobičnim 
imperijalističkim društvima, budući da nisu samo vladali autoh- 
tonim stanovništvom, nego su ih i eliminirali. Prisvajali su njiho- 
vu zemlju i naselja i praktički ih u većini slučajeva istrijebili. O 
njima ne razmišljamo. Ne pitamo što im se u prošlosti dogodilo. 


Tu činjenicu jednostavno poričemo. 


ANDRE VLTCHEK 


Povijesno gledano, tako je bilo u većini europskih kolonija, u svim 


dijelovima svijeta pod nadzorom europskih kolonijalnih carstava. 


Prve koncentracijske logore nisu otvorili njemački nacisti, nego 
Britansko Carstvo - u Keniji i Južnoj Africi. A Holokaust koji 
su Nijemci proveli nad europskim Zidovima i Romima, dakako, 
nije bio prvi njemački holokaust: Nijemci su sudjelovali u uža- 
snim masakrima na samome jugu Južne Amerike i, zapravo, širom 
svijeta. Njemačka je već bila istrijebila glavninu namibijskog ple- 
mena Herero. O tome se gotovo uopće ne govori u Njemačkoj i 
ostatku Europe. Nije bilo nikakvog razloga za takav nasrtaj, nika- 
kve logike. Jedino je objašnjenje bila apsolutna pakost Nijemaca 
prema mjesnome stanovništvu. 

Ali poslušaj samo lamentacije nebrojenih Europljana nakon 
Drugoga svjetskog rata - o tome kako su racionalni, filozofski 
nastrojeni i u biti miroljubivi Nijemci odjednom poludjeli, samo 
zato što su ih nakon Prvoga svjetskog rata protivnici ekonomski 
ponizili! Kako nitko ne bi očekivao takvu provalu nasilja od tako 
dragih ljudi. I doista ne bi, ako narod Herero, Samoance ili Indi- 
jance iz naroda Mapuche ne smatra ljudskim bićima i ako čovjek 
može samo tako zaboraviti povijest njemačkoga kolonijalizma u 


ostatku Afrike. 


NOAM CHOMSKY 


Čak i u slučaju Holokausta, odnos prema Romima bio je ma- 
nje-više jednak odnosu prema Zidovima. Ali ni to se zapravo ne 
spominje. Jednako tako ni danas se općenito ne priznaje progon 
Roma. Na primjer, francuska vlada odlučila je 2010. prognati 
francuske Rome u bijedu i užas Rumunjske. Možemo li zamisliti 
da Francuzi Zidove koji su preživjeli Holokaust tjeraju nekamo 
gdje ih i dalje muče i teroriziraju? Cijela zemlja eksplodirala bi od 


bijesa. A ovo je prošlo bez ikakva osvrta! 


ANDRE VLTCHEK 


Podignuti su zidovi koji u današnjoj Češkoj Republici odvajaju 
Rome. Usred gradova zapravo su se podizala prava geta i to raz- 
mjerno nedavno, prije manje od dvadeset godina. To je jezovi- 
to podsjećalo na tridesete i četrdesete godine 20. stoljeća, kad su 
Česi surađivali s nacistima i pomagali u privođenju Roma. Da- 
kako, devedesetih godina 20. stoljeća Česi su već postali čvrstim 
saveznicima Zapada pa su stoga bili i nedodirljivi u očima zapad- 
nih medija. Odnos prema Romima u Češkoj Republici mnogo 
je okrutniji od odnosa Mugabea prema farmerima bijele kože u 
Zimbabveu. 

Ali da se vratimo na europski kolonijalizam, čini se da koloni- 
jalizam nije nestao sa završetkom Drugoga svjetskog rata, kao ni 
pedesetih ili šezdesetih godina. Što više putujem takozvanim mar- 
ginalnim dijelovima svijeta, to mi se više čini da se kolonijalizam 
dodatno učvrstio, zahvaljujući neusporedivo boljoj propagandi i 
boljem poznavanju načina na koji se treba rješavati pitanje mje- 
snog stanovništva. A to je zapravo strašno, jer je u prošlosti uvijek 
postojao neprijatelj, neki opipljivi zločinac. Bilo je lako prepozna- 
ti neprijatelja u kolonijalnoj vojsci ili u obliku neke kolonijalne 
uprave. Kolonijalizam i dalje postoji, ali čini se da je mjesnome 
stanovništvu danas mnogo teže uprijeti prstom i točno odrediti 


što se događa i tko su stvarni neprijatelji. 


NOAM CHOMSKY 


Dio najgorih zločina na svijetu posljednjih se godina dogodio u 
Istočnome Kongu. Moguće je da je ondje ubijeno tri do pet mi- 


lijuna ljudi. I u koga uprijeti prstom? Njih su ubile raznorazne 


milicije, ali iza tih snaga stoje multinacionalne korporacije i vlade, 


a one se ne vide. 


ANDRE VLTCHEK 


Upravo dovršavam dugačak dokumentarac pod naslovom Rwan- 
da Gambit. Na njemu radim već više od tri godine. Brojke su da- 
nas zapravo još gore od podataka koje spominjete: u Demokrat- 
skoj Republici Kongu ubijeno je šest do deset milijuna ljudi, a to 
je približno onoliko koliko ih je početkom 20. stoljeća pobio bel- 
gijski kralj Leopold II. I u pravu ste: iako milijune nedužnih ljudi 
ubijaju uglavnom Ruanda, Uganda i njihove produžene ruke, iza 


svega toga uvijek su geopolitički i ekonomski interesi Zapada. 


NOAM CHOMSKY 


Nitko ne vidi multinacionalne korporacije koje angažiraju plaće- 
ničke milicije da ubijaju ljude kako bi oni stekli pristup koltanu, 
koji je Zapadnjacima potreban u mobitelima, i drugim vrijednim 
mineralima. To je neizravno. A mnogi zločini koje opisuješ imaju 
upravo to svojstvo... Neki su posve izravni... dobar je primjer 
Vijetnam, najgori zločin nakon Drugoga svjetskog rata. Godine 
2011. obilježili smo pedesetu godišnjicu početka tog rata koji je 
pokrenuo John F. Kennedy. Pedesete godišnjice obično se dostoj- 
no obilježavaju, osobito ako su događaj obilježila i zvjerstva. Ali o 
ovom slučaju nije bilo ni riječi. U studenome 1961. Kennedy je 
američkome Ratnom zrakoplovstvu naredio da počne bombardi- 
rati Južni Vijetnam. Odobrio je primjenu napalma, kemijsko rato- 
vanje, radi uništenja usjeva i prirodnih zaklona, pokrenuo progra- 
me koji su u konačnici milijune ljudi doveli u takozvane »strateške 


zaseoke«, u biti koncentracijske logore ili urbane slamove. 


3. Prizor s ulice u Gomi, u Demokratskoj Republici Kongu. 
(O Andre Vltchek) 


Posljedice tog kemijskog ratovanja osjete se i danas. U sajgon- 
skim bolnicama — ti si ih možda i vidio — i dalje se vide ti izobli- 
čeni fetusi, djeca koja su se rodila s raznoraznim stravičnim de- 
formacijama i anomalijama koje su plod svih mogućih kemijskih 
otrova kojima je doslovce natopljen Južni Vijetnam. Ali danas, 
nekoliko naraštaja kasnije, nitko se ne brine zbog toga. 

To se događalo i u Laosu i Kambodži. Često se spominje kako 
je režim Pola Pota u Kambodži bio užasan, ali praktički se uopće 
ne govori o tome što je dovelo do njegova nastanka. Početkom 
sedamdesetih godina 20. stoljeća američko Ratno zrakoplovstvo 
bombardiralo je ruralne dijelove Kambodže intenzitetom koji od- 
govara svim savezničkim zračnim operacijama na području Tihog 
oceana u Drugome svjetskom ratu. Povodili su se za uputama 
Henryja Kissingera u vezi sa strašnim bombardiranjem Kam- 


bodže: »Sve što leti protiv svega što se miče.« Pa to je poziv na ge- 


nocid onakve vrste kakvu si maločas spomenuo. Među arhivskim 
podacima teško je pronaći išta slično tome. Ali u The New York 
Timesu spomenuto je u jednoj rečenici i onda više nije bilo niče- 
ga. O razmjerima tog bombardiranja nikada se nije izvještavalo, 
osim u znanstvenim časopisima ili negdje na marginama. Ali riječ 
je o ubijanju milijuna ljudi, uništavanju četiriju zemalja koje se 
nikada nisu oporavile. Narod tih zemalja to zna, ali ne zna što bi 


trebao poduzeti. 


ANDRE VLTCHEK 


Nekoliko godina živio sam u Vijetnamu, u Hanoju, i pratio po- 
sljedice progresivnog i sveobuhvatnog bombardiranja pokrajine 
Xieng Khuang, s velikim nalazištima megalita, koje su izvele 
američke zračne snage, zajedno sa savezničkim snagama, a koje 
se nazivalo Tajnim ratom, ali mnogo sam pisao i o Kambodži. 
Zaključci do kojih sam došao upravo su šokantni: kao i u slučaju 
tolikih drugih područja koje je Zapad destabilizirao i poharao, 
uočava se odlučna kampanja s ciljem dezinformiranja koju pro- 
vode zapadnjački mediji. Kambodžu se u vrijeme vladavine Pola 
Pota prikazivalo kao jedan od najstravičnijih primjera užasnih ko- 
munističkih zločina. A prava priča, genocid koji je Zapad počinio 
nad stanovništvom jugoistočne Azije, u svemu se potiskivao ili 
posve prešućivao. 

Američko bombardiranje velikim bombarderima B52 za cilj 
je imalo uništavanje seoskih i poljoprivrednih područja u Lao- 
su i Kambodži, kako se te zemlje ne bi pridružile Vijetnamu u 
oslobodilačkoj borbi. Tako su bez imalo milosti ubijeni milijuni 
ljudi. Čak se i danas događa da ondje stradaju krave, da im se 
doslovce rasprsne glava, jer žvaču i kamen, a povremeno se tako 


dogodi da zagrizu i takozvane »bombice«, kojih još ima posvuda. 


Nije, dakako, teško zamisliti što se ondje i dalje događa ljudima, 
ženama i djeci. 

Prije pet-šest godina tijesno sam surađivao s velikom britan- 
skom nevladinom organizacijom za razminiranje MAG (Mines 
Advisory Group) pa su mi se požalili da neke tvrtke koje su pro- 
izvodile i isporučivale smrtonosna sredstva za ratovanje (među 
njima je i danas glasoviti američki proizvođač robe široke potroš- 
nje za kućanstva) u Indokini i dalje odbijaju dati tehničke podat- 
ke o tim sredstvima, što silno otežava rad MAG-a, jer bi trebali 
znati kako deaktivirati i demontirati mehanizme te koliko će koje 
sredstvo ostati aktivno i opasno. Taj inat, taj institucionalizirani 
izostanak suosjećanja, preslikava se u potpun izostanak suradnje 
zbog kojeg i dalje ginu stotine, čak i tisuće mještana, uglavnom 
žena i djece. 

U Kambodži je sve počelo tako što su Sjedinjene Države u 
prijestolnicu, Phnom Penh, postavili nezakonitu i korumpiranu 
vlast. Kad je riječ o zločinima Crvenih Kmera (Khmer Rouge), ta- 
kozvanog komunizma, meni je to vrlo upitno, gotovo groteskno. 
Neobrazovan i odsječen od ostatka svijeta, veći dio Kambodže 
nije imao pojma o komunističkoj ideologiji nakon što se Pol Pot 
vratio iz Francuske, gdje je u kavanama uspio postati radikalom. 
Meni su na terenu u Kambodži ispričali da su se u vrijeme Crve- 
nih Kmera zločini u najvećoj mjeri svodili na ljude u provinciji 
koji su poravnavali račune s urbanom elitom iz Phnom Penha. 

Phnom Penh je zapravo u potpunosti surađivao s SAD-om tije- 
kom bombardiranja, a stanovnici seoskih područja počeli su dubo- 
ko mrziti stanovnike gradova, koje su počeli smatrati suradnicima 
neprijatelja i izvorom svih svojih patnja. Sve to nije imalo gotovo 
nikakve veze s komunističkom ideologijom i uopće nema sumnje 
u to da je više ljudi poginulo u američkim bombardiranjima kam- 


bodžanske provincije nego zbog djelovanja Crvenih Kmera. 


A onda, kad je sve završilo i kad je Vijetnam oslobodio Kam- 
bodžu i s vlasti svrgnuo Crvene Kmere, američki veleposlanik u 
UN-u »zatražio je povratak legitimne vlasti«, tj. Crvenih Kmera. 
Sjedinjene Države ratovale su protiv Vijetnama, sovjetskog save- 
znika, a ne protiv nekakvog samoproglašenog i čudačkog mao- 
ističkog režima. 

Zapadnjačka kampanja s ciljem dezinformiranja posve je ja- 
sna: prokazati komunističku ideologiju, povezati je sa zločinima 
Pola Pota. U jednom od izvještaja iz Kambodže ustvrdio sam da 
bi, da su Pol Pot i njegova klika poticali seljake da ubijaju stanov- 
nike gradova pod zastavom nekog južnoameričkog nogometnog 


kluba ili pod reklamom za tenisice, ishod bio jednak. 


NOAM CHOMSKY 


Stručnjaci ističu da je u cjelokupnoj povijesti Kambodže najteme- 
ljitije istraženo upravo trogodišnje razdoblje vladavine Crvenih 
Kmera. Više se zna o Kambodži u tom razdoblju nego o svim 
ostalim dijelovima povijesti te zemlje. Ali uzmimo za primjer 
samo nekoliko godina prije toga: o tom razdoblju ne zna se prak- 
tički ništa. Znamo samo da su Crveni Kmeri 1970. bili marginal- 
na skupina, ali su mobilizirali divovsku vojsku ogorčenih seljaka, 
koji su, dakako, odmah nasrnuli na urbanu elitu, videći u njima 
krivce. 

Seljaci iza leda urbane elite nisu uočili ruku Washingtona. To 
pomalo podsjeća na Istočni Kongo i koltan - ne vidiš tko te ubi- 
ja. Čini mi se da je to vrlo neobično i na Zapadu. Samo jedan 
primjer, ozbiljan iako drukčijih razmjera: u Wisconsinu je repu- 
blikanski guverner sindikatima ukinuo mogućnost kolektivnog 
pregovaranja. Izbili su veliki prosvjedi, a prosvjednici su počeli 


tražiti opoziv i nove izbore za guvernera. Ali na izvanrednim 


izborima zapravo je ponovno pobijedio isti republikanac. Zani- 
mljivo je proanalizirati razloge. Vrlo djelotvorna propagandna 
kampanja uspjela je uvjeriti napaćeni narod u to da su izvor 
njihovih najvećih problema zapravo njihovi susjedi. Ne banke 
koje su stvarni krivci za zločine koji su uništili gospodarstvo — 
one su daleko od svega. Ali čovjek vidi vlastite susjede, kojima 
je malo bolje nego njemu. Susjed ti je, možda, vatrogasac koji 
ima mirovinu, a ti nemaš mirovinu pa bijes usmjeravaš prema 
njemu. Ne na ljude koji su uništili ekonomiju, jer oni su negdje 
drugdje, često u onim njujorškim neboderima. Vodila se velika 
propagandna kampanja u koju su uložene silne količine novca. 
Nacisti su isto to činili sa Židovima: »Oni su krivi za vašu glad 


i krizu.« 


ANDRE VLTCHEK 


Da, može se povući vrlo snažna paralela između onoga što se do- 
godilo na jugoistoku Azije i toga što se događa u Ruandi, Ugandi 
i Demokratskoj Republici Kongo. Gledamo kako plaćenici ubi- 
jaju, a milijuni ljudi ginu. Mjesno stanovništvo često se prikazu- 
je kao da je riječ o barbarima, gotovo životinjama. Zapadnjačke 
vlade i korporacije predaleko su i gotovo ih se uopće ne smatra 
odgovornima. 

Spoznaje u Europi i SAD-u o tim događajima gotovo su ravne 
nuli. A upravo se Europa kao kontinent ponosi obrazovanošću i 
informiranošću. Većina Afrikanaca zna, ali Europljani čije tvrtke 
sudjeluju u tome praktički nemaju pojma. Ili svjesno ne žele znati. 

Sve je međusobno povezano. Robert Mugabe na Zapadu je 
postao simbolom »zla« približno u vrijeme kada je sudjelovao u 
onemogućavanju drugog pokušaja ruandanskih snaga, u biti pro- 


dužene ruke Zapada, da svrgnu vladu DR Konga. Sarkastični jezi- 


ci u istočnoj Africi govorkaju da je Južni Sudan darovan predsjed- 
niku Ugande Yoweriju Museveniju za »uspješan posao« obavljen 
u tom dijelu svijeta u ime Zapada. 

U Kongu je riječ o nezamislivim patnjama, pravome superge- 
nocidu, nečemu što se sada vrlo lako može mjeriti s onim što je 
prije stotinjak godina u Kongu učinio Leopold II. 

Moram još jednom ponoviti brojke. Dok sam lani snimao u 
Washingtonu, jedan od predsjedničkih kandidata u DR Kongu, 
Ben Kalala, rekao mi je da je riječ o šest do osam milijuna žrtava. 
Neki kažu da se radi o deset milijuna. On je rekao: »Čujte, u 
Ruandi je poginulo oko 800 tisuća ljudi. Suosjećam s njima jer je 
riječ o ljudskim bićima, ali cijeli svijet govori o genocidu iz 1994. 
U Kongu imamo šest do osam milijuna poginulih.« 

Radi se samo o posljednjih nekoliko godina, a to ponovno 
tako očito podsjeća na vladavinu Leopolda II., kada je također 
život izgubilo otprilike deset milijuna ljudi. Ako niste dobro ra- 
dili na plantažama kaučuka, odsjekli bi vam šake. Ljude su žive 
spaljivali u kolibama. Bilo je to veliko upozorenje svijetu, poka- 
zatelj toga što sve mogu činiti i zapadne ustavne monarhije i više- 
stranačka »demokratska« društva. Dakako, to se nije činilo u An- 
twerpenu ili Bruggeu, nego u »srcu tame«, daleko od znatiželjnih 
očiju. Belgijci su tako u Africi pobili više ljudi nego što je njihova 


zemlja imala stanovnika. 


NOAM CHOMSKY 


Jednom sam iz čiste znatiželje potražio najpoznatije izdanje En- 
cyclopedie Britannice. Radilo se o 1910. godini ili tako nekako. 
Potražio sam kralja Leopolda II. i naišao na natuknicu o njemu, 
naravno, a u njoj su se navodile sve čudesne stvari koje je učinio, 


kako je izgradio zemlju i tako dalje. Na kraju je pisalo otprilike 


»ponekad se prema ljudima odnosio nesmiljeno« - na primjer, 


kad je pobio deset milijuna ljudi. 


ANDRE VLTCHEK 


Kad sam 2011. bio u Bruxellesu, često sam nailazio na razne spo- 
menike posvećene Leopoldu II. U Belgiji ga i dalje silno cijene i 
iako znamo da je to što je radio stanovništvu Konga bio genocid 
čak i po mjerilima europskih kolonijalista, u Belgiji ga i dalje sma- 
traju jednim od nacionalnih junaka. 

U jednom trenutku belgijska mu je država čak oduzela privat- 
ne kolonije, »nacionalizirala« ih. Zvuči smiješno, naravno. Umje- 
sto da digne ruke od tih kolonija nakon spoznaje o deset milijuna 
ubijenih, belgijska država oduzela ih je izopačenome monarhu i 
počela njima upravljati. Uvjeren sam da je Belgija pritom i uvjeri- 
la, preodgojila, mnoge stanovnike Konga, tako da su počeli sma- 


trati da je takva kolonizacija nešto posve normalno. 


NOAM CHOMSKY 


Zapravo je zanimljivo to što žrtve često prihvaćaju kolonizatora 
pa čak i poštuju represiju kojoj su izloženi. Jednom sam u Kolkati 
posjetio Viktorijin memorijalni muzej. Čim uđete, prvo vas do- 
čeka veliki kip sir Roberta Clivea, jednog od ljudi koji su uništili 
Indiju. Vodiči su me vodili iz dvorane u dvoranu, a sve je bilo 
prepuno užasnih slika na kojima Britanci tuku Indijce, poniža- 
vaju ih i tako dalje. Potom sam otišao u čajanu kraljice Viktorije, 
koju su nekako rekonstruirali. Uistinu se radi o nečemu nalik na 
nacionalni hram. Sve to bilo je simbol razaranja Indije i tko zna 


koliko je ljudi zbog toga ubijeno. 


4. Kip britanskog imperijalista Roberta Clivea u Victoria Memorial Hallu u 
indijskoj Kolkati. (O Andre Vltchek) 


ANDRE VITENEK 


Ondje sam bio nekoliko puta. Muzej je istodobno groteskan i 
znakovit. Nikada nisam vidio da je neki muzej u Indiji posje- 
ćen kao ta ustanova. Tisuće ljudi onamo dolaze iz dana u dan. I 
uprava ga s ljubavlju održava. Britansko Carstvo nedvojbeno je 
indoktriniralo milijune podanika. Na primjer, pripadnici druš- 


tvene elite u Maleziji i dalje čine sve što mogu ne bi li izgledali 


britanskije od ljudi iz Ujedinjenog Kraljevstva. Svi spomenici iz 
doba Carstva i danas se pomno održavaju. Čak i u Sabahu, na 
Borneu, imaju engleske čajane i obnovljene palače pretvorene u 
muzeje, zdanja koja su nekoć pripadala kolonizatorima. Najviši 
cilj mladih obrazovanih Malezijaca studij je na nekom uglednom 
engleskom sveučilištu. U biti se žele riješiti pripadnosti vlasti- 
tome narodu i postati što sličniji nekadašnjim osvajačima. Isti 
trend uočava se i u Keniji, gdje se pripadnici elite, oni koji sada 
pljačkaju vlastitu domovinu u ime neokolonijalnih gospodara, 
odijevaju onako kako su se prije nekoliko desetljeća odijevali en- 
gleski džentlmeni. Kenijski suci nose perike identične perikama 
koje nose britanski suci, a mnogi ugledni građani oponašaju en- 
gleski izgovor. 

U jugoistočnoj Aziji mnogi su uvjereni da kolonijalni gospo- 
dari njima vladaju pravedno. Trenutačno se, primjerice, u Indo- 
neziji, Maleziji i Singapuru odvija krajnje tužna i jadna rasprava o 
tome zašto je Malezija toliko ispred Indonezije. Mnogi smatraju 
da je stvar u čudesnoj vladavini Britanskog Carstva u Britanskoj 
Malaji. Mnogi Indonežani čak se tuže da Nizozemci nisu bili jed- 
nako dobri kolonijalni vladari kao Britanci! 

Ista stvar donedavno je bila na djelu čak i u Peruu. Lima je 
nekoć bila prijestolnica španjolskoga potkralja i jedno od središta 
zločina protiv čovječanstva koje je počinio Zapad. Na Plazi del 
Armas, ispred Predsjedničke palače, nekoć se nalazio divovski kip 
Francisca Pizarra. Ondje je stajao do prije nekoliko godina. Sada 
ondje, dakako, imaju novu vlast. Kip su premjestili u park. I dalje 
je ondje, samo više nije na tom velikom trgu. Ali nisu ga željeli 
uništiti, čak ni sada, kad je na vlasti razmjerno socijalistička ili 
ljevici sklona vlast. Cijela je Latinska Amerika prepuna simbola 
tih osvajanja. Kao da dio društva osjeća određenu nostalgiju za 


kolonijalnim bičem. 


NOAM CHOMSKY 


Sada uočavamo i nešto reakcija. Na primjer, godine 1992. u Do- 
minikanskoj Republici vlada je planirala organizirati veliku pro- 
slavu kojom bi se obilježio Kolumbov dolazak pa su podigli više 
velikih spomenika, ali čini mi se da su narodne snage sve to uni- 
štile. 

Intelektualna i moralna kolonizacija moguća je jednako kao i 
politička i gospodarska. Korijeni su joj duboki, a postoje i mnogi 
drugi primjeri. Dobar je primjer, recimo, i položaj žena. Žene su 
tisućljećima prihvaćale da su u sklopu prirodnog poretka vlasniš- 
tvo očeva i muževa: u Sjedinjenim Državama to se ozbiljno dovo- 
di u pitanje tek posljednjih nekoliko desetljeća. Na primjer, sve do 
1975. ženama se nije jamčilo zakonsko pravo da sudjeluju u radu 
porote pred saveznim sudovima. Da je netko, primjerice, pitao 
moju baku osjeća li se ugnjetenom, ne bi shvatila ni što to znači! 
Takva je bila uloga žena, služiti drugima, i ta se uloga prihvaćala 
kao nešto prirodno. Glavno je postignuće hijerarhijskih sustava i 
ugnjetavanja to što »ne-ljude« navodi na to da sve prihvaćaju kao 
nešto prirodno. 


Ima li među Europljanima svijesti o kolonijalnoj povijesti? 


ANDRE VLTCHEK 


Ne, što je najgrotesknije, takve je svijesti vrlo malo. To uočavam 
čak i među prijateljima u Španjolskoj, a riječ je o ljudima koji 
zapravo rade ili su radili za Ujedinjene narode i druge ugledne 
međunarodne organizacije — to su poprilično obrazovani ljudi. 
Povijesti se pristupa s određenom naivnošću i neupućenošću. Gak 
i s razmjerno naprednim prijateljima iz svijeta medija i izdavaštva 


u Francuskoj sukobljujem se u vezi s francuskim kolonijalizmom. 


Eto, to ide čak toliko daleko. Ustrajno divljenje prema genera- 
lu de Gaulleu, čak i iz redova lijevoga centra i vjera u to da Fran- 
cuska zapravo nikada nije bila tako istinski užasna kolonijalna sila 
kao ostale zemlje. Kao da nikada nije bilo ni Afrike, ni Indokine, 
ni Kariba. Znate, Francuzi su ponegdje uspjeli masakrima izbri- 
sati cjelokupno autohtono stanovništvo, kao na otoku Grenadi. 
Oni koje nisu ubili skakali su s litica, užasnuti zbog mogućnosti 
da im padnu u ruke. A na Uskrsnom otoku, u Polineziji, koji 
sada pripada Čileu, bili su praktički na korak do »stopostotnog 
uspjeha«. 

Čini mi se da je i percepcija Nizozemaca o kolonijalizmu u In- 
doneziji krajnje primitivna, stravična, bolesna. Jednom sam sreo 
čovjeka koji je sjedio u baru u Phnom Penhu, držao se za glavu 
nakon posjeta Jakarti i omamljen alkoholom ponavljao: »Nismo 
se smjeli povući odande.« A taj čovjek bio je dužnosnik Europske 
unije! 

Nijemci, pak, gotovo uopće ne percipiraju svoju kolonijalnu 
povijest u Africi. U Stuttgartu i Minchenu nikada nisam čuo da 
netko govori o Namibiji osim kao o lijepome turističkom odredi- 
štu sa spektakularnim dinama. 

U Čileu desničari kažu da je Pinochet učinio neke vrlo dobre 
stvari i neke vrlo ružne stvari. Isto to čut ćete o kolonijalizmu i 
u Velikoj Britaniji. Dakako, nitko se nikada neće duboko kajati, 
žaliti niti će osjećati grizodušje zbog toga što se događalo tijekom 
podjele Pakistana i Indije. To je u velikoj mjeri bilo maslo Bri- 
tanskoga Carstva i vjerojatno je dovelo do najgoreg niza masaka- 
ra u suvremenoj povijesti, kojem po razmjerima ozbiljno mogu 
konkurirati jedino državni udar u Indoneziji 1965., koji je imao 
potporu Zapada, i aktualni genocid u Demokratskoj Republici 
Kongu. Usto, gotovo nitko ne shvaća što je učinjeno Africi i Bli- 


skome istoku. 


NOAM CHOMSKY 


Skupina iseljenih alžirskih fizičara - od kojih je jedan bio i ovdje, 
na MIT-u, pa sam ga upoznao - sastavila je vrlo podroban pregled 
zločina počinjenih devedesetih godina 20. stoljeća u Alžiru. Po 
njihovu mišljenju, velik dio zločina pripisanih islamistima zapra- 
vo je izvela vlada, snage koje su se samo odijevale poput islamista 
i tako dalje. Analizirali su pojedinosti nebrojenih slučajeva. Uo- 
bičajena pojava često je bio i veliki masakr u siromašnoj četvrti, 
samo koji kilometar od velike vojne baze, koji traje tri dana, a da 
se nitko ne miješa, a nakon što bi svi već bili pobijeni ili izbačeni, 
neki bi general ušao u taj dio grada i obogatio se. Nizovi takvih 
slučajeva... Smatrali su da sve to orkestrira francuska obavještajna 
služba i zamolili su me da napišem uvod. Ja sam proučio situaciju 
i došao do svih dokaza koje sam mogao pronaći. Sve to bilo je 
dosta uvjerljivo pa sam napisao uvod, podosta ublaženih tonova, 
ali uza sve implikacije. 

Knjiga je na koncu objavljena. U Francuskoj nisu uspjeli pro- 
naći izdavača pa su je objavili u Švicarskoj. Prigodom izlaska, po- 
kušali su održati konferenciju za novinare u Parizu, ali nitko od 
francuskih novinara nije htio doći na taj događaj. Tako je knjiga 
u Francuskoj ostala nepoznata. Spomenuo sam je prijatelju koji je 
radio u Američkoj knjižnici u Parizu. Nabavio je jedan primjerak 
i uvrstio ga u ponudu knjižnice. Rekao mi je da je riječ o jedi- 
nome primjerku u Francuskoj. A riječ je o nedavnim, aktualnim 
događajima, o zločinima u Alžiru devedesetih godina 20. stoljeća 


u kojima je prste po svoj prilici imala Francuska. 


ANDRE VLTCHEK 


Meni se čini da je to vrlo znakovito. Teškoća se sastoji i u tome 


što intelektualci u Sjedinjenim Državama smatraju da su ljudi u 


Europi informiraniji od ostalih, da imaju daleko širi pregled stvari 
o kojima se može raspravljati. Utvrdio sam da je tome tako možda 
jedino u vezi s pitanjima koja se izravno odnose na Sjedinjene 
Države. Inače je u Europi na djelu eklatantna neupućenost. Op- 
ćenito mislim da su obrazovani ljudi u Aziji, Latinskoj Americi 
i Africi bolje informirani o aktualnim zbivanjima od obrazova- 
nih Europljana. Čini mi se da su Zapadnjaci, osobito Europljani, 
krajnje indoktrinirani i opsjednuti percepcijom o vlastitoj jedin- 
stvenosti. Mnogi se smatraju pripadnicima izabranog naroda, na- 
kon jednostranog školovanja i oslanjanja na domaće medije, bez 
proučavanja alternativnih izvora. 

I da se vratimo na temu: kad pitate kakva je situacija u Europi i 
koliko se ondje zna o kolonijalizmu, čini mi se da Europljani prak- 
tički nemaju pojma. Mislim kako je taj nedostatak spoznaja i za- 
nimanja za tu temu krajnje sramotan i znakovit. Europljani dobro 
paze da i dalje žive u neznanju o stravičnim zločinima koje su po- 
činili, o genocidima koje su proveli i u kojima još uvijek sudjeluju. 
Što znaju o tome što su njihove vlade i tvrtke radile i još rade u DR 
Kongu? Nemaju pojma, jednostavno zato što je to njihov svjestan 
odabir. Mnogo je sigurnije žaliti se na pogrešno upravljanje stra- 


nom pomoći zbog korumpiranih vlada u siromašnim zemljama! 


NOAM CHOMSKY 


Kako reagiraju kad o tome razgovarate? 


ANDRE VLTCHEK 
Vrlo često grčevito se brane i opravdavaju. Na to nailazim u Fran- 
cuskoj, Njemačkoj, Španjolskoj i Velikoj Britaniji, iako u Velikoj 


Britaniii vostoii veća kritična masa nego bilo gdie drugdie u Euro- 


5. Stup na kojem su Portugalci vješali afričke robove, očuvan u središtu grada, 
na Kapverdskim Otocima. (O Andre Vltchek) 


pi, možda i zbog toga što se britansko društvo pretvara u istinski 
multikulturalno društvo. Europljani žive u neznanju, ne samo u 
vezi s vlastitom kolonijalnom povijesti nego i u vezi s povijesti 


europskoga kontinenta. 


NOAM CHOMSKY 


Ja sam doživio više zanimljivih iskustava u Španjolskoj. Godine 


1990. održao sam nekoliko predavanja u Barceloni. Bilo je to 


petnaestak godina nakon Francova odlaska. Spominjao sam po- 
znate događaje u Barceloni 1936. - 1937. godine. Mlađi ljudi 
nisu imali pojma o građanskome ratu. Tek su moji vršnjaci znali 
na što se to pozivam. A onda sam se nakon toga slučajno našao u 
Oviedu i ondje održao nekoliko predavanja. U Oviedu je 1934. 
izbio ustanak koji je brzo ugušila vojska. Vladine jedinice zauzele 
su Gradsku vijećnicu, ubijale stanovništvo i tako dalje. Držao sam 
predavanje u Gradskoj vijećnici, misleći da svi znaju povijest toga 
mjesta, ali reakcija je izostala. Opet su jedino moji vršnjaci znali o 


čemu govorim. Ostali nisu imali pojma! 


ANDRE VLTCHEK 


Da. To pokazuje kako se Španjolci odnose prema cjelokupnom 
Francovu razdoblju. U Južnoj Americi - u Čileu, Argentini, 
Urugvaju — neusporedivo su otvoreniji prema prošlosti. Ljudi su 


ondje odvažni. 


NOAM CHOMSKY 


U pravu si. Boravio sam u Meksiku, sa svojom kćeri koja je živjela 
u Nikaragvi. Čitao sam La Jornadu, koju smatram kvalitetnim 
listom, a oni su izvijestili o izlasku nacionalnog biografskog leksi- 
kona koji se upravo bio pojavio u Španjolskoj, u izdanju Španjol- 
ske akademije. Riječ je o uglednoj publikaciji, a u njoj se, narav- 
no, nalazi i natuknica o Francu, koji se opisuje kao konzervativni 
nacionalist što je zemlji donio puno toga dobroga. S druge strane, 


Negrin je bio zločinac. 


Prikrivanje zapadnjačkih 
zločina 


ANDRE VLTCHEK 


Surađujem sa statističarima uz čiju pomoć nastojim utvrditi broj 
osoba nestalih nakon Drugoga svjetskog rata zbog kolonijalizma i 
neokolonijalizma. Kao što sam rekao i na početku naše rasprave, 
čini se da je ubijenih u tom razdoblju između 50 i 55 milijuna. 
Ali točna je brojka vjerojatno nevažna, bilo da je riječ o 40 ili 
60 milijuna. Razmjeri ubijanja silno su veliki, iako se zapadna 
kultura nekako uspijeva nekažnjeno izvući pa i dalje uvjeravati 
svijet u to da ima nekakav moralni mandat, da ima pravo svijetu 
nametati, preko svojih organizacija i medija, vlastite vrijednosti. 


Kako Zapadu to polazi za rukom? 


NOAM CHOMSKY 


U Francuskoj je 1997. izdana Crna knjiga komunizma. Brzo je 
prevedena na engleski, a u svim osvrtima kritičari su je uzdizali 
u nebesa. U njoj se govorilo o 100 milijuna žrtava komunizma, 
pitalo se kako ljudi mogu biti tako zli, kako je to sve nezamislivo 
i tako dalje. Ostavimo sad po strani pitanje utemeljenosti takve 
analize. Recimo da su tvrdnje točne. Najveći je krivac Kina, po- 
najviše zbog velike gladi, razdoblja tijekom kojeg je po nekim pro- 
cjenama umrlo između 25 i 30 milijuna ljudi, a raspravu o tome 


obilježila je krajnja užasnutost. Približno u isto vrijeme objavljen 


je niz znanstvenih studija poznatih autora, poput Amartye Sena, 
dobitnika Nobelove nagrade za ekonomiju i stručnjaka za pojave 
nestašice hrane. Sen i jedan ekonomist u Indiji upustili su se u 
zanimljivo komparativno istraživanje. Usporedili su Indiju i Kinu 
od oslobođenja potkraj četrdesetih godina do 1979. Zaustavili su 
se na 1979. jer su tada u Kini pokrenute takozvane kapitalisti- 
čke reforme. To znači da su usporedbe ograničili na maoističko 
razdoblje. Tako su utvrdili da je 100 milijuna ljudi umrlo u de- 
mokratskoj i kapitalističkoj Indiji, u usporedbi s Kinom u istom 
razdoblju, jednostavno zbog toga što Indija nije provela reforme 
zdravstvenog sustava, obrazovnog sustava, što nije pokrenula pro- 
grame pomoći ruralnim područjima i tako dalje. Štoviše, prema 
njihovoj analizi, Indija je svakih osam godina tako usmrćivala jed- 
nako onoliko ljudi koliko ih je Kina usmrtila tijekom najsramot- 
nijeg razdoblja, kada je zemljom vladala velika glad. Autori ističu 
da je u oba slučaja riječ o političkim zločinima, da su povezani s 
prirodom društveno-ekonomskog sustava i uvedenim političkim 
sustavom. A radi se samo o jednoj zemlji, Indiji, sa 100 miliju- 
na umrlih. Da je Sen istu analizu primijenio na cijeli svijet koji 
je živio u takozvanom demokratskom kapitalizmu, brojke bi bile 
nepojmljive. 

Sjećam se da sam dao mnogo intervjua nakon što je Amar- 
tya Sen dobio Nobelovu nagradu i da sam neprestano naglaša- 
vao upravo to. Jedva sam pronašao jednog novinara koji je to 
bio voljan spomenuti. Bio je to jedan indijski novinar. Ali ti ko- 
munistički zločini... Hoću reći, ne samo da zdvajamo, nego ne 
možemo zamisliti ni koliko su bili strašni i jezivi. Kako se ljudi 
mogu spustiti na tu razinu i sve to... ali ipak ne vidimo što nam 
je pred nosom? Svi vide, i spominju, samo tu veliku glad u Kini. 
Za to je potrebno silno veliko selektivno sljepilo ljudi s kojima 


živimo. Profesori, urednici u redakcijama i tako dalje... oni to 


jednostavno ne vide. Baš kao kad The New York Review ofBooks, 
jedan od vodećih časopisa za lijevo i liberalno orijentirane intelek- 
tualce, samo tako, mirne duše, objavi članak u kojem stoji da je u 
Zapadnoj hemisferi, u vrijeme Kolumbova dolaska, živjelo kojih 
milijun ljudi, lovaca i skupljača koji su jedva preživljavali i tako 
dalje... promašaj od više desetaka milijuna. Ti ljudi nisu samo 


tako nestali... ali o tome nema ni riječi... 


ANDRE VLTCHEK 


Geoffrey C. Gunn, jedan od mojih prijatelja s japanskog Sveuči- 
lišta Nagasaki, provodi vrlo zanimljivo istraživanje. Zapravo piše 
cijelu knjigu o toj velikoj gladi u Kini i utjecaju japanske kolo- 
nijalne i imperijalističke politike. Ne kaže da su Japanci namjer- 
no izazvali tu nestašicu hrane, ali su po završetku rata premještali 
izvore i zalihe te mijenjali strukturu distribucije hrane u Kini. U 
knjizi tvrdi da to nije imalo veze s komunističkom ideologijom, 


nego s japanskim imperijalizmom. 


NOAM CHOMSKY 


U Japanu sada izlaze knjige u kojima se poriče masakr u Nan- 
kingu. A Sjedinjene Države zapravo su pomogle toj amneziji. Po 
završetku Drugoga svjetskog rata Sjedinjene Države vladale su 
većim dijelom Azije i Japanom. Zauzele su Japan i u biti su mo- 
gle upravljati Azijom, a potpisale su i mirovni sporazum, u San 
Franciscu, u sklopu kojeg su se, na ustrajno traženje Sjedinjenih 
Država, japanski zločini ograničili na razdoblje nakon 7. prosinca 
1941. godine. Ništa od svega što se događalo tijekom prethod- 
nih deset godina nije moglo postati čak ni predmetom razgovora. 


Zbog toga su neovisne azijske zemlje odbile doći na mirovnu kon- 


ferenciju, sve osim Filipina, ali ta je zemlja bila praktički kolonija, 
i možda Cejlona, koji je i dalje bio pod britanskom okupacijom. 
Ali Indija nije željela sudjelovati u tome, kao ni Indonezija, jer su 
Sjedinjene Države jednostavno izbrisale najveće japanske zločine. 
Ti zločini nisu ni na koji način utjecali na SAD pa ih, što se nas 


tiče, nije ni bilo. Utjecali su samo na »ne-ljude«. 


ANDRE VLTCHEK 


Istu situaciju sada imamo u Ruandi. Isti sastav Suda u Arushi 
(ICTR), isto načelo prema kojem se ograničava razdoblje zločina 
kojima se sud može baviti, dok je ona strana koju podupiremo - 


RPF i Paul Kagame - iz toga posve izuzeta. 


NOAM CHOMSKY 


Promotrimo li međunarodne sudove, optuženi su mahom Afri- 
kanci i jedan ili dvoje ljudi iz kruga neprijatelja Zapada, poput 
Miloševića. A Afrikanci su također s one strane koja nam se ne svi- 
đa. Ali nije li u posljednjih nekoliko godina bilo i drugih zločina? 

Dobar je primjer invazija Iraka - ništa se ni potencijalno ne 
može smatrati zločinom. Zaboravite Nirnberg i ostatak suvre- 
menog međunarodnog prava. Za to čak postoji i pravni razlog s 
kojim mnogi nisu upoznati. Pristupivši Svjetskome sudu 1946. 
Sjedinjene Države u biti su potaknule formiranje Međunarodnog 
suda pravde (ICJ), kojem su također pristupile, ali uz jednu ogra- 
du: Sjedinjenim Državama ne može se suditi ni prema jednom 
međunarodnom sporazumu — a to znači prema Povelji Ujedinje- 
nih naroda, prema povelji Organizacije američkih država, Ženev- 
skoj konvenciji. SAD se tako zaštitio od bilo kakvog postupka na 


tim područjima. A Sud je to prihvatio. Tako je, primjerice, kad je 


Nikaragva tužila Sjedinjene Države Međunarodnome sudu zbog 
terorističkih napada na tu zemlju, veći dio optužnice odbačen jer 
se pozivao na povelju Organizacije američkih država, koja odluč- 
no zabranjuje intervencije, a Sjedinjene Države nisu podložne tim 
odredbama pa je Sud to prihvatio. 

Isto se, što je najzanimljivije, dogodilo i na suđenju na kojem 
je Jugoslavija tužila NATO za bombardiranje pred Međunarod- 
nim sudom, čini mi se, a Sjedinjene Države pozvale su se na tu 
iznimku i Sud se suglasio, jer se u jednoj od točaka optužbe navo- 
dilo da se radilo o genocidu, a kad su Sjedinjene Države nakon 40 
godina potpisale Konvenciju o genocidu, u njoj se našla i odredba 
o tome da se »ne odnosi na Sjedinjene Države« pa je stoga Sud s 
pravom izuzeo Sjedinjene Države iz progona. Postoje doslovne 
pravne prepreke postavljene upravo za slučaj da se netko usudi 
optužiti moćne. Uvjeren sam da se sjećaš kad je potpisan Rimski 
sporazum i kad je utemeljen Međunarodni kazneni sud... Sje- 
dinjene Države odbile su sudjelovati. Ali nije bila samo stvar u 
tome. Kongres je izglasao zakon, koji je Bushova vlada više nego 
rado potpisala, kojim je Bijeloj kući odobreno da silom napad- 
ne Den Haag u slučaju da onamo privedu nekog Amerikanca. U 
Europi se to ponekad naziva Zakonom o invaziji na Nizozemsku. 
Eto, to je ovdje izglasano s velikim oduševljenjem, tako da se ta 
samoimunizacija provodi na mnogim razinama. Jedna je nemo- 
gućnost percipiranja, kao kad poričeš što se dogodilo autohtono- 
me stanovništvu Sjedinjenih Država, kad jednostavno ne vidiš što 


ti je pred očima. Druga je to što sve to snažno podupiru i zakoni. 


ANDRE VLTCHEK 


Dovoljno je pogledati napade na Kinu. Kad god Kina u neče- 


mu pogriješi, može biti riječ i o najmanjoj pogrešci, poput onih 


rudarskih katastrofa u Zambiji u kojima su sudjelovale kineske 
tvrtke i u kojim je poginulo nekoliko ljudi - nekoliko, ne mili- 
juni - Kina postaje metom negativne propagande koju provode 
lokalni i međunarodni mediji. Tako se tragedija nekolicine ljudi 
koji su možda poginuli u rudarskoj nesreći odjednom uzdiže na 
istu razinu kao i tragedija stotina milijuna koje su ubile zapadne 


kolonijalne i neokolonijalne sile. 


NOAM CHOMSKY 


Tijekom posljednjih stotinu godina stvoreno je više vrlo profinje- 
nih propagandnih sustava koji su osvojili umove pa tako i umove 
počinitelja. Upravo zbog toga intelektualne klase na Zapadu to 
ne vide. Jedan od zanimljivih primjera, koji mi je tijekom godina 
zapeo za oko, povezan je s Istočnom Europom i istočnoeuropskim 
disidentima. Istočnoeuropski disidenti poput Vaclava Havela na 
Zapadu jako su poznati i silno ih se poštuje... i uopće nema sum- 
nje u to da su mnogo propatili, a mnogi su bili i u zatvoru. S 
druge strane, vjerojatno je riječ o najpovlaštenijim disidentima na 
svijetu. Obožavao ih je cjelokupni zapadni propagandni sustav. 
Nitko od disidenata, nigdje u svijetu, nije imao ništa slično. Ne- 
posredno nakon pada Berlinskog zida zabilježeno je nekoliko vrlo 
važnih slučajeva, poput onoga što se u San Salvadoru dogodilo 
odmah potom: šestoricu vodećih latinskoameričkih intelektua- 
laca, jezuitskih svećenika, na jezuitskome sveučilištu okrutno je 
ubila bojna Atlacatl, elitna jedinica salvadorske vojske, koja je već 
ranije ubila tko zna kolike tisuće ljudi. 

Ti vojnici upravo su se bili vratili s dodatne obuke u Školi 
za specijalno ratovanje »John E Kennedy« u Sjevernoj Karolini. 
Vratili su se i prema eksplicitnim zapovijedima vrhovnog zapo- 


vjedništva, koje je u stalnoj vezi s Američkim veleposlanstvom, 


došli na to sveučilište pobiti spomenute svećenike i sve koji se 
nađu u blizini — stoga su ubili i glavnu domaćicu i kćer, kako ne 
bi bilo svjedoka. Neposredno nakon toga, Vaclav Havel došao je u 
Sjedinjene Države i održao govor pred oba kongresna doma, gdje 
ga je dočekao oduševljen aplauz, osobito kad je Sjedinjene Države 
opisao kao branitelja slobode. Rekao je upravo to, »branitelji slo- 
bode«, a ti branitelji slobode upravo su bili mučki ubili šestoricu 
disidenata, baš poput njega, u zemlji koju nastanjuju »ne-ljudi«. 
Bez komentara. Javnost je osuđivala sve koji su se uopće usudili 
spomenuti taj izniman i krajnje znakovit događaj. 

Upravo je nezamislivo da je slučaj mogao biti obrnut. Da su 
Havela i još petoricu-šestoricu njegovih suradnika mučki ubile 
sigurnosne snage koje su obučili i naoružali Rusi i da je onda pater 
Ellacuria, jedan od ubijenih jezuitskih svećenika, otišao u Rusiju i 
pred oba doma Dume hvalio Ruse kao branitelje slobode... svijet 
bi eksplodirao. Ali u ovom je slučaju to nevidljivo, koliko god se 
puta na to skreće pozornost, a čak i ako se primijeti, samo izaziva 
pravu provalu histerije. 

Čini mi se da upravo to objašnjava veliku razliku između 
ponašanja istočnoeuropskih i latinskoameričkih intelektualaca. 
Istočnoeuropski intelektualci uglavnom se bave sobom. Kažu 
da su »patili«. Latinoamerikanci imaju daleko više humanije i 
internacionalnije usmjerenje. Jednostavno je nezamislivo da bi 
pater Ellacuria učinio to što je učinio Havel. Čini mi se da to 
proizlazi iz činjenice da se istočnoeuropske intelektualce, iako je 
odnos prema njima bio grub i nesmiljen, istodobno i mazilo i 
obožavalo. Zapadnjacima je služilo na čast kad su ih posjećivali 
u Istočnoj Europi. I ja sam pokušao otići onamo u posjet, ali mi 
nisu dopustili ulazak, jer su mi odbili izdati vizu. S druge strane, 
one koji su odlazili u Srednju Ameriku dok smo ondje ubijali 


intelektualce i nebrojene druge posve sigurno nisu smatrali to- 


liko plemenitima. Češće su im se izrugivali kao »sandalistima« i 
općenito ih vrijeđali. 

Ima toga još mnogo više. Na primjer, samo nekoliko kilome- 
tara odavde [Cambridge u Massachusettsu] živi malena zajednica 
Maya, izbjeglica iz Gvatemale. 1 danas bježe od posljedica pravoga 
genocida koji je u njihovim brdovitim krajevima počinjen prije 
30 godina, pod Reaganom. Generalu koji je vodio operaciju sad 
se čak i sudi, no Reagan se ne spominje iako ga je slavio kao čovje- 
ka potpuno posvećenog demokraciji, ali je došao na loš glas zbog 
skupina koje se bore za ljudska prava, a vode ih »ljevičari«. Mnogi 
su bijesni zbog nezakonitih useljenika, ali zašto ti ljudi bježe? To 
ne možemo analizirati jer su nam ruke krvave pa se to zaboravlja 


- Laos, Kambodža... takvih slučajeva ima tisuće. 


Di: 


Propaganda i mediji 


ANDRE VLTCHEK 


Kad govorim u Kini, nitko me ne cenzurira. A to je zapravo dosta 
neobično, jer neprestano tvrdim da bi se oni trebali povesti za pri- 
mjerom Latinske Amerike i vratiti komunizmu bez opterećenja 
naslijeđa Kulturne revolucije. I oni to objavljuju. Nastupio sam 
na njihovoj državnoj televiziji - CCTV - i pola sata govorio o vrlo 
osjetljivim stvarima. I u Pekingu sam se osjećao mnogo slobodnije 
nego kad me intervjuiraju na BBC-u, jer mi BBC uopće ne do- 
pušta da govorim a da prije toga ne zatraži cjelovit prikaz toga što 


točno namjeravam reći. 


NOAM CHOMSKY 


I mene su intervjuirali na njihovoj televiziji, a prijatelji u Kini 
rekli su mi da je sve bilo vjerno prevedeno. Nisu ništa izrezali, čak 
ni kad se s nečim nisu slagali. Zapravo sam isto iskustvo imao i s 
Iranom. Nekoliko sam puta bio na Press TV-u. Govoreći o Iranu, 
pazio sam da ne budem kritičan prema režimu i njihov je program 
na engleskome pa sam sve mogao čuti. Pogledao sam naknadno i 


vidio da su sve ostavili kako sam rekao. 


ANDRE VLTCHEK 


Ja sam imao isto takvo iskustvo i u nedavnom intervjuu za The 
Iran Times — nisu baš ništa cenzurirali. Stvar je zapravo u tome, 
Noame, da su ljudi na Zapadu toliko naviknuti na razmišljanje 
o tome da smo toliko demokratski nastrojeni u smislu načina na 
koji se upravlja našim medijima i kako izvještavaju o novostima. 
Čak i ako znamo da nije tako, i dalje, podsvjesno, očekujemo 
da je sve to nekako bolje nego drugdje i čovjek se zapravo šokira 
kad shvati da su u Kini, Turskoj ili Iranu spremni objaviti više 
necenzuriranih članaka nego u našim vodećim medijima. Recimo 
to ovako: kineska televizija i novine daleko su kritičniji u vezi s 
njihovim gospodarskim i političkim sustavom nego naše televi- 
zijske postaje i novine u vezi s našim sustavom. Zamislimo da 
ABC, CBS i NBC u eteru počnu propitivati temelje kapitalizma i 


zapadnjačkoga parlamentarnog sustava. 


NOAM CHOMSKY 


Ovdje postoje i drugi načini cenzuriranja. Naši mediji raspolažu 
tehnikama koje ne možemo nazvati pravom cenzurom, ali koje 
onemogućuju da se bilo što kaže. Od urednika vijesti koji je radio 
za Teda Koppela, voditelja emisije Nightline, jedne od najvažni- 
jih emisija koje se bave aktualnim događajima televizijske mreže 
ABC, naučio sam jednu riječ. Njega su u jednom intervjuu pitali 
zašto mene nikada nema u njihovim emisijama. A on je dao vrlo 
dobar odgovor. Rekao je da je jedan od razloga to što Chomsky 
zvuči kao da je s Neptuna, jer nitko ne razumije baš ništa od svega 
što govori. A onda je rekao da je drugi razlog to što mu nedostaje 
koncizije. Kako, molim? Tu riječ dotada nisam čuo, ali doista je 


zanimljiva. Zapravo znači: moraš govoriti na određeni način koji 


se može ugurati između dvaju reklamnih blokova. A to znači da 
smiješ reći tri rečenice. Želiš li u tri rečenice reći da je Kina tota- 
litarna država, to možeš reći, shvaćaš. Ali želiš li reći otprilike da 
su Sjedinjene Države najveća teroristička država na svijetu, neće 
te prekinuti, ali doista zvučiš kao da si s Neptuna, jer nećeš dobiti 
još pet minuta da to i objasniš. 

Imaš, znači, dvije mogućnosti: ili ćeš ponavljati propagan- 
du, ponavljati uobičajenu doktrinu, ili ćeš zvučati poput luđaka. 
Praktički si ograničen samo na to. Naravno da je to onda sve vrlo 
isprazno i bezlično. Čini mi se da na komercijalnim programima 


nema emisije u kojoj ljudi o nečemu mogu raspravljati pola sata. 


ANDRE VLTCHEK 


Ne, a ako i ima, reklame tih pola sata svode na samo 20 minuta, 
ako i toliko. Nedavno su me pozvali u BBC-ovu emisiju World 
Have Your Say, a ponovno se radilo o Kini. Naslov je bio krajnje 
apsurdan i lišen poštovanja: »Treba li poštivati Kinu?« Pozvali su 
desetero sudionika koji su raspravljali o tome treba li zemlju s naj- 
brojnijim stanovništvom i jednom od najstarijih kultura poštivati 


ili ne. Njima to nije bilo ni najmanje smiješno i apsurdno. 


NOAM CHOMSKY 


A ti si imao pet minuta ili dvije minute? 


ANDRE VLTCHEK 


Čak ni toliko. Pozvali su nekoliko ljudi iz američkog State De- 
partmenta, nešto pripadnika akademske zajednice, a tu smo još 


onda bili ja i neki intelektualci iz Afrike vrlo naklonjeni Kini. Pri- 


je nego što su mi dopustili da govorim, a to je zapravo bilo samo 
nekoliko tjedana nakon mog nastupa na kineskoj televiziji, gdje 
sam mogao slobodno govoriti, BBC me pozvao da slušam, a onda 
se samo dugo čula tišina. Morao sam sjediti ispred računala, bio 
sam povezan preko Interneta, nalazio sam se u Jakarti i tako sam 
u beskonačnost čekao da me pozovu da nešto kažem. 

Kad su me napokon spojili, još sam tri-četiri minute slušao 
te propagandne besmislice usmjerene protiv Kine. Nisam mo- 
gao govoriti, veza je bila jednosmjerna, mogao sam samo slušati. 
A onda sam čuo neki prigušeni glas iz velike daljine, iz Lon- 
dona: »Gospodine Vltchek, jeste li spremni?« Odgovorio sam: 
»Jesam.« »Što ćete reći?« upitala me ta žena. Odgovorio sam: 
»Pa, znate, reći ću to u eter, za koju sekundu... Sve ćete čuti, 
gospodo.« »O, ne, ne«, pobunila se blago i obzirno. »Možete 
biti tako ljubazni da nam sad kažete?« Da skratim priču, nisu 
me pustili u eter. 

Na koncu sam im rekao što sam kanio reći, da to što čine — oni, 
BBC — ponižava i da u tome nema nimalo poštovanja ni prema 
kome te da milijune ljudi širom svijeta podsjeća na britansku ko- 
lonijalnu povijest i njihov odnos prema »mjesnome stanovništvu« 
i manje vrijednim ljudima. Rekao sam joj da je to kao da netko 
pita treba li poštivati Ujedinjeno Kraljevstvo ili ne, a rasprava se 
svodi isključivo na to kako snage Ujedinjenog Kraljevstva ubijaju 
ljude u Afganistanu i Iraku. Pa čak bi i to bilo objektivnije od 
rasprave koju BBC provodi o Kini. Zahvalila mi je i nije mi do- 
pustila da sudjelujem u raspravi. Kasnije mi se netko od njihovih 


producenata manje-više ispričao u e-mailu. 


NOAM CHOMSKY 


Nisu ti dopustili da govoriš? 


ANDRE VLTCHEK 


Nisu, iako me jedan od BBC-ovih producenata službeno pozvao 
da sudjelujem u raspravi. U vezi sa svime zapravo me se najviše 
dojmilo to što vjerojatno imaju pravu vojsku takvih ljudi, ospo- 
sobljenih za provjeru gostiju s kojima će razgovarati u eteru. Nji- 
hovi cenzori ili »osoblje za provjere« moraju biti vrlo snalažljivi 
i spretni. Jedan čovjek sam to ne može odraditi. Vjerojatno su 
mnogi, ako ne i svi ljudi prošli takve provjere, osim onih koji 
pripadaju političkoj i poslovnoj eliti. Dakako, u zemlji kakva je 
bila Čehoslovačka, nakon što se sustav urušio, ljude koji su radili 
takav posao počeli su nazivati raznim pogrdnim imenima. Ali na 


Zapadu se sve to smatra posve normalnim i legitimnim. 


NOAM CHOMSKY 


Jednom su me zapravo pozvali u Nightline, negdje u vrijeme pada 
Berlinskog zida. Nazvali su me i rekli: »Biste li željeli nastupiti u 
emisiji?« Ja sam upitao: »Koliko vremena? Rekli su: »Nekoliko 
minuta.« Zaključio sam da će to biti nešto već unaprijed namje- 
šteno pa sam rekao: »Žao mi je, ne mogu.« Nekoliko minuta ka- 
snije nazvao me prijatelj Alex Cokburn i rekao da su ga upravo 
zvali iz Nightlinea te me pitao mislim li da bi trebao sudjelovati 
u emisiji? Rekao sam: »Držim da ne bi trebao nastupiti. Samo ti 
namještaju unaprijed određenu ulogu.« Ali ipak je odlučio otići. 
Tako sam uključio televizor i pogledao emisiju. Išlo je to otpri- 
like ovako. Emisija je počela snimkama masa ljudi koje slave pad 
Berlinskog zida, znaš, sve ono... veliko uzbuđenje... a onda su se 
obratili Cockburnu, koji je sjedio negdje u nekom studiju i upitali 
ga: »Onda, gospodine Cockburne, što nam možete reći o svemu 
ovome?« Shvaćaš... pa ovdje je pitanje zapravo glasilo: »Kako ćete 


se nositi s ovim?« Uspio je izgovoriti približno dvije rečenice, a 


onda su mu rekli: »Hvala vam, gospodine Cockburne!« Nakon 
toga ponovno su počeli prikazivati slavlje, sada kad su se uspjeli 
riješiti tog »komunističkog simpatizera«, prikazujući ga kao osobu 


koja odbija slaviti. Sve je bilo vrlo pomno razrađeno. 


ANDRE VLTCHEK 


Zapravo je vrlo zanimljivo koliko je taj sustav zaštićen, jer su obič- 
no »drugovi« iz Istočne Europe usput činili greške, sramotili se... 


dok je sustav ovdje vrlo čvrst i siguran. 


NOAM CHOMSKY 


Da, vrlo je napredan i profinjen. Lenjin i lenjinisti pokušali su se 
u početku ugledati na američko komercijalno reklamiranje. Ali 
sve je bilo izvedeno toliko nespretno da jednostavno nije upalilo. 
S druge strane, kod nacista je to funkcioniralo vrlo djelotvorno. 


ANDRE VLTCHEK 


Na određeni način njemački su nacisti gradili sustav kroz interak- 
ciju sa Sjedinjenim Državama. Nacisti su bili dio Zapada. I na- 
dahnuli su ih mnogi europski i američki pojmovi, osobito oni koji 
su bili povezani s kolonijalizmom i masovnom proizvodnjom, ali i 
s reklamiranjem, kao što si spomenuo, budući da su reklame vrlo 


učinkovit oblik propagande. 


NOAM CHOMSKY 


Bili su dio iste opće zapadnjačke kulture. S druge strane, kao što 
kažeš, ljudi u konačnici nisu mogli slušati rusku propagandu. Ne 


bi joj vjerovali. 


ANDRE VLTCHEK 


Nevjerojatno je koliko je sovjetska propaganda bila loša i koliko je 
loša kineska propaganda. I upravo zbog toga, unatoč silnim dose- 
zima u posljednjih nekoliko desetljeća, Kinezi gube u ideološko- 
me ratu sa Zapadom. Nikako se ne mogu nadmetati sa zapadnjač- 
kom propagandom. Ne želim reći da je trg Tiananmen bio jedna 
od nuspojava takve situacije, ali posve je jasno da svijet misli ono 
što mu je u glavu utuvila podsvjesna zapadnjačka propaganda, 
čineći to godinama, desetljećima, stoljećima. A komunistička ili 
kineska službena propaganda toliko je slaba da ne može braniti 
čak ni vlastitu zemlju, a kamoli utjecati na zapadne zemlje kako 
bi promijenile politički, društveni i imperijalistički sustav, nešto 
što je već odavno trebalo učiniti. 

Sovjeti nikada nisu uspjeli u javnu podsvijest ugraditi činje- 
nicu da su upravo oni omogućili oslobađanje desetaka zemalja 
širom svijeta te da su u biti podupirali sve glavne oblike otpora 
protiv imperijalizma i kolonijalizma na svim kontinentima. Da i 
ne govorimo o činjenici da su upravo oni podnijeli najveći teret 
pobjede nad fašizmom pa tako i spašavanja cijeloga svijeta. 

Ali upravo je zapadnjačka propaganda u stanju mobilizirati 
mase za bilo kakav cilj i to bilo gdje u svijetu. Bez obzira na razlo- 
ge, u stanju je izazvati prevrate, sukobe, užasno nasilje i »težnju 
za promjenom«. I najmiroljubiviju veliku zemlju na svijetu može 
proglasiti najnasilnijom, može je opisati kao istinsku prijetnju 
svjetskome miru, dok hrpu zapadnih zemalja koje, već stoljećima, 
teroriziraju svijet može nazvati istinskim jamcima mira i demo- 
kracije, tako da u to vjeruju gotovo svi. U to vjeruju gotovo svi 
stanovnici Zapada. Većina ljudi na svijetu... jer je zapadnjačka 
propaganda tako savršena, tako napredna. A Kina, Venezuela, Ru- 


sija, Iran, Bolivija, Kuba, Zimbabve i Eritreja nisu, naravno, jedi- 


ne žrtve. Koja se god zemlja ispriječi na putu interesima Zapada, 


postaje legitimnom metom. 


NOAM CHOMSKY 


Godine 1970. proveo sam tjedan dana u Laosu. Tada sam prvi put 
u životu iz prve ruke vidio kako novinari rade na terenu. Obično 
u Laosu gotovo uopće nije bilo novinara sa Zapada, ali Nixon je 
upravo bio održao važan govor o tome kako se sjevernovijetnam - 
ski tenkovi kreću prema Vientianeu. I stoga je onamo doputovala 
hrpa novinara, sve velike zvjerke, među njima i vodeći ljudi iz 
CBS-a, The New York Timesa i BBC-a. Na raspolaganju su im bila 
samo dva hotela, a najveći dio vremena provodili su za šankom. 
Čim sam izišao iz zrakoplova, dočekao me netko iz organiza- 
cije International Voluntary Services tko je doista radio na poma- 
ganju Laosu. Taj je čovjek poznavao Laos, živio je u jednom selu 
i upravo je on razotkrio priču o bombardiranju pokrajine Xieng 
Khuang pa me odvukao čim sam izišao. Već je godinama nasto- 
jao navesti ljude da na to obrate pozornost. Praktički sam cijeli 
tjedan s njim obilazio razna mjesta. Odlazili smo u izbjegličke 
logore. Bilo je to neposredno nakon što je CIA oko 30 000 ljudi 
protjerala s područja Xieng Khuanga, a ti ljudi bili su smješteni 
u izbjegličkim logorima oko Vientianea. Tada se prvi put moglo 
doći do priča iz prve ruke o tome što se ondje događa. Dvije go- 
dine ti ljudi su živjeli u špiljama. Bile su to stravične priče. Tek su 


rijetki novinari bili voljni otići onamo. 


ANDRE VLTCHEK 


Sjedinjene Države prodirale su u špilje projektilima i ubijale stoti- 


ne, ponekad i tisuće civila koji su se ondje skrivali. Neke su špilje 


zapravo divovske masovne grobnice. Razgovarao sam s nekoliko 


ljudi koji su ondje uspjeli preživjeti... 


NOAM CHOMSKY 


Da, gađali su ih projektilima, a oni koji su preživjeli - oni su sve 
to opisali. Znaš, u špiljama su uspijevali preživjeti barem neki. I 
oni su pričali priče koje su napokon, nakon toliko godina, ispli- 
vale na površinu. Tako sam mnogo vremena provodio u tim lo- 
gorima. U Vientianeu sam upoznao tajne kadrove pokreta Pathet 
Lao, ljude iz vlade koji su zapravo bili naklonjeni Pathet Laou i la- 
oskome narodu, bilo je tu mnogo zanimljivih stvari. Ali išao sam 
i u američko veleposlanstvo. Priča o kojoj su izvještavali novinari 
glasila je da je u Laosu 50 000 vojnika Sjevernog Vijetnama i da 
SAD upravo zato bombardira Stazu Ho Si Mina, iako su zapravo 
bombardirali visoravni u Xieng Khuangu, s velikim nalazištima 
megalita. Stoga me zanimalo odakle su potekle sve te priče. Nitko 
od tamošnjih novinara nije mi mogao objasniti. 

Nisu imali pojma, samo su ponavljali informacije. U izvještaje 
su stavljali ono što su im govorili na presicama u pet popodne. 
Stoga sam otišao u američko veleposlanstvo i zamolio da mi omo- 
guće razgovor s »političkim dužnosnikom«, dakle CIA-inim agen- 
tom. Tip se pojavio i bio je vrlo srdačan. Upitao me što trebam. 
Rekao sam da me zanima pozadina tih izvještaja. On je rekao: 
»Okej, super.« Odveo me u jednu sobu, donio hrpetinu dokume- 
nata i rekao: »Ne smijete ih kopirati, ali ako želite, možete pisati 
bilješke.« I ja sam počeo pisati. Rekao mi je da to još nitko nije 
tražio. 

Pokazalo se da bi se pojavio nekakav izvještaj o tome da je 
možda jedna bojna s 2500 sjevernovijetnamskih vojnika negdje 


na Sjeveru gdje SAD ima radar, onaj koji se koristio za bombar- 


diranje Sjevernog Vijetnama. I to je bilo sve od te priče. Gotovo 
nitko od novinara uopće nije posjećivao izbjegličke logore. Jedan 
dopisnik The Far Eastern Economic Reviewa išao je sa mnom, ali 
gotovo nitko od tih drugih novinara koji su došli radi velike pred- 


stave nije htio poći onamo. Jednostavno im se fućkalo. 


6. Spomenik posvećen ratu s Amerikom, Hanoi, Vijetnam. (O Andre Vltchek) 


Svakog jutra skupina visokih i plavokosih Amerikanaca dola- 
zila je na doručak u hotelu u šest ujutro i sjedila negdje u kutu. 
Nakon toga bi nestajali i vraćali bi se oko 5 popodne, nešto popili 
ili radili što im se već radilo. Svi su pretpostavljali da su to piloti 
Air Americe, CIA-ine službe, i da vjerojatno bombardiraju viso- 
ravni u Xieng Khuangu, ali nitko nije ništa pitao. A cijela ta priča 
o navodnim sjevernovijetnamskim tenkovima - dok su se opuštali 


za šankom, tome su se zapravo smijali. Ipak su sve objavili. Bio 


je to upravo nevjerojatan uvid u to kako ponekad funkcionira 
izvještavanje iz inozemstva. 

Bilo je tu i nekoliko iznimaka, nekolicina ljudi radila je neke 
stvari na svoju ruku, bili su to dobri ljudi koji su ulagali velik trud 
i radili vrlo ozbiljno. Ali najveći dio njih jednostavno nije htio 
ništa znati. Željeli su samo ponavljati ono što im se serviralo u pet 
sati i nakon toga nešto popiti... i uživati u Vientianeu, ali meni je 


to bilo šokantno. Ne znam je li sada još gore. 


ANDRE VLTCHEK 


Danas gotovo uopće nema neovisnog izvještavanja, osim u elek- 
troničkim medijima i tek rijetkim tiskanim izdanjima koja su već 


praktički bankrotirala pa većina uopće ne može plaćati autore. 


NOAM CHOMSKY 


Jednom sam se slučajno zatekao u Islamabadu, baš kad je SAD 
počeo ratovati u Afganistanu, a Islamabad je bio jedino mjesto 
na kojem su se novinari mogli približiti borbama. Ondje se stoga 
našla masa novinara, a svi su pokušavali izvještavati o situaciji u 
Afganistanu. I bila je to ista priča: svi su sjedili za hotelskim šan- 
kom i zabavljali se. Jednom je američki projektil uništio prostor 
Al Jazeere u Kabulu, a svi su rekli: »Pa dobro, bila je to pogreška.« 
Svi su se novinari samo smijali. Svi su uzimali zdravo za gotovo da 
je to bio pokušaj uništenja, ali nitko o tome nije htio izvijestiti. 
Samo su slali identične izvještaje. To je bilo u Afganistanu, ali isto 
sam viđao i na Zapadnoj obali i u Srednjoj Americi... Mnogi no- 
vinari nisu bili voljni izići na teren, uz nekoliko časnih i odvažnih 


iznimaka. 


ANDRE VLTCHEK 


Svugdje je isto stanje. Ja sam to, dakako, vidio u Indoneziji. Kao 
i u Indiji, tijekom masakra u Gujaratu, i u Šri Lanki. Pratio sam 
mnoge sukobe i dakako primijetio da je na djelu silno velika dis- 
ciplina u praćenju događaja koje ili ne bi trebalo pratiti ili bi ih 
trebalo pratiti na određeni način. U početku, kad sam se tek poči- 
njao baviti ozbiljnim novinarstvom i raditi za raznorazne medijske 
kuće, poput ABC Newsa i japanskog Asahi Shimbuna, mislio sam 
da će mi barem ponekad omogućivati da valjano pratim događaje. 
Sredinom devedesetih godina izvještavao sam iz Istočnog Timora 
za ABC News, američki, ne australski. Nastojao sam izvijestiti o 
masakru u Ermeri. Uhitili su me. Zaplijenili su mi većinu snima- 
ka. Mučili su me. Na kraju su me pustili. Ali ABC nije pokazao 
ni najmanje zanimanja i nije htio ništa objaviti. Ja sam rekao: 
»Čujte, mogli bismo se, nekako, vratiti onamo, znam kako bi se 
cijela ekipa mogla prokrijumčariti u Dili.« Ali za to nije bilo želje, 


nije bilo zanimanja za nastavak priče. 


NOAM CHOMSKY 


Jedan moj blizak prijatelj, Charlie Glass, bio je godinama dopi- 
snik televizije ABC s Bliskog istoka. Bio je jako dobar čovjek, ali i 
pomalo svojeglav. Nije se držao njihovih uputa pa su ga na koncu 
praktički nogirali. Godine 1986., neposredno pred bombardira- 
nje Libije, nazvao me iz Tripolija oko 6 i 30 navečer i rekao da tre- 
bam gledati vijesti u sedam. U ono su vrijeme sve tri mreže imale 
glavne vijesti u sedam, a on je znao da nikad ne gledam televiziju 
pa je rekao: »Ali večeras gledaj.« Nije mi mogao reći razloge. U 
sedam sam uključio televizor. Točno u sedam počelo je bombardi- 


ranje. Sve mreže izvještavale su s mjesta događaja. 


ANDRE VLTCHEK 


Svi su znali unaprijed. 


NOAM CHOMSKY 


Upravo tako. Sve glavne televizijske mreže. A to nije bio zane- 
mariv logistički pothvat. Šest sati leta iz Londona, jer im Francu- 
ska nije dopuštala prelazak preko teritorija pa su morali ići preko 
Atlantika. Početak bombardiranja usklađen je s udarnim večer- 
njim terminom u televizijskom programu. I čovjek tako gleda sve 
te uzbudljive događaje uživo, a onda se uključi izvjestitelj iz Pen- 
tagona pa dobiješ vrlo trezven komentar Pentagona, zatim iz State 
Departmenta... Vladi su tako dali cijeli sat besplatne propagande. 
To su svi znali i zato su ondje imali dopisništva. Nitko nije ista- 
knuo da je to prvi put u povijesti da je bombardiranje zakazano za 


vrijeme kada na televiziji počinje udarni termin. 


ANDRE VLTCHEK 


Nešto slično događalo se kasnije, u vrijeme bombardiranja Beo- 


grada. 


NOAM CHOMSKY 


Ondje su bombardirali televizijski odašiljač i neke organizacije 
koje se zalažu za ljudska prava to su kritizirale, a oni su rekli: »Pa, 
znate, to je bilo legitimno jer je njihova televizija bila propagand- 
na agencija. Prenosila je vijesti.« 

To se zapravo dogodilo i u Faludži. Sjetit ćeš se... u vrijeme 
američkog napada, marinci su ondje prvo zauzeli opću bolnicu. Sve 


pacijente bacili su na pod i vezali ih. Netko je spomenuo Ženevsku 


konvenciju, a vojska je ustvrdila da je bolnica propagandna agencija 
jer izvještava o broju žrtava pa je stoga imamo pravo razoriti. Mediji 
su to prenijeli, bez ikakva komentara, koliko sam uspio primijetiti. 

Danas se navodi da je razina radijacije ondje približno ista kao 
u Hirošimi - oružje koje su upotrijebili, o čemu god točno bila 


riječ, ostavilo je teške posljedice. 


ANDRE VLTCHEK 


Tako je zapravo širom Iraka. Na nekoliko mjesta radijacija je na- 
vodno smrtonosna. Dosegla je nevjerojatne vrijednosti. Ljudi ne- 
vjerojatno nasjedaju na službenu propagandu Zapada. Kao čovjek 
koji je odrastao u Istočnoj Europi, znam da se ondje apsolutno, ni 
najmanje, nije vjerovalo u službene vladine priče pa je, na odre- 

đeni način, svijest ljudi o svijetu i tome što se događa u njihovoj 
vlastitoj zemlji bila na iznimno visokome stupnju. 

Ljudi su znali za »zločine« koje je navodno počinio njihov vla- 
stiti sustav. Iako nužno ne i o neusporedivo stravičnijim zločinima 
koje je počinio Zapad. Stavove im je najvećim dijelom oblikovala 
zapadnjačka propaganda, kojom su ih bombardirali desetljećima, 
posredstvom radijskih i televizijskih postaja. Valja napomenuti da 
stanovnicima Istočne Europe mozak nije isprala sovjetska, nego 
zapadnjačka propaganda. Ipak, postojalo je zanimanje, kao i odre- 
đena svijest o tome što se događa u ostatku svijeta. Kad sam 1985. 
došao u Sjedinjene Države, studirao sam film na Sveučilištu Co- 
lumbia, a tada je počelo bombardiranje Libije. Naravno, studenti 
su ondje prema tome bili vrlo kritični, ali na ulici me šokirao pot- 
puni izostanak svijesti i kritičnosti među običnim ljudima. Tako 
sam shvatio da su stanovnici Istočne Europe daleko informiraniji 
o vlastitim problemima, mnogo kritičniji prema vlastitom susta- 


vu, od stanovnika Sjedinjenih Država i Zapadne Europe. 


Nakon iskustava stečenih na svim kontinentima svijeta, zapra- 
vo mislim da su »zapadnjaci« najindoktriniraniji, najneinformira- 
niji i najnekritičniji ljudi na svijetu, dakako, uz pokoju iznimku, 
kao što je na primjer Saudijska Arabija. Ali zapravo vjeruju u su- 


protno: da su najinformiraniji i »najslobodniji«. 


NOAM CHOMSKY 


Sedamdesetih godina pojavilo se nekoliko zanimljivih studija koje 
su se bavile tim pitanjima. Ruski istraživački centri na nekoliko 
sveučilišta proveli su istraživanja u suradnji s vladom, baveći se 
političkim emigrantima, u nastojanju da otkriju odakle su dobi- 
vali informacije dok su živjeli u Rusiji. Rezultati su bili fantastič- 
ni. Zaključak je glasio da većina Rusa, vrlo visok postotak, sluša 
BBC. 


ANDRE VLTCHEK 


Naravno. Ulagali su velik trud u to da dođu do informacija »s 
druge strane«. Ja sam odrastao u Plzenu, vrlo blizu bavarske gra- 
nice pa nije bilo nimalo komplicirano hvatati zapadnjačke televi- 
zijske i radijske postaje. Hladni rat bio je u punom jeku, ali ino- 
zemnim televizijskim postajama u Čehoslovačkoj se nije ometao 
signal. Ako si znao njemački, nije bilo nikakvih problema. Nije se 
ometao ni BBC. Nije se ometao nijedan program na engleskome, 
odakle se god emitirao. A ljudi su u tom dijelu svijeta govorili ili 


barem razumjeli nekoliko jezika. 


NOAM CHOMSKY 


BBC je imao i program na ruskome. 


ANDRE VLTCHEK 


BBC obično nisu ometali ni na kojem jeziku, osobito ne na en- 
gleskome. Povremeno su ometali Glas Amerike na lokalnim je- 
zicima ili neskriveno propagandistički Radio slobodna Europa/ 
Radio Liberty. Ali kad sada promislim o tome, ljudi su silno žeđali 
za informacijama, a zapadnjačke propagandne medijske kuće tu 
su činjenicu koristile do maksimuma. Bolje su »pakirale« emisije 
s vijestima, propaganda im je bila profinjena, razvijena na temelju 
višestoljetnog iskustva. Čak i kad je u Istočnoj Europi postojalo 
istinito i strastveno ideološko izvještavanje, kao na primjer u vezi s 
Vijetnamskim ratom ili nikaragvanskim kontrašima koje su finan- 
cirale Sjedinjene Države, sve je bilo tako nespretno u usporedbi 
s profinjenim lažima sa Zapada da tome u Pragu, Budimpešti pa 
čak ni u određenim moskovskim krugovima nitko nije htio vje- 
rovati. Kad sam došao u Sjedinjene Države, zapravo me šokiralo 


koliko sam pogrešno informiran zbog zapadnjačke propagande. 


I tu se jasno vidi taj paradoks: Zapad koji tvrdi da je slobo- 
dan, otvoren i demokratski, gotovo uopće nije imao pristup i 
nije bio pod utjecajem propagande koja se stvarala u nekadaš- 
njem Sovjetskom Savezu ili u današnjoj Kini. Ne radi se samo o 
propagandi: na većinu stanovnika Zapadne Europe i Sjedinjenih 
Država ne utječe sovjetski i kineski pogled na svijet. Oni o tome 
ne znaju mnogo. Njihov je svijet monopolaran. Ne uspoređu- 
ju različite predodžbe i zamisli, ideale i ideologije. Imaju samo 
jednu ideologiju, koju možemo nazvati »tržišnim fundamen- 
talizmom«, a kojoj služe višestranački parlamentarni sustavi ili 
ustavne monarhije. Ali nekadašnji su Sovjeti i Kinezi bili, i jesu, 
dobro informirani o kapitalizmu, o zapadnjačkim stavovima o 
komunizmu. Tko je onda otvoreniji i informiraniji? Dobar su 


primjer kineske knjižare: hrpe i hrpe kapitalističke literature. A 


američke i europske knjižare? Gotovo uopće nema komunističke 
i kineske literature. 

Upravo o tome govorim kad pišem za Peoples Daily u Kini i 
za China Daily, kad me sada, često, intervjuiraju u kineskim me- 
dijima. Tvrdim da bi zapravo trebali biti vrlo svjesni i oprezni u 
vezi sa zapadnjačkom propagandom usmjerenom prema njihovoj 
zemlji. Rekao sam im da cilj te propagande nije da ih informira, 
nego da im uništi zemlju. 

Upravo sam zato vrlo, vrlo zabrinut za zemlje poput Kube i 
Kine koje su pod opsadom, koje posve otvaraju cyber prostor i 
medije. Bojim se da će onamo ući ta silna i razorna zapadnjačka 
propaganda kojoj je cilj zapravo razbiti zemlju, kao što je imala 
cilj razbiti Sovjetski Savez. Ne branim cenzuru, ali s druge strane 
znam i koliko opaki i razorni mogu biti zapadnjački eter i inter- 
net. Glavni im je cilj naškoditi, uništiti, a ne informirati. 

Što god čitamo o Kini, kad god ljudi odlaze u Kinu, šoki- 
raju se jer je riječ o posve drukčijoj zemlji u odnosu na ono što 
zamišljamo dok čitamo zapadnjačke izvještaje. Posve je drukčija 
od onoga što nam govore naši mediji i propagandni sustav, kao i 
od onoga što samim Kinezima govore o njihovoj vlastitoj zemlji. 


Stvar je vrlo kompleksna. 


NOAM CHOMSKY 


Tako je. A iza nas je praktički cijelo stoljeće intenzivnih... vrlo 
profinjenih pokušaja stvaranja složenog propagandnog sustava. 
Uglavnom služi tome da se ljudima ispire mozak posredstvom 
oglašavanja. Silne količine kapitala ulažu se u marketing i rekla- 
miranje, a glavni je cilj u biti održavanje potrošačkog društva. Na 
primjer, oglašivači su još prije nekoliko godina shvatili da postoji 


segment stanovništva do kojeg ne dopiru, jer nemaju novac. Radi 


7. Umjetnička četvrt, Peking, Kina. (O Andre Vltchek) 


se o djeci. Velik trud uložen je u nastojanja da se to nekako riješi 
pa je tako nastala propaganda usmjerena na malenu djecu ne bi li 
počela gnjaviti roditelje, jer roditelji imaju novac. Počnu li djeca 
gnjaviti roditelje, tražiti da im kupe ovo ili ono, roditelji će ih 
poslušati i kupovati. 

A sad postoji čak i akademska disciplina, koja se predaje na 
odsjecima za primijenjenu psihologiju, disciplina tog ustrajnog 
traženja. Različite vrste »gnjavaže« za različite ciljeve. Ako gledaš 
televiziju, što ja ponekad činim s unucima, od dobi od dvije godi- 
ne djecu bombardiraju konzumerističkim porukama. Nema toga 
što se ne spominje i ne dira. Kad su se prebacili na propagandu u 
inozemstvu, već su imali spremne sve tehnike. 

Čini mi se da se to osobito dojmilo jednog čovjeka, Goebbel- 


sa. On je napisao da je njemačku nacističku propagandu obli- 


kovao po uzoru na američko komercijalno oglašavanje, koje je u 


najboljim primjerima vrlo napredno i profinjeno. 


ANDRE VLTCHEK 


Upravo sam to htio reći: reklama je propaganda i obrnuto. Na 
određeni način, to je pokušaj reklamiranja, prodaje određenog 
političkog ili ekonomskog sustava, promicanja određenog svjeto- 


nazora. Predmet reklame ne moraju biti samo usisavači. 


NOAM CHOMSKY 


Da. zanimljivo je i da nitko ne spominje jednu vrlo očitu činje- 
nicu u vezi s reklamama - cilj im je potkopati tržište. Na preda- 
vanjima s područja ekonomije doznat ćemo da se tržišta temelje 
na racionalnim odlukama informiranih potrošača. Pogledajmo 
bilo koju televizijsku reklamu: cilj joj je stvoriti neinformirane 
potrošače koji će donositi iracionalne odluke. Na djelu je, dakle, 
silno proturječje i ono nam je doslovce pred nosom. Trebali bi- 
smo obožavati tržište. Imamo grandiozne teorije, ekonomiste i 
središnju banku koji daju sve od sebe da očuvaju tržište. Pa ipak 
postoji cijela ogromna gospodarska djelatnost posvećena njihovu 
potkopavanju, a doista nam je pred nosom, ali unatoč tome, te se 
kontradikcije ne vide. Isto se zapravo radi i s izborima. Cilj izbora 
danas je potkopavanje demokracije. Cijeli proces vodi djelatnost 
posvećena odnosima s javnošću, a oni posve sigurno ne nastoje 
stvoriti informirane glasače koji će donositi racionalne odluke. Svi 
oni pokušavaju zavesti ljude i natjerati ih na iracionalne odluke. 
Iste tehnike s pomoću kojih se potkopavaju tržišta služe i za pot- 
kopavanje demokracije. Riječ je o jednoj od najvažnijih djelatno- 


sti u zemlji, a njezino je temeljno djelovanje nevidljivo. 


ANDRE VLTCHEK 


Jesu li se američki mediji pokvarili u odnosu na pedesete i šez- 
desete godine 20. stoljeća? Nije li tada sve ipak bilo malo razno- 


vrsnije? 


NOAM CHOMSKY 


Vratimo li se čak u tridesete godine, uvidjet ćemo da je postojao 
pravi raspon različitih novina i da su postojali radikalni listovi. Pe- 
desetih godina sve je već bilo komercijaliziranije, rijetko je tko još 
nešto propitivao, iako je i dalje postojalo oko 800 sindikalnih li- 
stova, ponekad izrazito kritičnih i militantnih, koji su dopirali do 
30 milijuna čitatelja. Ali glavnina vodećih medija bila je izrazito 
konformistički nastrojena. Dobar je primjer prevrat u Iranu — The 
New York Times u uvodniku je pohvalio udar i smatrao da je izvr- 
sno što su 1953. svrgnuli Mosadeka. Američki su ga mediji raza- 
pinjali — tvrdeći da je riječ o »luđaku« koji uokolo hoda u pidžami 
i plače, o »sluđenome Arapinu«. Neki vjerojatno nisu ni znali da 
Perzijci nisu Arapi. Timesovi urednici ustvrdili su da će taj državni 
udar poslužiti kao izvrsna pouka drugim vođama koji se prepu- 
štaju »divljanju radikalnog nacionalizma« i pokušavaju preuzeti 
nadzor nad vlastitim prirodnim izvorima. To će ih naučiti pameti. 
Sve to otvara put odgovornijim vođama koji se neće ponašati kao 
taj zastranjeli pojedinac, koji neće nacionalizirati vlastite izvore i 


oduzimati ih nama. 


Ista stvar ponovila se i u vezi s udarom u Gvatemali sljedeće 
godine. Edwarda Bernaysa, velikog gurua na području odnosa s 
javnošću, tvrtka United Fruit angažirala je da medijima dostav- 
lja lažne informacije, poput priče o komunističkom preuzimanju 


vlasti, još jednom koraku prema komunističkom osvajanju svijeta 


i tako dalje. Kasnije je jedan dužnosnik United Fruita zadužen za 
odnose s javnošću o tome napisao memoare. Kad se doznalo za 
cijelu priču, pitali su ga: »Nije vam se činilo neobičnim medijima 
davati takav materijal?« On je odgovorio: »Zapravo i nije, jer su ga 


tako željno iščekivali. Pa smo im samo davali što su željeli.« 


ANDRE VLTCHEK 


U New York sam došao 1985. i moram priznati da me se silno 
dojmio. Moj život u Sjedinjenim Državama odvijao se uglavnom 
na Manhattanu, koji je u intelektualnome smislu bio krajnje raz- 
nolik. Odlazio sam u East Village i ondje nailazio na knjižare po- 
kreta Sendero Luminoso i MRTA. Nisam mogao vjerovati - na- 
šao sam se u središtu Carstva, a svi ti gerilski pokreti ondje vode 
vlastite knjižare s knjigama tiskanima u Sjedinjenim Državama ili 
uvezenima iz inozemstva. Maoisti i ostali ljevičari iz Indije tako- 
đer su imali svoja izdanja i knjižare. Te su institucije usto funkci- 
onirale i kao svojevrsna javna okupljališta. Ali kasnije, nakon što 
je počela era interneta, sve je nekako nestalo. Više ne nailazim na 
takve knjižare, nigdje u New Yorku. Pitao sam prijatelje koji još 
žive ondje i svi kažu da su nestale. New York sve više nalikuje na 


ostatak zemlje. 


NOAM CHOMSKY 


To je dio daleko općenitijeg fenomena. Mnogo je čimbenika u 
igri. To traje već dugo. Dok sam prekopavao po antikvarijatima 
na njujorškom Union Squareu, prije više od 70 godina, raznoli- 
kost je bila daleko veća i s mojega motrišta intelektualno mnogo 


bogatija nego to što ti opisuješ osamdesetih godina. 


ANDRE VLTCHEK 


Čak i u Europi, u Parizu, ranije se moglo otići u neku kavanu, 
a kraj nje se obično nalazio kiosk, dok bi se ispred tebe nalazili 
komunistički listovi i Le Monde i konzervativni Le Figaro, možda 
i neka fašistička izdanja... za svaki slučaj. Čovjek je mogao samo 
tako sjesti, pijuckati kavu i pregledavati naslove, steći predodžbu 
o tome što govori ljevica, a što desnica. Mogao si kupiti dva-tri 
lista. Od toga više nema ništa. Tako nešto može se još zateći po- 


negdje u Parizu, ali ni slučajno više nije toliko dominantno. 


NOAM CHOMSKY 


Osim toga, Le Monde više ni približno nije što je bio šezdesetih i 
sedamdesetih. U njemu je neusporedivo manje ozbiljnog neovi- 
snog izvještavanja i propitivanja, a broj izvora naglo se smanjio. 
Dovoljno je pogledati broj dopisništava u inozemstvu, kao i izvo- 
ra kojima se služe nekoć kvalitetni lokalni časopisi koji su ne tako 


davno imali i vlastite izvore. 


ANDRE VLTCHEK 


Ali to je zamijenio internet. O tom sam pitanju nedavno govorio 
na Sveučilištu Sydney, kao i u Aucklandu. Da vidimo možemo li 
se oko toga složiti. Ja tvrdim da je internet na naslovnim strani- 
cama učvrstio službenu desničarsku priču. Otvori li čovjek, pri- 
mjerice, Yahoo... većina ljudi, dakako, ne zna što traži. Sve su 


informacije ondje dostupne, ali čovjek mora biti vrlo odlučan... 


NOAM CHOMSKY 


Moraš znati što tražiš. 


ANDRE VLTCHEK 


Upravo tako. Moraš biti upućen. Tijekom pretraživanja moraš 


improvizirati. 


NOAM CHOMSKY 


Jednako kao što ne možeš ući u središnju Gradsku knjižnicu u 
New Yorku i reći da želiš postati biologom. Ondje je sve što ti 


treba, ali to ti ne bi bilo od koristi. 


ANDRE VLTCHEK 


Upravo tako! Koliko se meni čini, takvo je stanje dobro za dobre 
ljude poput nas, dobro je i za istraživače koji točno znaju što traže, 
ali nekoga tko samo želi pročitati alternativno tumačenje vijesti, 


to će vjerojatno odvesti u vrlo sumnjive smjerove. 


NOAM CHOMSKY 


Da, to čovjeka općenito može zbuniti i smesti. Drago mi je da te 
mogućnosti postoje stalno, ako se koriste u dobre svrhe. Ali kad 
bi se netko pozabavio općim posljedicama, mislim da bi utvrdio 
kako to ljude uglavnom zbunjuje i tjera ih na pristupanje raznim 
sektama i kultovima. Doista je lako na internetu pokrenuti neka- 
kav kult. Pretpostavimo da ti i ja odlučimo širiti vjerovanje da je 
predsjednik Obama antikrist. Kao prvo, 25 posto republikanaca, 
kako se čini, u to već ionako vjeruje, ali mi bismo mogli početi 
objavljivati raznorazne stvari, a netko drugi još neke druge stvari i 
uskoro bismo stekli sljedbenike i ljudi bi si mislili: zašto ne? Hoću 
reći, zašto ne vjerovati u to, zašto vjerovati u ono što kažu na 


drugim stranicama, a što su ionako odreda laži pa ću onda lijepo 


vjerovati u ovo. Tako se razvijaju veliki kultovi koji samo odvlače 
ljude od pravih pitanja, od ozbiljnog aktivizma. Dobar je primjer 
onaj divovski pokret Istina o 11. rujna — glavna je posljedica to što 
odvlači energiju od nastojanja da se nešto poduzme u vezi s na- 
stalim problemima. Lakše je sjediti za internetom i čitati nekakav 
stručni članak koji ne razumiješ, o tome ima li u zgradi WTC-7 
tragova nanotermita. To je lakše od organiziranja prosvjeda protiv 
rata u Iraku - neusporedivo jednostavnije. 

Upravo je taj pokret vrlo znakovit. Doseg mu je vrlo velik. 
Mislim, ne bih se iznenadio ni da približno trećina stanovništva 
to smatra nekako mogućim i uvjerljivim. Možda trećina stanov- 
ništva tako misli da nama upravljaju ubijanju skloni manijaci koji 
nas sve žele pobiti. U redu, a sada se vratimo poslu, u vezi s tim 
ništa se ne može poduzeti, to je izvan mog domašaja. 

Čini mi se da to ne možemo pripisati tek postojanju interneta. 
Barem u Sjedinjenim Državama, to je dio općeg urušavanja vjere 
u institucije, gotovo sve institucije. A to nas vodi do čimbenika 


mnogo dubljih i sveprisutnijih nego što je internet. 


ANDRE VLTCHEK 


To je vrlo zanimljiva tema. Teorije zavjere također su tijesno pove- 
zane s filmovima o katastrofama i smaku svijeta. Čini mi se da ve- 
lik dio komercijalnih filmova i knjiga ljude toliko desenzibilizira 
da premda i dalje, povremeno, vide stvarnost koja ih okružuje... 
kad je usporede s virtualnom stvarnošću kojom ih se danonoćno 
bombardira, kao na primjer pričama o nekakvim užasnim kuk- 
cima koji im uništavaju zemlju ili o tome kako pola Kalifornije 
nepovratno pada s ruba nekakve litice, naravno da im se problemi 
s kojima se suočavaju u stvarnome životu doimaju banalnima i ne 


odviše važnima. Stvarni ratovi, glad, pljačka prirodnih bogatstava 


i izvora u dalekim dijelovima svijeta, beskućnici i nedostatak de- 
mokracije... sve je to posve trivijalno. A na to onda dobro sjeda i 
teorija zavjere o 11. rujnu. Kao što kažeš, stvarnost je neusporedi- 
vo zahtjevnija — moraš biti odlučan, moraš tražiti demonstracije, 


moraš organizirati ljude, opirati se, buniti se. 


NOAM CHOMSKY 


Meni to izgleda vrlo uvjerljivo i moguće. I možemo dodati da je 
usto i opasno - komunikacija s prijateljima preko interneta nije 


ni najmanje opasna. 


ANDRE VLTCHEK 


Da, a tvrdnje pokreta Istina o 11. rujna proširile su se cijelim 
svijetom. Na njih nailazim u Istanbulu, u Južnoj Americi. U biti 
ih zdravo za gotovo shvaćaju čak i neke skupine vrlo obrazovanih 
ljudi. Čovjek koji ustvrdi da američka vlada nije raznijela blizance 
WTC -a negdje među istanbulskim intelektualcima ispast će kraj- 


nje dosadan i naklonjen stavovima establišmenta. 


NOAM CHOMSKY 


Upravo u vezi s tim američkim fenomenom dobru knjigu napisao 
je književni kritičar H. Bruce Franklin, koji se pozabavio istraživa- 
njem američke popularne književnosti od kolonijalnog doba sve 
do današnjih dana, a njime je obuhvatio i televiziju. Tako je do- 
šao do više vrlo zanimljivih zaključaka. Među ostalim utvrdio je 
i da postoji zajednička tema koja se provlači kroz tu književnost, 
pomalo nalik na to što si opisao: »Nalazimo se na rubu neizbjež- 


ne katastrofe, a nepojmljivo strašan neprijatelj samo što nas nije 


pregazio i uništio. A u posljednji trenutak spašava nas nekakvo 
superoružje ili superjunak koji se odjednom pojavljuje.« 
Posljednjih godina takve se stvari pojavljuju na televiziji - Rusi 
osvajaju zemlju, srednjoškolci odlaze u brda, organiziraju borbu 
protiv osvajača i slične stvari. A tko je neprijatelj? Najčešće netko 
koga uništavamo. U ranim fazama to su stoga bili Indijanci. U 
Deklaraciji neovisnosti Thomas Jefferson osuđuje kralja Georgea 
III., tvrdeći da je »protiv nas okrenuo nemilosrdne indijanske div- 
ljake, poznate po načinu ratovanja u kojem bez razlike uništavaju 
sve, bez obzira na dob, spol i uvjete«. A Jefferson je bio ondje 
- savršeno je dobro znao da se radi o nemilosrdnim europskim 
divljacima - ali ipak mi se čini da ne laže. Dominantna predodžba 
glasila je ovako: »Mi smo ovdje miroljubivi... nemilosrdni divljaci 
reagiraju na to što im zauzimamo zemlju, protjerujemo ih i ne- 
smiljeno ubijamo.« Isti neprijatelj javlja se tijekom cjelokupnog 


osvajanja novog teritorija. 


Kasnije se to pretvara u strah od pobune robova - robovi će 
podići ustanak, ubit će sve muškarce, silovati sve žene i sve pre- 
uzeti - ali spašavamo se u posljednji trenutak. Kasnije, tijekom 
stoljeća, što je najzanimljivije, tu ulogu preuzimaju Kinezi — te 
»kosooke« radnike otimali su u domovini i dovodili u Sjedinjene 
Države kako bi gradili željeznice, a oni su otvarali praonice i slične 
lokale. Zajednička tema u književnosti glasila je: sve će nas preu- 
zeti, nakane su im podmukle, ima ih na stotine milijuna, kane se 
potpuno uvući u tkivo američkog društva i sve preuzeti. 

U jednom romanu, čini mi se da ga je napisao Jack London, 
napredan autor, navodi se da bismo biološkim oružjem trebali po- 
biti cjelokupno stanovništvo Kine, kako bismo ih spriječili prije 
nego što nas posve pregaze. Kasnije, pedesetih godina, američku 
mladost pokušavaju zatrovati kineski komunisti koji zemlju pre- 


plavljuju drogom kako bi je na taj način preuzeli. Tijekom rata 


u Vijetnamu nastao je mit da kod vojnika razvijaju ovisnost o 
drogi... u tome postoji i element istine, jer su bili istinski gnjevni 
zbog svega što se događalo, deprimirani i tako dalje, ali pokazalo 
se da su uglavnom konzumirali alkohol. No naglasak je bio na 
drogi i to je bila ta podmukla zavjera Vijetnamaca i kineskih ko- 
munista da naše hrabre mladiće pretvore u okorjele kriminalce i 
ovisnike. Tako da, kad se vrate u Sjedinjene Države, praktički sve 
sravne sa zemljom. I to je velik dio razloga postojanja propagande 
za rat protiv droge. Tako se to odvija sve do današnjih dana - sada 
su to islamski fašisti koji bi nas mogli pregaziti. Polovina onih koji 
se smatraju republikancima drži da Obama želi uvesti šerijatski 


zakon, i to ne samo u Sjedinjene Države nego u cijeli svijet. 


4. 


Sovjetski blok 


NOAM CHOMSKY 


Zanimalo bi me što misliš o Istočnoj Europi. 


ANDRE VLTGHEK 


Istočna Europa zapravo me deprimira. U jednom povijesnom raz- 
doblju narodi zemalja kao što su Čehoslovačka, Mađarska, Istoč- 
na Njemačka bili su prisiljeni učiniti nešto istinski važno i isprav- 
no za cijelo čovječanstvo, ali to su činili protiv svoje volje pa su na 
koncu, po mojemu mišljenju, sva ta desetljeća zapravo sanjarili o 
tome kako se pridružiti ugnjetavačima. A tijekom posljednja dva 
desetljeća jednostavno proživljavaju taj san. Neki od njih, ne svi. 
Ali barem elita u tim zemljama. Postoji niz mitova o Istočnoj Eu- 
ropi, o tome kako je ondje bilo užasno. Istočnoeuropski i srednjo- 
europski disidenti nalik su na nedodirljive svete krave. Ne možeš 
raspravljati o intelektualcima i piscima kao što su Vaclav Havel ili 
Milan Kundera. Njih nije moguće kritizirati, oni su nedodirljivi. 
A jednostrano su služili Zapadu. 

Na tu temu htio sam se vratiti jer je to zapravo jedno od prvih 
pitanja o kojima smo nas dvojica raspravljali još davno, kad smo 
se prvi put sreli i kad smo se počeli dopisivati. Pisali smo o tome 
koliko su režimi u kolonijama Zapada bili neusporedivo okrutniji 


od režima u sovjetskim satelitskim državama. 


NOAM CHOMSKY 


U tom dijelu svijeta bio sam jedino u Mađarskoj, i to ne dugo, 
ali sam se sastao s mnogim njihovim disidentima, a oni su bili 
nastrojeni superneoliberalno, pokazujući silno strahopoštovanje 
prema svemu što su viđali na Zapadu, prema svim zamislima koje 
su dopirale s te strane, kao da to jednostavno mora biti dobro, čim 
nije rusko. Bilo je to prije samo nekoliko godina. Bili su to dragi 
ljudi. Složili smo se oko mnogo toga, ali ta njihova nekritična lju- 


bav prema zapadnjačkim idejama meni je bila šokantna. 


ANDRE VLTCHEK 


Nedavno sam u Buenos Airesu posjetio Escuelu Mecanicu, a bio 


sam i u divovskome Muzeju sjećanja i ljudskih prava u Santiago 


de Chileu — Museo de la memoria y los derechos humanos — to je 


8. Serija slika kolumbijskog umjetnika Francisca Botera posvećena Abu Ghrai- 
bu, izložena u Muzeju sjećanja i ljudskih prava u Santiagu u Cileu. 
(O Andre Vltchek) 


nešto neviđeno. U tom muzeju prikazani su svi užasi počinjeni u 
Čileu, ali i u drugim latinskoameričkim zemljama. Vidio sam više 
fantastičnih Boterovih radova — riječ je o najvažnijem suvreme- 
nom kolumbijskom kiparu. Njegova platna prikazuju mučenje 
muslimana koje američki vojnici provode u bagdadskome zatvoru 
Abu Ghraibu. To su tako moćna djela! Sve me se to zbilja dojmilo: 
veliki kolumbijski kipar i veliki čileanski muzej iskazuju solidar- 
nost, pružaju ruke Arapima. Tako nešto u Istočnoj Europi bilo bi 
nezamislivo. 

Kao dijete, nekoliko užasnih godina živio sam u Čehoslovač- 
koj. Bilo mi je užasno, ali ne zato što je Čehoslovačka bila ko- 
munistička zemlja, nego jer mi je majka bila napola Kineskinja, 
a napola Ruskinja. Zapravo je izgledala kao Azijka i stoga sam se 
ondje suočavao s užasnim rasizmom. 

Bez pretjerane ciničnosti, ruska invazija 1968. kojom je ugu- 
šeno Praško proljeće nužno se nije trebala dogoditi i svakako je 
slomila okosnicu »socijalizma s ljudskim likom«, ali Sovjeti nisu 
izveli nikakav masakr. Tek su malobrojni ljudi pali pod tenkove. 
U najvećem broju slučajeva radilo se o nesretnom slučaju. Neki 


od poginulih bili su pijani. 


NOAM CHOMSKY 


Da se to dogodilo u Latinskoj Americi, nitko ne bi ni primijetio. 


ANDRE VLTCHEK 


Upravo tako! Na Grenadi je poginulo više ljudi. U Pragu je izve- 
dena kirurški precizna operacija. Nije bilo silovanja. Nije bilo mu- 
čenja. Granice su još nekoliko mjeseci ostale otvorene pa su ljudi 


mogli slobodno otići. Moj otac, koji je bio nuklearni fizičar, dobio 


je poslovnu ponudu iz Kanade. Nije ju prihvatio. Do 1968. bio je 
član čehoslovačke Komunističke partije. Bacio je iskaznicu u lice 
nekom dužnosniku i napustio stranku. Nije mu se dogodilo baš 
ništa. Nastavio je raditi, iako zbog toga po svoj prilici nije smio 
putovati u inozemstvo i nisu ga mogli promaknuti. Ali da se to 
dogodilo u Salvadoru ili u Grčkoj tijekom vladavine vojnog reži- 
ma koji je imao američku potporu, ili u Indoneziji nakon 1965. 
ili u Čileu nakon 1973. godine?... Moja bi cijela obitelj nestala, 
možda i nakon izravnog naloga iz Washingtona. 

Ljudi poput Kundere, Havela i Kohouta to su znali. Ali su 
ipak odlučili postati intelektualnim zvijezdama prikazujući samo 
jednu stranu priče. Je li itko pročitao neki Kunderin tekst o uža- 
sima kojima ostatak svijeta izlažu Sjedinjene Države i Europa? A 
nakon niza jeftino sentimentalnih propagandnih romana, kritiča- 


ri su ga uzdignuli na razinu autora ozbiljne književnosti. 


NOAM CHOMSKY 


To je zapravo poznata stvar u akademskome svijetu - nepresta- 
no se ističe da je u usporedbi s Latinskom Amerikom represija u 
Istočnoj Europi u poststaljinovskome razdoblju bila blaga. To je 
štoviše i neobično, ali Sovjetski Savez zapravo je financijski podu- 
pirao Istočnu Europu, tako da je na koncu postala bogatijom od 
Rusije. Sovjetsko Carstvo jedino je carstvo u povijesti u kojem je 


središte bilo siromašnije od kolonija. 


ANDRE VLTCHEK 


Da. I to očito siromašnije. Poznavao sam ga iz djetinjstva. Baka 
mi je živjela u Lenjingradu, sadašnjem Sankt Peterburgu, dok sam 


ja odrastao u Čehoslovačkoj. Majka me u biti svako ljeto slala u 


Rusiju, baki, na tri mjeseca. Obožavao sam Rusiju, svake godine 
brojio dane do odlaska onamo. Ali sam i kao dijete iskusio tu ve- 
liku razliku između Čehoslovačke i Sovjetskog Saveza. Lenjingrad 
je bio jedan od najbogatijih gradova u Sovjetskom Savezu, ali čak 
je i tada bilo očito da je okupiranoj Čehoslovačkoj dopušteno biti 
mnogo bogatija od SSSR-a. Sovjeti zapravo nisu ništa poduzimali 
u vezi s tim disparitetom. Nisu iz tih zemalja izvlačili sve, kao što 
to mi činimo. Mogli su to činiti, ali nisu. Dakako, Sovjetskom 
Savezu nitko na tome nikada nije odao priznanje, ni od zapadno- 


europskih ni od istočnoeuropskih intelektualaca. 


NOAM CHOMSKY 


Biti dio Sovjetskoga Carstva — razlozi su mogli biti neugodni, ali 
činjenice su dosta jasne. I poznate znanstvenicima i stručnjacima, 


no nitko iz njih ne izvlači zaključke. 


ANDRE VLTCHEK 


Meni se čini da se posve zaboravlja ta silna količina pozitivnih 
stvari koje je Istočna Europa zapravo donijela svijetu. Kao što smo 
već ustvrdili, stanovnici Istočne Europe podupirali su borbu za 
oslobođenje širom svijeta. Podupirali su Vijetnam tijekom rata s 
Amerikom. Pomagali su desecima milijuna ljudi u Africi, na Bli- 
skom istoku, posvuda. Rusi su imali divovske izdavačke kuće koje 
su izdavale knjige za najsiromašnije zemlje na svijetu, na njihovim 
jezicima. 

Prijatelji iz Indije kažu mi da su odrastali uz financijski pot- 
pomognute CD-ove klasične glazbe koje je izdavala državna dis- 
kografska kuća Melodija. Ne mogu čak ni nabrojiti sve što su te 


zemlje učinile za svijet. Moji stričevi iz Ceške, očeva braća, gradili 


su sve, od tvornica za preradu šećera do čeličana na Bliskome isto- 
ku, u Africi i u jugoistočnoj Aziji. I to nije bio nekakav prisilan 
rad, ti su ljudi za mukotrpan posao dobivali plaću u konvertibil- 
noj valuti, ali to je ipak bilo pružanje pomoći na međunarodnome 
planu. Radili su velike i važne stvari, ali na koncu se sve svodi na 
to da svi pamte jedino činjenicu da je to bio dio takozvanog »Car- 
stva zla«. Zapadnjačka propaganda poništila je sve dobre namjere. 

Mnogi disidenti iz Istočne Europe potekli su iz elitnih slojeva 
društva. Na primjer, obitelj Vaclava Havela bila je među najbo- 
gatijima u Čehoslovačkoj prije nego što su komunisti 1948. po- 
bijedili na izborima. Imali su raznorazne nekretnine pa i filmski 
studio Barrandov koji je i danas jedan od najvećih filmskih stu- 
dija u Istočnoj Europi. Josef Skvorecky, disident i pisac koji je na 
koncu počeo predavati u Torontu, u vezi s tim bio je vrlo iskren. 
U romanu Kukavice opisuje kako je Crvena armija oslobodila Če- 
hoslovačku i kaže da su ti Rusi jahali na konjima i smrdjeli pa bi 
mu dakako bilo mnogo draže da su njegovu domovinu oslobodili 
Amerikanci i Britanci. I on je potekao iz više srednje klase i obo- 


žavao je džez. 


NOAM CHOMSKY 


Jesu li te iznenadili rasistički ispadi usmjereni protiv tamnoputih 
nogometaša tijekom Europskoga nogometnog prvenstva 2012. u 
Poljskoj i Ukrajini? 


ANDRE VLTCHEK 


To me ne čudi. Mislim da rasizam u Istočnoj Europi postoji odu- 
vijek. Ali i da su, čim su ondje dobili sustav za koji su se disidenti 


i Zapad borili, na površinu isplivale mnoge ružne stvari. To je za- 


pravo bilo pomalo nalik na stanje u samome Sovjetskom Savezu. 
Komunisti su zemlju koja je dotada bila izolirana i vrlo nazadna 
natjerali na to da se preko noći internacionalizira. U nekim je 
slučajevima taj pokušaj i uspio, ponajprije među intelektualci- 
ma. Ali većina ljudi ostala je zatvorena, neki od njih ostali su i 
rasistima. 

A u Sovjetski Savez dolazili su mnogi ljudi iz Afrike, iz jugo- 
istočne Azije, s Bliskog istoka. Njima su se otvarali fakulteti i sve- 
učilišta, što je također fantastično. No običnom čovjeku na ulici 
do toga vjerojatno nije bilo osobito stalo. Obični Rusi nisu shva- 
ćali što se događa, a i dalje su bili veliki šovinisti. To je kao u da- 
našnjoj Indiji - kad bi se Indiju moglo pretvoriti u komunističku 
zemlju i otvoriti škole Afrikancima, stanovnicima Bliskog istoka i 
drugih dijelova svijeta, obični ljudi to ne bi prihvatili. Jedan moj 
prijatelj iz Kenije, bivši parlamentarac i prikriveni marksist, studi- 
rao je u Indiji. Crnac je. Ispričao mi je da je odnos prema njemu 
na sveučilištu bio dobar, ali čim bi izišao na ulice New Delhija, 
djeca bi trčala za njim i često pitala: »Striček, gdje ti je rep? Živiš 
na drveću?« Ljudi jednostavno nisu dovoljno obrazovani i ne pri- 
hvaćaju dovoljno druge kulture. Sovjeti su svoju zemlju doveli u 
same prve redove borbe protiv imperijalizma, rasizma i diskrimi- 
nacije. Ali velik dio populacije za to nije bio spreman, opirao se i 
ostajao rasistički nastrojen. Čini mi se da to nije bio slučaj samo u 
SSSR-u, nego i širom Istočne Europe. A onda, nakon što se sustav 
koji je promicao ravnopravnost urušio, svi ti potisnuti oblici zadr- 


tosti i predrasuda ponovno su isplivali na površinu. 


NOAM CHOMSKY 


Kako bi ti ocijenio uspon krajnje desničarskih stranaka u Istočnoj 


Europi? 


ANDRE VLTCHEK 


Držim da će ih biti u Istočnoj Europi jednako kao i u Danskoj, 
kao što ih ima u Nizozemskoj, Grčkoj i drugdje. Čini mi se da je 
Europa kao cjelina povijesno fašistička i da je to pokazala time što 
stoljećima pljačka cijeli planet, a osim toga je kulturno i ekonom- 
ski propala, to je jednostavno kontinent koji propada. 

Europa je u prošlosti iskazala neviđenu okrutnost u obliku ra- 
znih genocida, koje smo već opisali, u obliku masakara u vrijeme 
kad su Europljani kao kolonizatori gospodarili svijetom, a cilj im 
je i dalje, i danas, nadzirati svijet, zajedno s nadređenim partne- 
rom koji je lak na okidaču. Stoga me to ne čudi: čini mi se da su 
fašističke stranke u Europi nešto posve prirodno i mislim da se 
protiv njih lakše boriti kad se ukažu nego protiv onih egoističnih 
sustava koje je Europa imala nakon Drugoga svjetskog rata, a koji 
su stvorili velike društvene zaštitne mreže što su štitile Europljane, 


na račun milijarda ljudi koji gladuju širom svijeta. 


NOAM CHOMSKY 


Misliš li da socijalizam u Istočnoj Europi ima izgleda? 


ANDRE VLTCHEK 


Čini mi se da u Rusiji, Ukrajini i u određenoj mjeri u Bugarskoj 
postoji visok stupanj nostalgije prema komunizmu ili socijalizmu. 
Stvar nije samo u političkom ili ekonomskom sustavu. Čini mi se 
da mnogi ljudi u nekadašnjem SSSR-u danas osjećaju određenu 
prazninu. Život im je nekako izgubio smisao. Ciljevi SSSR-a bili 
su uzvišeni, a neki i više nego dojmljivi: sloboda za sva siromašna 
područja svijeta, antikolonijalizam, antiimperijalizam, društvena 


pravda. 


Zanimljivo je da i mlade i stare generacije danas slušaju pjesme 
iz sovjetskog razdoblja, i to ne sporadično i usputno. Suvremena 
književnost odražava tu prazninu koja se pojavila nakon urušava- 
nja države. Ali ruska je Komunistička partija sklerotična i dezori- 
jentirana. Čini mi se da Rusija još nije u fazi kada bi mogla odre- 
diti smjer koji bi ponovno vodio do socijalizma ili komunizma u 
ruskome stilu. Riječ je o vrlo zbrkanome društvu, koje ni slučajno 
nije samouvjereno poput Kine. Osjeća se poraženo, fragmentira- 
no i prepuno neizvjesnosti. Ali čini mi se da je ruska duša u biti 
socijalistička. Ne bi me iznenadilo kad bi se Rusija u sljedećih 
deset-dvadeset godina redefinirala kao socijalistička zemlja. 

Čini mi se da se većina istočnoeuropskih i srednjoeuropskih 
zemalja nikada neće vratiti socijalizmu. Sada su dio režima, in- 
tegrirane u zapadne strukture. A kao i u slučaju stanovnika Za- 
padne Europe: nikada im se neće dopustiti da promijene sustav. 
Čini se da je riječ o jednosmjernoj ulici, osim ako izbije nekakva 
globalna revolucija. 

Dok sam živio u Plzenu, izuzmu li se pojedinci poput Have- 
la, Kundere ili Kohouta, ili oni u Čehoslovačkoj koji su doista 
potekli iz tvrde jezgre opozicije, većina ljudi sanjarila je o tome 
što je imala neposredno prije i tijekom 1968. Ti su ljudi snatrili 
o nečemu što su nazivali socijalizmom s ljudskim likom - što je 
vjerojatno bio više nego dobar koncept, barem u Čehoslovačkoj. I 
ondje je funkcionirao. Iako... što ono danas nitko ne želi prizna- 
ti? Da je današnja Kina neusporedivo otvorenija od Čehoslovačke 
1968., prije sovjetske invazije. Lakše je doći do putovnice, prijeći 
granicu. U pekinškim knjižarama danas je znatno više raznoliko- 
sti među političkim stavovima nego u Pragu 1968. 

Ali kad čovjek danas razgovara s Česima, većina ih se žali. No 
žale se oduvijek pa ja to ne shvaćam preozbiljno, čak ni danas. 


Većina Ceha misli da čehoslovački komunistički sustav nije bio 


dobar, da postkomunistički sustav nije dobar, ali u vezi s tim ne 
čine ništa, ništa čime bi to promijenili. Baš se i ne spominje po- 
novno uvođenje Dubčekova socijalizma s ljudskim likom. Ipak, 
češka Komunistička partija po snazi je treća politička stranka u 


zemlji. 


NOAM CHOMSKY 


Kako se ta stranka određuje prema društvenim i gospodarskim 


pitanjima? 


ANDRE VLTCHEK 


Tamošnja je Komunistička partija vrlo plaha. Meni osobno nije 
dovoljno energična i nesputana. Previše se bavi time da Česima i 
svijetu dokazuje da je »normalna«, »ustavna« politička snaga. To 
definitivno nije revolucionarna stranka. Češka Republika zapravo 
je pomalo nalik na Čile. Dvadeset godina nakon Pinocheta Čile se 
vratio socijaldemokraciji, u stilu razdoblja prije 1973. godine, bez 
obzira na to tko sjedi u predsjedničkoj palači La Moneda. Česi su 
u biti također oduvijek socijaldemokrati. I zato su bili jedinstveni 
u onome što se običavalo nazivati sovjetskim blokom. Češka ima 


vrlo dobar socijalni sustav tko god njome vladao. 


Povijesno gledano, čak i u doba Austro-Ugarskog Carstva, 
upravo je to bio njegov najbogatiji dio zahvaljujući sirovinama, 
teškoj industriji i radnoj etici. Tako je i tzv. Prva Republika - 
koja je postojala između dvaju svjetskih ratova — bila strogo de- 
mokratska zemlja i može se reći da je to bila dobra i pristojna 
zemlja. Dojmila se čak i Sartrea kad ju je posjetio: vidio je pri- 
padnike radničke klase kako nedjeljom veslaju i uživaju u obi- 


teljskim piknicima. Dakako, nije bila savršena, budući da je bilo 


ozbiljnih slučajeva diskriminacije etničkih manjina, ali bila je 
pristojna u odnosu na ostatak Europe u istom povijesnom raz- 
doblju. 

Čehoslovačka, ili Češka Republika, nikada nije bila previše 
na ljevici, ali čini mi se da, kad usporedimo Češku Republiku 
s onim što trenutačno viđamo u ostalim dijelovima svijeta, ta 
zemlja ipak zauzima nekakav fin i pristojan položaj na lijevome 
centru, ali ne i mnogo dalje od centra. No, uznemiruje činjenica 
da se ta zemlja ne želi baviti vanjskom politikom i da je tako 
bliska saveznica Sjedinjenih Država. S jedne je strane tako socijal- 
demokracija s divljenja vrijednom zaštitnom mrežom, a s druge 
strane, kad je riječ o vanjskoj politici, ta zemlja šalje vojsku u Irak 
i Afganistan. 

NOAM CHOMSKY 


A postoji li strah od Rusije? 


ANDRE VLTCHEK 


Ne. Apsolutno nema ni najmanjeg straha od Rusije. 


NOAM CHOMSKY 


Koja je onda pokretačka sila češke vanjske politike? 


ANDRE VLTCHEK 


Višestoljetna naviknutost na suradnju s onim tko je u tom trenut- 
ku već na vlasti. Ja Cesima govorim u lice: to što trenutačno čine 


umnogome je kolaboracionizam. Nije bitno drukčije od onoga 
što su činili u vriieme vostoiania Austro-Ugarskog Carstva. naci- 


stičke okupacije u Drugom svjetskom ratu, kao tijekom sovjetske 


okupacije. 


NOAM CHOMSKY 


Je li stupanj kolaboracionizma u Drugom svjetskom ratu, pod 


njemačkom okupacijom, bio visok? 


ANDRE VLTCHEK 


Pa naravno! Čehoslovačka je u to doba bila podijeljena na dva 
područja. Češko područje osvojili su Nijemci. To je bio dio na- 
cističke Njemačke nakon pripojenja Sudeta i okupacije koja je 


uslijedila. Slovačka je u to doba bila samostalna fašistička država. 


NOAM CHOMSKY 


Ali ondje je postojao partizanski pokret. 


ANDRE VLTCHEK 


Partizanski pokret postojao je u Slovačkoj, ali uglavnom potkraj 
rata. U češkome dijelu otpor je bio vrlo slabašan. Godine 1942. 
u atentatu je ubijen Reinhard Heydrich (tzv. protektor Češke i 
Moravske u ime njemačkoga Reicha). Atentat je izvela skupina 
čeških i slovačkih vojnika obučenih u Velikoj Britaniji, a sve je 
organizirala čehoslovačka vlada u izgnanstvu. Nijemci su se osve- 
tili masovnim ubojstvima u Lidicama i Ležakyma. Ta dva sela 
sravnjena su sa zemljom. Ali to je vjerojatno bio jedini primjer 
odlučnog otpora i kažu da su se svi konci povlačili iz Velike Bri- 
tanije, jer u zemlji, na njezinu veliku sramotu, gotovo uopće nije 


bilo otpora. 


NOAM CHOMSKY 


Češki partizani čak su se protivili planovima za atentat, jer su znali 


da će odmazda biti stravična. 


ANDRE VLTCHEK 


Upravo tako. Atentatore su onamo prebacili zračnim putem iz 


Velike Britanije. 


NOAM CHOMSKY 


Ali glavna partizanska aktivnost odvijala se u Slovačkoj? 


ANDRE VLTCHEK 


Da. Na području Češke u to su vrijeme djelovali neki od najve- 


ćih i najmoćnijih industrijskih kompleksa na svijetu. Na primjer, 
Škoda u Plzefu bila je jedan od najvećih proizvođača oružja, u 


rangu njemačkoga konglomerata Kruppa. Tijekom okupacije 
Česi su tijesno surađivali s njemačkim vojnoindustrijskim kom- 
pleksom. Zapravo su Amerikanci oslobodili zapadni dio Češke, 
oko Plzela, no prije toga bombardiranjem su sravnili Škodu sa 
zemljom. Dio razloga krio se i u tome što je to bila jedna od 
najvećih tvornica koje su radile za Nijemce, ali glavni je razlog 
vjerojatno bilo to što su Amerikanci znali da će cijela Čehoslo- 
vačka po završetku rata završiti u istočnoj zoni pa su stoga željeli 
nanijeti što više štete. 

Ali da se vratimo na suradnju s okupatorom... otac mi je ispri- 
čao da su Nijemci odmah, čim su došli u Češku, poništili sve du- 
gove, sve kredite, sva dugovanja čeških obitelji prema bankama. 


Nijemci su očekivali da će Cesi s njima tijesno surađivati pa su im 


prvo osvojili i srce i razum - a kako to bolje postići u samome srcu 


Europe, ako ne ponudom financijskih poticaja. 


NOAM CHOMSKY 


Tema je vrlo zanimljiva, kolaboracionizam u Europi... Tražio sam 
podatke o kolaboracionizmu u raznim zemljama i nisam uspio 
pronaći ništa o Nizozemskoj pa sam to pitanje postavio Hansu 
Koningu, koji je u Drugom svjetskom ratu sudjelovao u pokretu 
otpora u Nizozemskoj. Rekao je da u toj zemlji praktički uopće 
nije bilo suradnje s Nijemcima. To mi se učinilo krajnje neobič- 
nim pa sam ga zamolio da mi objasni razloge. Rekao je da sljedeće 
ljeto igrom slučaja ide u Amsterdam pa će se ondje posavjetovati 
s prijateljem koji vodi ratni muzej. 

Kad se u jesen vratio, ispričao mi je što je doznao od prijatelja i 
što mu je ovaj pokazao. Tako se pokazalo da postoji tajni arhiv, za 
koji javnost ne zna, a u kojem se nalaze informacije o suradnji Ni- 
zozemaca s nacistima. I on sam iznenadio se veličinom tog arhiva. 
To sam kasnije slučajno spomenuo jednom prijatelju, nizozem- 
skome lingvistu, a on se samo nasmijao. Rekao mi je da su njegovi 


rođaci surađivali s nacistima. Ali, kao što znaš, to se skriva. 


ANDRE VLTCHEK 


Zato mi se čini da bismo to neprestano trebali imati na umu kad 
razgovaramo o Drugom svjetskom ratu. Očito su postojale jasne 
podjele. Na završetku rata Europa se nije dijelila samo na istočni 
i zapadni blok, nego i na zemlje koje su u ratu pobijedile i one 
koje su bile poražene. Službeni mediji ne govore ni o tome, kao 
ni službeni udžbenici povijesti, ali nekoliko istočnoeuropskih ze- 


malja zapravo je u tom ratu poraženo. Slovačka, Mađarska, Ru- 


munjska, Bugarska... te zemlje zapravo nisu oslobođene, kao ni 
Istočna Njemačka. Sve su te zemlje zapravo poražene. Borile su se 
na strani nacista. 

Riječ je o zemljama koje su samo malo više od desetljeća ranije 
bile poražene kao fašističke države, koje su sudjelovale u jednom 
od najstravičnijih projekata u povijesti čovječanstva. Sovjetski Sa- 
vez izgubio je desetke milijuna ljudi u borbi protiv fašizma. A 
zapadnjačka propaganda govori jedino o onim sirotim Mađarima 
koji su se borili protiv Sovjeta i koji su pedesetih godina poginuli 
u Budimpešti. No što je s osjećajima i strahovima Sovjeta, što je 
s njihovim strahom od toga da bi na granici jednom ponovno 
mogli dobiti neko fašističko čudovište? 

Meni se čini da na Zapadu nema ozbiljne rasprave o sovjetskoj 
prošlosti iz drugih perspektiva osim službene. Naglašava se da je 
Sovjetski Savez bio nekakva zločinačka zemlja koja je neprestano i 
nemilice narušavala ljudska prava. Ja sam malo detaljnije proučio 
prošlost između dvaju ratova. Za to su me motivirali i određeni 
osobni interesi: moj je djed bio član sovjetske vlade, a smaknut 
je tijekom čistke tridesetih godina. Dakako, moja je obitelj zbog 
toga propatila i to je pitanje uvijek bilo bolno. Ipak, zahvaljujući 
tome što sam živio na svih šest kontinenata i što sam proučavao 
prošlost, uvidio sam da, osobito s obzirom na istraživanja koja se 
sada provode u Rusiji, ali i u Kini i drugdje, prije svega u vrijeme 
Staljinova režima zbog političkih razloga nisu ubijeni deseci mi- 
lijuna ljudi. 

Riječ je o mnoštvu ljudi, ali uglavnom se radilo o radnim logo- 
rima. Bilo je tu i silovatelja, i masovnih ubojica, običnih krimina- 
laca, a svi oni bili su izmiješani s političkim zatočenicima. Revo- 
lucija je bila nesmiljena, ali i dotadašnje carstvo bilo je stravično i 
feudalno i valjalo ga je uništiti. Staljin je učinio neke užasne stvari, 


ali pogrešno je izdvajati ga iz povijesnog konteksta. Složimo li se 


oko toga da svaki ljudski život ima jednaku vrijednost, bez obzira 
na to gdje čovjek živi, koje je čovjek boje kože, tada u istom po- 
vijesnom razdoblju nailazimo na apsolutno skandalozne primjere 
genocidnog divljanja europskih nacija u sklopu takozvanih ustav- 
nih monarhija ili takozvanih višestranačkih demokratskih država. 
Potpuno odbacivanje sovjetskog ili drugih komunističkih sustava 
samo na temelju masakara počinjenih u tom razdoblju značilo bi 
da kao nečovječne i genocidne moramo odbaciti i ustavne mo- 
narhije i takozvane višestranačke demokratske sustave na zapadu. 
Britanci, Belgijci, Nizozemci, Nijemci, Francuzi i pripadnici dru- 
gih zapadnoeuropskih naroda u Africi, Aziji i na Bliskom istoku, 
kao i drugdje, ubili su neusporedivo više ljudi nego Sovjetski Sa- 
vez u istom razdoblju. Ali takve se usporedbe gotovo nigdje ne 
dopuštaju. 

Takozvana propast Sovjetskog Saveza bila je umnogome pro- 
past pluralizma. To ne znači da se tog sustava trebalo slijepo pri- 
državati, kao ni da je staljinizam bio sklop divnih vrijednosti. No 
pojedine su zamisli vodile do pozitivnih promjena u svijetu, a 
među njima je i odlučno opiranje kolonijalizmu i zapadnjačkome 
imperijalizmu. Mnoge zemlje širom svijeta i dalje bi bile kolonije 
da nije bilo pomoći koju je Sovjetski Savez pružao njihovim oslo- 


bodilačkim pokretima. 


NOAM CHOMSKY 


To se ne dira, jednako kao što se ne uspoređuje to što se dogodilo 
latinskoameričkim disidentima s onim što se dogodilo istočno- 
europskim disidentima. Time bi se potkopali cjelokupni temelji, 
uporište cjelokupne ideologije, politike stvaranja dojma i svega 


ostaloga. Sve bi se raspalo. 


ANDRE VLTCHEK 


Mnoge su teme na Zapadu i u njegovim kolonijama zabranjene. 
Evo i jedne priče. Živio sam u Hanoiu, a jednog dana posjetio me 
postariji gospodin iz Afganistana, pedagog. Onamo je došao služ- 
beno, u organizaciji UNESCO-a. Upoznali su nas, a ja sam mu 
dva poslijepodneva pokazivao Hanoi. U jednom trenutku, dok 
smo sjedili u kafiću, upitao sam: »Kako je bilo u Afganistanu u vri- 
jeme Sovjetskog Saveza?« On je odgovorio: »Čuj, bilo je to jedino 
razdoblje u kojem je bilo kakve-takve nade za moju zemlju. Tada 
su u školama predavali i muškarci i žene, a žene su imale ista prava 
kao muškarci, dok se zemlja doista razvijala u interesu naroda.« Ja 
sam rekao: »Ali čitamo neke posve druge ocjenel« A on je rekao: 
»Naravno, o tome nigdje ne možeš ništa pročitati, ali...« Dao mi 
je još mnogo primjera i tako smo razgovarali puna dva dana. 

On nije usamljen u toj gorljivosti prema prosovjetskome raz- 
doblju u Afganistanu. Kasnije sam razgovarao i s drugim ljudima, 
uglavnom njihovim prosvjetnim radnicima i sada sam uvjeren da 
je čak i sovjetski angažman u Afganistanu bio posve drukčiji od 


onoga što nam prenose masovni mediji na Zapadu. 


NOAM CHOMSKY 


No da, sovjetsko razdoblje u Afganistanu bilo je uglavnom straš- 
no, ali sve to nipošto nije cjelokupna priča. Ujedinjeni narodi 
imali su osamdesetih godina predstavnicu koja je u Kabulu radila 
na zaštiti prava žena. Bila je to jedna poznata međunarodna femi- 
nistkinja. Bila je jedna od žena koje su se izborile za obilježavanje 
Međunarodnog dana žena. Potkraj angažmana napisala je neko- 
liko članaka o stanju ženskih prava u Kabulu pod ruskom vlašću 


i u njima je prenijela vrlo pozitivnu sliku. Navela je da su jedini 


pravi problem bili Hekmatjar i ostali islamistički ekstremisti s 
američkom potporom koji su im pokušavali zaliti lice kiselinom. 
Izuzme li se to, bile su slobodne. Radile su što su željele, studirale 
i otvarale su im se razne prilike. Čini mi se da je taj članak poslala 
The Washington Postu, ali taj ga list nije htio objaviti. A onda, što 
je bilo najzanimljivije, poslala ga je i vodećem američkom femi- 
nističkom časopisu. Ni ondje joj ga nisu objavili. Na koncu je 


izišao u The Asia Timesu ili nekom sličnom listu. 


ANDRE VLTCHEK 


Čini se da nisu samo žene imale koristi. I stanje na području ob- 
razovanja bilo je vrlo dobro. Gradile su se nove škole. Bilo je po- 


boljšanja i na planu zdravstva i infrastrukture. 


NOAM CHOMSKY 


Čini mi se da je najdrastičniji slučaj Kuba. A ona nam je ovdje 
doslovce pod nosom. Sjedinjene Države već pedeset godina vode 
veliki rat protiv Kube: ekonomski rat, niz teških terorističkih na- 
pada, a o Kubi se uspijeva reći samo to koliko je užasna. Što god 
mislili o Kubi, ondje je zabilježeno više uistinu iznimnih posti- 


gnuća. Na primjer, zdravstveni sustav ondje je nevjerojatan! 


ANDRE VLTCHEK 


Naravno! Kao i obrazovanje i kultura. 


NOAM CHOMSKY 


A još je jedna stvar i uloga Kube u Africi. Kuba je odigrala veliku 


ulogu u oslobađaniu Afrike. 


ANDRE VLTCHEK 


Da. Che Guevara je s Kube doveo cijeli crnački kontingent koji se 


borio za oslobođenje Konga. 


NOAM CHOMSKY 


Da, ali tu je i kubanski angažman u Angoli i Namibiji. U biti su 
odande istjerali Južnoafrikance. I to posve nesebično. Za to nika- 
da nisu prisvajali nikakve zasluge. Nisu ni željeli da se za njih zna. 
A to je bilo veliko postignuće - ne samo oslobođenje nego čak i 
način na koji su razbili psihološku blokadu. Širom Afrike, i među 
crncima i među bijelcima, nekako je prevladavao dojam da nije 
moguće poraziti plaćenike. Ali Kuba je onamo poslala tamnopute 
vojnike, oni su iz Angole potisnuli južnoafričke snage, a kasnije 
oslobodili Namibiju i to je bio silno snažan psihološki šok za cijeli 
kontinent. A upravo su oni - Kubanci - odigrali presudnu ulogu 


u oslobođenju. 


ANDRE VLTCHEK 


Kuba je istinski internacionalističko društvo, a to što vidim od nji- 
hovih liječnika koji rade širom svijeta, od Oceanije preko Latinske 
Amerike do Afrike, zapravo je nevjerojatno. Upravo sam napisao 
opširan članak o Cochabambi [u Boliviji], gdje također djeluju. 
Viđao sam ih na djelu i, primjerice, na Kiribatiju [Oceanija], prak- 


tički na kraju svijeta. Vrlo su ljubazni, krajnje posvećeni poslu. 


NOAM CHOMSKY 


Na Haitiju su bili fantastični. Osim toga, nakon velike poplave u 


Pakistanu 2010. naširoko se raspredalo o tome kako je Zapad po- 


slao liječnike i kako su bili čudesni, ali glavni su liječnici bili Ku- 
banci, a Kubanci se nisu zadržavali u gradovima, nego su odlazili 
na opasna i nepristupačna mjesta i radili ondje, za razliku od liječ- 
nika sa Zapada. Zapadnjaci su se povukli i o tome se može čitati 
u novinama u Indiji i Pakistanu, ali ovdje se to ne može pronaći. 

Ja sam zapravo početkom devedesetih u Južnoj Africi doživio 
zanimljivo iskustvo. Igrom slučaja ondje sam se našao upravo u 
vrijeme dolaska jednoga kontingenta kubanskih liječnika. Reak- 
cija je bila više nego zanimljiva. Liječnici bijelci bili su otišli, a 
tamnoputi liječnici bili su vrlo ljutiti zbog dolaska novih liječni- 
ka. Jednog dužnosnika Ministarstva zdravstva upitao sam kako to 
da se liječnici crnci protive dolasku Kubanaca. Odgovorio je: Jer 
su ih Kubanci posramili — Kubanci odlaze u siromašna ruralna 
područja, a mladi domaći liječnici, crnci, u usponu, žele živjeti 


okruženi gradskim obiljem i raskoši. 


ANDRE VLTCHEK 


A znaš što su kubanski liječnici još radili u Južnoj Africi? Učili 
su mjesne jezike i narječja. To je još jedna iznimna stvar u vezi s 
njima, jer dok su mjesni liječnici govorili afrikaans ili engleski i 
često nisu bili u stanju komunicirati s mjesnim stanovništvom, 


kubanski liječnici prvo su učili jezik. 


NOAM CHOMSKY 


Da. I integriraju se s ljudima, a to je doista nešto iznimno. Čini 
mi se da su kubanska ulaganja u zdravstvo tek mali dio sredstava 
koje ulažu Sjedinjene Države, ali razina zdravlja nacije približno 


je ista. 


ANDRE VLTCHEK 


Svakako. Njihov se sustav temelji na preventivnoj medicini. To 
je vrlo simbolično - ta njihova postignuća u medicini - jer tako 
mogu pomoći svijetu i to čine posvuda, kakve god imali probleme 
na domaćem planu. Vidio sam ih na djelu čak i u bogatom Či- 
leu, neposredno nakon posljednjeg velikog potresa. U Rancagui 
su imali cijeli medicinski logor, pravi mali grad pod šatorima, koji 


su vodili Kubanci. 


NOAM CHOMSKY 


Vjerojatno znaš da su nakon uragana Katrina ponudili poslati me- 


dicinske ekipe i u Sjedinjene Države, ali ponuda nije prihvaćena. 


Indija i Kina 


ANDRE VLTCHEK 


Noame, kako gledaš na neprekidnu baražnu vatru protukineske 
propagande u gotovo svim vodećim zapadnjačkim medijima i 


glorificiranje takozvane »indijske demokracije«? 


NOAM CHOMSKY 


Pogledamo li stopu smrtnosti u komunističkoj Kini, koja se sada 
proučava dosta detaljno, naglo se smanjivala sve negdje do 1979., 
nakon čega su se brojke stabilizirale tijekom razdoblja kapitalistič- 
kih reforma koje je proveo Deng Xiaoping. Kao što smo već rekli, 
milijuna ljudi, ako se uspoređuje s Kinom u doba komunizma. 
Amartya Sen, koji je radio već spomenuto istraživanje o Indiji, 
ističe da je u Indiji pod britanskom vlašću, sve do početka četr- 
desetih godina 20. stoljeća, bilo stravičnih slučajeva gladi. Nakon 
što se ta zemlja osamostalila, gladi više nije bilo, jer se radilo o 


demokratičnijem sustavu. 


Indija je umnogome užasna, a užasi koji se ondje događaju 
uglavnom se ne bilježe u medijima. Jednom sam se vozio New 
Delhijem u društvu vrlo predane i odlučne prijateljice aktivisti- 
ce. Išli smo na neki prosvjed na kojem smo oboje trebali održati 


govor. Ali znaš kako se tijekom vožnje indijskim ulicama, čak i 


u New Delhiju, koji je sada po indijskim mjerilima bogat grad, 
zaustaviš na nekom uglu i oko tebe se skupe prosjaci — žena s dje- 
tetom koje umire od gladi traži rupiju ili tako nešto. Moja prijate- 
ljica, koja je predana aktivistica i koja je toj borbi posvetila cio ži- 
vot, rekla mi je: »Nemoj im ništa dati.« A ja sam upitao: »Zašto?« 
Odgovorila mi je: »Ako im daš već i jednu rupiju, uskoro će nas 
početi opsjedati tisuću ljudi.« Primijetio sam da vozeći uopće ne 
gleda kroz prozor sa strane. Upitao sam je kako može živjeti kad je 
bez prestanka okružena time. Rekla je da je to moguće jedino ako 
se pretvaraš da to ne vidiš, jer će te inače dotući. Ne možeš pre- 


živjeti ako to gledaš i većina ljudi jednostavno svjesno ne gleda. 


ANDRE. VETEHEK 


Indiju se često opisuje kao zemlju silno velikog potencijala, ali to 
je i dalje zemlja koja umnogome živi u srednjem vijeku. Nema tog 
vodećeg medija na Zapadu koji bi kritizirao indijski sustav, budući 
da je to nekakva užasna mješavina feudalizma i kapitalizma, s povi- 
jesnim protukineskim raspoloženjem. Upravo ono što nam treba. 
Njihove religije, sustav kasta, klanovi, bijeda... svi viču kako je to 
neuspjela, propala država, ali o tome se uopće ne govori. 

Neki sam dan razgovarao s prijateljem, liječnikom indijskog 
podrijetla i glavnim liječnikom u jednoj velikoj bolnici u Hara- 
reu, u Zimbabveu. On kaže: »Indija se nedavno hvalila kako je 
prva od svih zemalja u vrijeme aparthejda nametnula sankcije Juž- 
noj Africi.« Ali poznavajući strukturu indijskog društva, shvaćaš 
li koliko je to bio ciničan potez? Uz taj stravični sustav kasta i 
feudalizam koji uvodi segregaciju među stotine milijuna ljudi, i 
sama Indija živi u sustavu užasnog aparthejda. 

S jedne strane imaju izvrsne znanstvenike, pisce i filozofe. S 
druge strane, riječ je tek o minijaturnome udjelu u općoj popu- 


laciji. Ostali žive u posve feudalnome okruženju. Radim na jed- 


nome filmu o djeci iz kaste Dalita u saveznoj državi Tamil Nadu. 
Kada dođeš onamo, obuzima te osjećaj silne poniznosti, ali do- 
življavaš i šok, jer uviđaš koliko je besmisleno sve to o najvećem 
demokratskom društvu na svijetu. To nije ni približno tako. U 
biti se radi o zemlji u kojoj i dalje možeš kupiti cijelo naselje ili 
stambenu zgradu i tako sve te ljude navesti da glasuju onako kako 
želiš. Možeš kupiti cijela sela. Možeš zastrašivanjem natjerati ci- 
jela područja na potpunu poslušnost. Neki moji prijatelji Indijci 
— intelektualci - ondje u biti gorko žale zbog činjenice da Indija 
nije krenula kineskim putem. Iako su tek rijetki od njih dovoljno 
odvažni da to što se događa u njihovoj zemlji opišu kao potpunu 
katastrofu. Indija je jedno od najugodnijih mjesta za život ako si 
bogat ili pripadaš višim kastama ili, još najbolje, jedno i drugo, 
ali kakav je to samo pakao ako si siromašan ili čak i ako pripadaš 


skupini koju nazivaju srednjom klasom u nastanku. 


NOAM CHOMSKY 


Indija je silno velika i kompleksna zemlja, a kad putuješ njome 
najdojmljivije su razlike u atmosferi. U Kerali ljudi sjede i čitaju 
novine, vode živahne rasprave, nailaziš i na najveće siromahe, ali 
i s njima možeš razgovarati o tome što treba učiniti i tako dalje. 
To je, objektivno, jedan od najsiromašnijih dijelova Indije, ali po 
duhu i karakteru posve se razlikuje od svega na što čovjek nailazi 


na ulicama Delhija ili Kolkate. 


ANDRE VLTCHEK 


No, da. Keralom su upravljali komunisti. Ali Kerala je bila po- 
malo paradoksalna, jer je s jedne strane ostvarila uistinu visok 


stupanj obrazovanja, a s druge je strane bilježila silno velik odljev 


školovane radne snage. Mnogi su se ljudi tako, umjesto da ustanu 


u Kerali i grade društvo, odselili na Bliski istok. 


NOAM CHOMSKY 


Tako je. A država živi od novca koji šalju u domovinu. Otužno je 
voziti se Keralom, tako je barem bilo prije dosta godina, kad sam 
se našao ondje. Čovjek gleda fantastična poljoprivredna zemljišta, 
polja riže i tako dalje, ali sve trune i propada. 

Indija je vrlo uzbudljiva zemlja, s brojnim iznimnim dosezi- 
ma, ali i, s obzirom na moje iskustvo, jedna od zemalja koje naj- 
više deprimiraju. Neimaština i bijeda toliko su očiti i neskriveni, 
čak i u usporedbi s Pakistanom. Supruga i ja proveli smo u Indiji 
oko mjesec dana, a potom smo na tjedan dana otišli u Pakistan. 
Slučajno smo iz Kolkate izravno otputovali u Lahore. U Kolkati 
smo prošetali velikom tržnicom, na kojoj su očajni ljudi prosili, 
vukli se po tlu, pokušavali nas uvući u svoje prodavaonice. Da, 
bilo je to vrlo ružno. Nekoliko dana poslije otišli smo na glav- 
nu tržnicu u Lahoreu. I ondje je glavno obilježje siromaštvo, ali 
atmosfera je bila posve drukčija. 

Prije posjeta Indiji i Pakistanu razgovarao sam s Eqbalom Ah- 
madom, istaknutim pakistanskim aktivistom i intelektualcem 
iza kojeg je silno važan rad. Surađivao je s alžirskom Frontom 
nacionalnog oslobođenja i blizak je s afričkim pokretima, kao 
is PLO-om. I ovdje je odradio više važnih stvari: pisao kritičke 
znanstvene tekstove i bavio se aktivističkim djelovanjem. Ahmad 
mi je rekao da ću se iznenaditi kad shvatim da su mediji u Paki- 
stanu slobodniji i otvoreniji nego u Indiji. Boraveći ondje, otkrio 
sam da je to točno. Kad je to predvidio, rekao sam da mi je u to 
teško povjerovati, a on je rekao: »Promiče ti bit stvari. Novine 


koje ćeš čitati u Pakistanu listovi su na engleskome i namijenjeni 


9. Slamovi u Mumbaiju u Indiji. (O Andre Vltchek) 


vrlo malenome segmentu stanovništva. A diktatura nema apsolut- 
no ništa protiv toga da taj mali segment igra svoje igrice.« Rekao 


je da bih se užasnuo kad bih čitao novine na urduu. 


ANDRE VLTCHEK 


Nešto slično tome... Prije nekoliko godina izišla su mi dva-tri 
članka u The Friday Timesu u Karachiju. Nisam imao ništa protiv 
toga da ih objave na engleskome. Ali kad su me pozvali u Paki- 
stan, nisam mogao dobiti vizu. Iako su mi, dakako, dopustili da 
nešto objavim za tu malobrojnu elitu, nisam smio doći u zemlju 


i održati predavanje. 


NOAM CHOMSKY 


Poznavao sam Najama Sethija, urednika The Friday Timesa, i nje- 


govu suprugu - vrlo zanimljivi ljudi. Bogati su i pripadaju paki- 


stanskoj eliti, ali on je bio i u zatvoru i ondje su ga mučili. Potom 
su mu dopustili da ponovno počne objavljivati, što i čini. Riječ 
je o vrlo hrabrim ljudima, ali ti ljudi predstavljaju tek maleni dio 


stanovništva. 


ANDRE VLTCHEK 

Indijski su mediji u velikoj mjeri provincijalni i izrazito zaštitnički 
nastrojeni. Prije nekoliko godina, više naprednih indijskih novi- 
nara otišlo je u Nepal radi izdavanja časopisa pod nazivom Hi- 
malmag, pod upravom nekog desničarski orijentiranog poslovnog 
čovjeka imena Kunda, a čak je i taj časopis bio podosta ljevičarski 


nastrojen u odnosu na ono što se radilo u Indiji. 


NOAM CHOMSKY 


Jedna od rijetkih iznimaka je Frontline. Jedan od urednika Front- 
linea moj je prijatelj. Riječ je o ekonomistu specijaliziranom za 
poljoprivredu koji je živio u Tamil Naduu. On nas je odveo iz 
Kerale i odmah potom provezao kroz Tamil Nadu. Te su dvije 
države izrazito drukčije. Tamil Nadu je teoretski mnogo bogatiji, 


ali Kerala se doimala civiliziranijom. 


ANDRE VLTCHEK 


Ali da se vratimo na temu o kojoj smo već raspravljali - broju ljudi 
koji su izgubili život zbog kineskog i indijskog političkog sustava. 
Riječ je o dvjema najmnogoljudnijim zemljama na svijetu s bitno 
drukčijom kulturom i sustavom. Zapadnjačka propaganda bez 
prestanka glorificira Indiju i ocrnjuje Kinu. Takozvano tibetansko 


pitanje uopće ne napušta novinske stranice, dok se Kašmir goto- 


vo uopće ne spominje. Razina okrutnosti na Tibetu i u Kašmiru 


uopće se ne može usporediti. 


NOAM CHOMSKY 


O Kašmiru se uopće ne može razgovarati. Boraveći u Indiji, odr- 
žao sam mnogo predavanja. Netko me jednom pitao nešto o 
Kašmiru, a ja sam opisao ono što se može pročitati u izvještajima 
o stanju na području ljudskih prava. Ljudi su se istinski razjari- 
li. Sutradan su u dvorani u kojoj sam držao predavanje bijesno 
prosvjedovali pripadnici stranke Bharatiya Janata. Nakon toga su 
ljudi koji su me pozivali da održim predavanje zahtijevali da do 
završetka boravka svakako imam policijsku zaštitu. Samo zato što 


sam spomenuo Kašmir. 


ANDRE VLTCHEK 


Postoje i druga pitanja koja se ne spominju, poput fašističke Naci- 
onalne dobrovoljačke organizacije, RSS (Rashtriya Swayamsevak 
Sangh). Oni izrađuju odore po uzoru na Hitlerjugend i talijanske 
fašiste. 

Boravio sam u Gujaratu neposredno nakon masakara u Ah- 
medabadu. Onamo sam otputovao kako bih istražio posljedice 
tih masakara i opsade u hramu Gandinagaru. Ondje sam dugo 
boravio. Cijela je situacija užasno uznemiravala. Upoznao sam se 
sa svim tim desničarskim hinduskim elementima i organizacijama 
pa tako i s vođom RSS-a. Iznenadilo me to što su me srdačno po- 
zvali da se obratim hinduskim ekstremistima. Pozivali su me kući 
i na posao. Bit će da sam im izgledao dovoljno »bijelo«, »arijski«. 
Imao sam dojam da gore od želje da nekome tko dolazi izvana 


povjere stavove i tu zadrtu filozofiju. 


Indija je prepuna predrasuda i zadrtosti. Usto je guše i funda- 
mentalističke skupine iz redova dviju najvećih religija u zemlji. 
Te skupine ne možeš napustiti, u biti si u njihovu vlasništvu, ne 
možeš im umaći. Sve je to beskonačno tužno, nipošto nešto što bi 
svijetu trebalo predstavljati kao uzor. 

Ahmedabad je u vrijeme masakara bio jedno od najšokantni- 
jih mjesta s kojih sam ikada morao izvještavati. Ta razina nasilja, 
mržnje, bešćutnosti... bilo je to upravo nezamislivo. Toliko ubi- 
janja, pljačke i silovanja. Svjetina je napadala muslimanske kuće, 
trudnicama parala trbuh... Indija je krajnje nasilna zemlja, poput 
Indonezije. Ali mi na Zapadu te nasilne zemlje nekako najčešće 
nazivamo »miroljubivima« i »tolerantnima«, sve dok nam služe 
kao tampon prema Kini, sve dok haraju vlastita prirodna bogat- 
stva za račun naših privatnih tvrtki, sve dok su voljne održavati taj 
divljački kapitalizam. Iako u Indiji, za razliku od Indonezije, tu 


pljačku uglavnom provode pripadnici mjesne elite. 


NOAM CHOMSKY 


Ljevičarski novinar i aktivist David Barsamian iskazao je velik an- 
gažman u vezi s Indijom. Baš se nedavno htio vratiti onamo, ali su 
mu uskratili vizu. Razlog je bilo to što je pisao o Kašmiru. Neko 
je vrijeme boravio u Kašmiru i o tome pisao. I to je bilo dovoljno: 


ne smije ponovno ući u Indiju. 


ANDRE VLTCHEK 


U Indiji su mnoge teme zabranjene, kao na primjer Kašmir ili 
plemenska područja na krajnjem sjeveroistoku zemlje. Ne smije 
se pisati o otočju Andamanu. Mnoga pitanja jednostavno se ne 


smiju dirati ako se čovjek jednom želi vratiti u Indiju. Moram reći 


da se osjećam puno slobodnije dok radim u Kini. Neke mi stvari 
ondje možda ne dopuštaju, iako ne u mjeri u kojoj me onemogu- 
ćuju na Zapadu (jednom su mi onemogućili da snimam klizalište 
u Parizu, ono ispred gradske vijećnice, Hotel de Villea, a kad sam 
se usprotivio, zamalo su me priveli). 

Ali u Indiji ne možeš ništa: ne smiješ snimati, fotografirati mu- 
zeje, kao ni vladine urede ni podzemnu željeznicu. Ne možeš se 
spojiti na internet čak ni u nekim hotelima s pet zvjezdica osim 
ako si ondje odsjeo pa o tebi imaju podatke, osim ako ispuniš ne- 
koliko stranica obrazaca i daš im putovnicu, da je mogu kopirati. 
Zatražiš li vizu, zanimat će ih sve, tražit će čak i imena roditelja, 
a čini mi se baka i djedova. Traže da poneseš i raniju putovnicu, 
a ako je nemaš, moraš ispuniti drugi komplet dokumenata. Na 
čuvare i nadzorne kamere nailaziš na svakom koraku. Riječ je o 
jednom od najopresivnijih društava koje sam ikada vidio. S druge 
strane, sve u Kini izgleda jasno i jednostavno, iako mi ne dopu- 
štaju da uguram objektiv u kokpit mlaznog lovca. Unatoč zapad- 
njačkoj propagandi, čini mi se da je to jedna od najjednostavnijih 


zemalja za rad. Ne može se ni usporediti s Indijom. 


NOAM CHOMSKY 


U Kini sam boravio samo tjedan dana. Pozvali su me s Pekinškog 
sveučilišta, da primim počasni doktorat. Obično zamole da održiš 
neko predavanje, ali mene su zamolili da održim politički govor, 
što me uistinu šokiralo. Moji prijatelji, uglavnom disidenti, suge- 
rirali su mi da malo ublažim retoriku, jer bi to, iako neće utjecati 
na mene, moglo utjecati na njih. Stoga nisam provocirao. Ali jed- 
no od pitanja koje su nakon govora postavili studenti iz publike 
glasilo je: »Što mislite, koja bi zemlja mogla Kini poslužiti kao 


uzor?« Upravo sam se bio vratio s Tajvana. Znajući da riskiram, 


rekao sam da se mogu pokušati ugledati u susjedne zemlje, po- 
put Južne Koreje i Tajvana. To je zbilja osjetljivo pitanje, ali svi 
su zapljeskali, a ja sam nakon toga nastavio govoriti poprilično 


slobodno i otvoreno. 


ANDRE VLTCHEK 


Meni je Kina fascinantna, a mislim i da je riječ o vrlo zanimlji- 
vome modelu, koji dobro funkcionira, barem za Kineze. Nisam 
siguran kako bi se to moglo preslikati na neku drugu zemlju, ali 
Kina je iz siromaštva izvukla milijune ljudi. Velik dio propagande 
na Zapadu Kinu predstavlja kao zemlju koja je više kapitalistička 
od kapitalističkih zemalja, a ja se s takvom percepcijom uopće ne 
slažem. S obzirom na to da nije bogata — zasada - Kina silno velik 
dio planiranja i sredstava posvećuje društvenome razvoju. Jedna 
je od mojih stalnih baza i jugoistočna Azija — pravi bastion pro- 
zapadnog nesmiljeno divljačkog kapitalizma. Neke zemlje u tom 
dijelu svijeta imaju HDI (indeks ljudskog razvoja) sličan Kini pa 
mi se čini da Kinu još ne bismo trebali uspoređivati s Francuskom 
ni Peking s Parizom. Ja ga uspoređujem s Jakartom, Manilom i 
Bangkokom. Uspoređujem zdravstveni sustav, školstvo, stanova- 
nje, pristup pitkoj vodi i higijenske uvjete, kao i, dakako, javne 
prostore i javni prijevoz. Situacija u Kini neusporedivo je bolja! 
Ondje postoje fantastično veliki projekti za unapređenje javnog 
prijevoza - a mnogi od njih iznimno su ekološki osviješteni. Pod- 
zemne željeznice, ultrabrzi vlakovi, javne površine i parkovi, ploč- 


nici, preventivna medicina... sve je to upravo nevjerojatno. 


NOAM CHOMSKY 


Tijekom tog tjedna u Kini, na jedan dan otišao sam u Xi'an, ali 


najveći dio vremena proveo sam u Pekingu. Bio sam u raznim 


dijelovima grada i nisam vidio takvu bijedu i siromaštvo koji bi 
čovjeku odmah upali u oči u zemljama Trećega svijeta, pa čak i u 
središtu Bostona. Pretpostavljam da negdje postoji, ali ja to nisam 


vidio. 


ANDRE VLTCHEK 


Takve bijede nema puno, u tome je stvar. I to je još jedna skrivena 
tajna. Moj je najbolji prijatelj u Kini Yuan Sheng, koncertni pi- 
janist. Kad god odem onamo, jednostavno nakon koncerta usko- 
čimo u njegov auto i vozimo se Kinom i obojica tako otkrivamo 
zemlju. Ponekad se vozimo i po 5000 kilometara, širom Kine. 
Nikad nemamo konkretan plan, sve je posve spontano. Ponekad 
jednostavno prstom nasumično odaberemo neko mjesto na karti 
i krenemo. 

Najnevjerojatnije je da se sada čak i u selima na krovovima vi- 
đaju solarni kolektori. Ceste su dobre, željeznice također, posvuda 
su i ambulante. Ne kažem da je sve to besprijekorno, ali budući 
da sam upoznao veći dio svijeta, to mogu usporediti sa zemlja- 
ma koje su na istom stupnju razvoja kao Kina, u smislu BDP-a 
po glavi stanovnika i HDI-a, i nitko me ne može uvjeriti, nakon 
toga što sam vidio, da je Kina kapitalistička zemlja. Rekao bih da 
se radi upravo o onome kako to i naziva njihova vlast: »kineski 
socijalizam«, vrlo jedinstven model, s centraliziranim planiranjem 
i većim dijelom gospodarstva u vladinim rukama. Ne kažem da 
nema neravnopravnosti između, recimo, Pekinga i Šangaja s jedne 
strane i sela na kineskome zapadu s druge strane, ali želim reći da 
se čak i u selima danas provode mnogi kvalitetni ekološki projek- 
ti, da imaju pristojnu zdravstvenu skrb, pristojno školstvo i da se 
ruralna područja sve više povezuju s ostalim dijelovima Kine. A 


vlada preusmjerava ulaganja iz gradova u ruralna područja. 


Trenutačno se u cijeloj Kini provode divovske reforme zdrav- 
stvenog sustava. Mnogi ljudi koji otvorenih pogleda dođu u Kinu 
impresionirani su. Mene silno ohrabruje i optimizam običnih Ki- 


neza. 


NOAM CHOMSKY 


Da, to je i mene iznenadilo. Uglavnom sam se susretao sa studen- 
tima, ali svi su vrlo uzbuđeno govorili o budućnosti, o mogućno- 
stima. Ne vole ograničenja, ali taj dojam optimizma i gorljivosti 


doista je bio zarazan. 


ANDRE VLTCHEK 


Neki dan sjedio sam s prijateljima u Pekingu, negdje u gradu, i 
razgovarali smo o oporbi, jer ako čovjek čita The Herald Tribune 
zaključuje da je cijela Kina spremna na ustanak protiv vlasti. Pri- 
jatelji su mi rekli nešto vrlo zanimljivo. Kažu da, naravno, ima 
mnogo prosvjeda diljem Kine, ali da valja i dobro promotriti te 
prosvjednike, vidjeti što mnogi od njih drže u ruci. Riječ je o 
zastavama Komunističke partije Kine. Dakle, kad prosvjeduju, ne 
traže uspostavu kapitalističkog ekonomskog sustava u zapadnjač- 
kome stilu. Žele komunizam ili socijalizam — sustav koji bi pred- 
stavljao većinu ljudi. Žele više socijalizma umjesto više tržišnih 
reforma. Ali u slučaju njihova uspjeha, to bi bila kineska inačica 
socijalizma. 

Na Zapadu, bila ona socijalistička ili ne, Kinu se prosuđuje 
prema zapadnjačkom tumačenju pojma socijalizma. Ali ta najveća 
zemlja na svijetu ima vlastita mjerila, mjere i zamisli. Europa i 


Sjedinjene Države o Kini sude krajnje arogantno i svisoka. 


Latinska Amerika 


ANDRE VLTCHEK 


Sada bih volio prijeći na Latinsku Ameriku. Te pobjede napred- 
nih vlada u posljednje vrijeme upravo su fantastične. Fašističke i 
prozapadne vlade padale su jedna za drugom. Venezuela je pred- 
vodnica, ali u tom su krugu i Ekvador i Bolivija, najsiromašni- 
ja zemlja u Južnoj Americi, koja ujedno ima i najviše autohto- 
nog stanovništva. Cijeli se kontinent uzdiže. U određenoj mjeri, 
Urugvaj, Argentina i Brazil više se brinu za vlastiti narod nego za 
međunarodne banke i tvrtke. Potpuni obrat u odnosu na uobiča- 
jenu situaciju prije samo dva desetljeća. Jača i osjećaj solidarnosti. 

Dakako da napredak prate i razne prepreke i problemi. Ljevica 
je izgubila Honduras i Paragvaj - u sklopu dvaju udara u kojima 
je konce vukao Zapad. A tu je, dakako, i cjelokupno užasno na- 
slijede Monroeove doktrine koje i dalje poput zloduha opsjeda 
cijeli kontinent. 

Nedavno sam posjetio Salvador. Ta zemlja ima naprednu vla- 
du, ali čini se da su joj ruke vezane, jer Sjedinjene Države nisu 
spremne preuzeti ni najmanje odgovornosti za prošlost. Ne plaća- 
ju nikakvu odštetu. 

Ondje i dalje ima užasnih primjera nasilja zbog američke pot- 
pore odredima smrti koji su se u ratu borili protiv ljevičarskih 
gerilskih snaga. Nasilje je u Salvadoru danas stravično, odvratno. 


Čak su i na mene pucali. Pogodili su mi auto dok sam snimao. A 


onda sam otišao u jedno selo kako bih razgovarao s jedinim pre- 
živjelim u stravičnome masakru u kojem je tijekom rata ubijeno 
tridesetero ljudi. Jedna je obitelj pobijena do posljednjeg člana. 
Dok sam razgovarao s njim, rekli su mi da je vrijeme da odem, jer 
je sunce zalazilo, a to je značilo da nadzor nad cijelim područjem 
preuzimaju maras, bande. Imao sam sreće što sam izvukao živu 
glavu. Taj gospodin koji je preživio masakr na kraju mi je još re- 
kao da je sve to samo nastavak kulture nasilja koju su Sjedinjene 
Države pokrenule tijekom građanskog rata. 

lako, dakle, u mnogim latinskoameričkim državama ima na- 
prednih sila pa čak i naprednih vlada, sve one moraju se nositi s 
naslijeđem višedesetljetnoga stravičnog nasilja. Istoj situaciji svje- 
dočio sam u Panami, u gradu Colonu. A o tome ne piše gotovo 
nitko. Mislio sam da će Colon biti tek još jedan problematičan 
grad. O njemu unaprijed nisam uspio pronaći nikakve informaci- 
je, osim dva-tri članka. U jednom od njih tvrdilo se da je to naj- 
opasniji grad u zapadnoj hemisferi. Otišao sam onamo i doista... 


to je potpuna katastrofa od grada. 


10. Ratom razoreni Colon u Panami, gotovo četvrt stoljeća nakon američke 
invazije. (O Andre Vltchek) 


Taj stupanj razaranja toliko je očit, uz desetogodišnje prosti- 
tutke na pločnicima i američke ratne brodove usidrene u luci za 
kruzere... brodove koji ondje zapravo ne bi trebali biti jer im je 
sporazumima između Paname i Sjedinjenih Država još davno 
određeno da isplove. Kao što su trebali napustiti i Filipine, ali su 
ondje i dalje pod krinkom »rata protiv terorizma«. Filipini, Pana- 
ma - sve je to isto. 

I tako se samo nekoliko kilometara od slavnoga Panamskog 
kanala nalazi drugi grad po veličini u zemlji, u zemlji s, barem 
na papiru, razmjerno visokim stupnjem razvoja (prema podacima 
UN-a, HDI je 58), ali čovjek ondje vidi isključivo posve uništen 


gradski krajobraz. Vidi se tek kostur grada. 


NOAM CHOMSKY 


O američkoj invaziji na Panamu čovjek ne može pronaći ništa. 
Meni je to izgledalo gore od iračke invazije na Kuvajt. Ubijeno je 
više ljudi. Prema organizaciji Human Rights Watch, Iračani su u 
Kuvajtu ubili nekoliko stotina ljudi, ali u Panami je broj ubijenih 
mogao biti i nekoliko tisuća. Skupina koja se zalaže za ljudska pra- 


va CODEHUCA procjenjuje da je ubijeno nekoliko tisuća ljudi. 


ANDRE VLTCHEK 


Sve češće izvori se slažu da je riječ o tri i pol tisuće. A najzanimlji- 
vije je zapravo kako su počistili dokaze. Colon je jedan od naj- 
razorenijih gradova na svijetu, i to iz više različitih razloga: zbog 
raznih banda, zbog siromaštva, zbog lošeg upravljanja. Ali ipak su 
uspjeli ukloniti sve dokaze povezane s bombardiranjem i američ- 
kom invazijom. Tijekom te invazije bombardirali su čak i najvišu 
stambenu zgradu u gradu. Fotografirao sam je i jasno utvrdio da 


nije moglo doći do pogreške: morali su znati da je to civilni cilj. 


Invazija je očito bila krajnje okrutna, ali neke je stvari jako 
teško dokazati, u Panami, kao i u Salvadoru, Nikaragvi i Hondu- 
rasu. Sve se zataškavalo. Čovjek bi morao nekoliko godina istraži- 
vati posljedice u svakoj od tih zemalja. A nema mnogo novinara i 
znanstvenika koji to mogu. 

U slučaju Paname, nedaće tih ljudi počele su još za izgradnje 
Panamskog kanala. Čini se da je upravo u mjestu u kojem sam 
boravio, u neposrednoj blizini Colona, mjestu koje nazivaju Ra- 
inbow City, rasna segregacija bila najčešća pojava. To su mi rekli 
kolege iz Paname, koji to nisu osobno iskusili, ali su im o svemu 
kazivali roditelji, djedovi i bake. Ispričali su im sve o tim užasnim 
danima kad su američke građevinarske tvrtke stigle u Col6n. Ra- 
sizam i segregacija koje su doveli iz Sjedinjenih Država za stanov- 
nike Paname bili su krajnje šokantni. Tako je zemlja koja je tvrdi- 
la da brani zasade i ideale ravnopravnosti, slobode, otvorenosti i 
ljudskih prava došla u Srednju Ameriku, počela prokopavati kanal 
i uvela segregaciju među mjesno stanovništvo, otvarajući odvoje- 


ne prodavaonice, samoposluge i stambene zgrade za različite rase. 


NOAM CHOMSKY 


To se događa širom svijeta. I to je jedan od razloga zbog kojih 
su nevladine organizacije tako dvojben doprinos: ne sve, dakako, 
ali mnoge. Na Haitiju, u Istočnom Timoru, svugdje. Žive posve 
drukčije, drukčije od mjesnog stanovništva. Ti ljudi jedu u sku- 


pim restoranima, voze skupe aute, dok narod gladuje. 


ANDRE VLTCHEK 


Taj pristup, »mi i oni«, objašnjava i zlobu kojom se europski i 
američki osvajači odnose prema mjesnom stanovništvu tijekom 


osvajačkih pohoda i pripajanja. 


NOAM CHOMSKY 


Mnoge je stvari trebalo uistinu što dublje potisnuti. Kaznene op- 
tužbe protiv Manuela Noriege uglavnom su potjecale iz doba kad 
je bio CIA-in čovjek. Protiv njega su se okrenuli jer nije surađi- 
vao u njihovoj potpori kontrašima u Nikaragvi pa je tako postao 
neprijateljem, ali optužbe su se odnosile na početak osamdesetih 
godina, kada su Sjedinjene Države slavile nevjerojatne slobodne 
izbore na kojima je pobijedio 1984. - uz ubojstva i prijevare, kao 
i tajno financiranje iz Washingtona, kako bi se osigurala pobjeda 
Noriegina kandidata. Državni tajnik George Schultz doputovao 
je kako bi pohvalio Noriegu jer je »pokrenuo demokratski proces« 
— što nije osobito neobična ocjena s obzirom na reganovski po- 
jam »promicanja demokracije«. To je prošlo praktički bez osvrta u 
ovdašnjim vodećim medijima. Priča sa Sadamom Huseinom nije 


bila bitno drukčija. 


ANDRE VLTCHEK 


Koliko se danas u Sjedinjenim Državama zna o ta dva američka 
angažmana — u Panami i Salvadoru — koji su tako razorno djelo- 


vali na oba društva? 


NOAM CHOMSKY 


Pa, u biti ništa. Povodom 25. godišnjice atentata na Oscara Ro- 
mera, ovdje u Bostonu - ali slično je bilo i drugdje - održana 
je, koliko znam, tek jedna komemoracija. U jednoj crkvi u siro- 
mašnoj četvrti Jamaica Plain, u kojoj uglavnom žive crnci i ljudi 
hispanskoga podrijetla. Među govornicima - a bilo mi je drago 
što su me pozvali da joj se pridružim - bila je udovica Herberta 


Anaye, aktivista koji se borio za ljudska prava, a ubile su ga sigur- 


nosne jedinice. Ali to je bilo sve: na širem području Bostona nije 
bilo ničega drugog. 

Povodom 20. godišnjice ubojstva onih isusovaca, održana je 
jedna komemoracija na Boston Collegeu, podosta konzervativno- 
me jezuitskom sveučilištu. I ondje sam bio jedan od govornika. 
Među govornicima je bio i Jan Sobrino, jedini preživjeli iz tog 
masakra 1989. Održao je vrlo dirljiv govor u kojem je naglasio da 
bismo zapravo trebali tugovati za onom domaćicom i njezinom 
kćeri, ubijenima kako ne bi bilo svjedoka. Rekao je da su one 
simboli patnje naroda u Salvadoru i širom svijeta. I time bismo se 
trebali baviti. Na skup je došlo dosta ljudi sa sveučilišta, ali izvan 
te ustanove, čini mi se, nije bilo ničega. 

U vrijeme godišnjice o tome sam zapravo govorio i u Europi, 
gdje se taj događaj nije gotovo ni spominjao. Jedina je iznimka 
bila Irska. U Irskoj su razumjeli o čemu se radi — mnogi irski sve- 
ćenici bili su u Srednjoj Americi i jedan od glavnih izvora infor- 
macija o tome što se događa u to doba bili su upravo irski mediji 


jer su dobivali povratne informacije od svećenika na terenu. 


ANDRE VLTCHEK 


Bilo je i naprednih svećenika. 


NOAM CHOMSKY 


Pa da, ali nisu svi baš bili osobito napredni. Jednostavno ih je sve 
to nekako zateklo, kao i samog Romera. On je bio konzervativac, 
ali se jako angažirao kad su počeli ubijati njegove svećenike. Bio je 
to ozbiljan i pošten čovjek. A i ovi su svećenici bili takvi. 

Jedna organizacija katoličkih redovnica djeluje u Nikaragvi, 


Sestre od Uznesenja. Čuo sam da su praktički živjele pod prijet- 


njom smrti od bivše vlasti. Dok sam bio ondje, moj prijatelj Cesar 
Jerez odveo me u jedan od njihovih samostana u blizini krajnje 
siromašnog sela. Poglavarica je obilazila straćare ne bi li neodlučne 
seljake nagovorila na cijepljenje. Redovnice su bile uspjele navesti 
seljane, prvi put, kako se činilo, na to da surađuju i urede bunar. I 
vol se počeo spuštati niz obronak i tako su prvi put došli do pitke 
vode. Ali najvažnije je bilo to što su surađivali. 

To me podsjetilo na opis Williama Hintona o počecima kine- 
ske revolucije. Jedna od najneočekivanijih stvari bila su nastojanja 
da se seljake, naviknute na međusobne sukobe (na primjer zbog 
međe, kad pomakneš kamen nekoliko centimetara, ne bi li imao 
malo više zemlje od susjeda), navede na to da shvate kako mogu 
surađivati i nešto ostvariti zajedničkim snagama. Upravo to činile 
su i te redovnice. Nisu bile progresivne, nego su postupale ljudski. 
Takve su bile mnoge crkvene aktivnosti. 

Isto je bilo i s ovdašnjim skupinama za potporu. Osamdesetih 
su postojale snažne skupine za potporu Srednjoj Americi, ali više 
ih je bilo u ruralnim područjima Kansasa ili Arizone nego u većim 
gradovima. Bile su to u najvećoj mjeri crkvene skupine, mnoge od 
njih evangeličke. I upravo su se one održale nakon što su Sjedinje- 
ne Države uništile Nikaragvu. Malo je skupina koje su nastavile 
solidarno djelovati nakon što je 1990. za predsjednicu izabrana 
Violeta Chamorro. Većina se aktivističkih skupina povukla, ali to 
nije bio slučaj s ovima. One su bile uistinu predane zadaći i to me 


se silno dojmilo. 


ANDRE VLTCHEK 
Da se vratimo na Panamu, misliš li da je jedan od razloga zbog 
kojih su Sjedinjene Države odlučile napasti tu zemlju i činjeni- 


ca da je Noriega zagovarao i provodio razmjerno pristojnu so- 


cijalnu politiku? Dakako da ga nipošto ne bismo mogli nazvati 
ljevičarom, ali, s druge strane, kao i u slučaju Sadama Huseina i 
Gadafija u Libiji, riječ je o zemlji koja je uvodila barem nekakav 
kostur društvenih sustava u dijelu svijeta poznatome po socijalnoj 


nesmiljenosti. 


NOAM CHOMSKY 


Možda, ali to ne bi bilo dovoljno, jer nije toliko toga činio. Čini 
mi se da se jednostavno okrenuo. Početkom osamdesetih sura- 
đivao je sa Sjedinjenim Državama, u biti je bio CIA-in čovjek 
koji je pomagao kontrašima i tako dalje. Sjedinjene Države na 
njega su računale - Panamu se smatralo jednim od temeljaca ame- 
ričke moći. No potkraj osamdesetih Noriega je sve više stjecao 
neovisnost pa su počeli i napadi: »krijumčar narkotika«, »tero- 
rist«, »mučitelj«. A kad su ga napokon izveli pred sud, optužbe su 
uglavnom potjecale iz razdoblja kad je bio američki miljenik. Čini 
mi se da je razlog za američku intervenciju uglavnom bila sve veća 


Noriegina samostalnost. 


ANDRE VLTCHEK 


Tu je i Panamski kanal, jedan od strateški najvažnijih morskih 


putova na svijetu. 


NOAM CHOMSKY 


Kanal, naravno. U zapadnoj hemisferi trenutačno je najgora ze- 
mlja Honduras, u kojem se nasilje posve izmaknulo nadzoru. U 
posljednjih deset godina Sjedinjene Države uspješno su sudjelo- 


vale u dvama vojnim udarima u zapadnoj hemisferi. Pokušali su 


ga izvesti u Venezueli, ali taj je pokušaj propao. Sljedeći je bio na 
Haitiju, gdje su Sjedinjene Države i Francuska, koji su tu zemlju 
mučili kroz povijest, u biti upali onamo i oteli predsjednika koji 
im nije bio po volji pa ga poslali u Srednju Afriku te i dalje ne 
dopuštaju njegovoj stranci da sudjeluje na izborima na Haitiju. 

Treća je zemlja bio Honduras, u Obaminu mandatu. U Hon- 
durasu je izveden vojni udar, a predsjednik je otet. Čulo se nešto 
obrednih kritika, ali Sjedinjene Države uskoro su se odvojile goto- 
vo od cijelog kontinenta pa čak i od Europe, podupirući lažirane 
izbore koje je provela novouspostavljena vojna diktatura, kao i 
zločine koji se događaju i sada. Poput ubijanja aktivista koji se za- 
lažu za ljudska prava, sindikalnih aktivista... riječ je o sustavnom 
ubijanju. Tu zemlju trgaju na komadiće. Ali riječ je o posljednjem 
čvrstom uporištu Sjedinjenih Država u ovoj hemisferi, zemlji u 
kojoj se nalazi važna američka zračna baza, a usto prihvaća i ame- 
rička ulaganja pa se zločini prihvaćaju... 

To što se trenutačno događa u Salvadoru zapravo je savršen 
primjer onakvog neizravnog razaranja kakvo si već spominjao. 
Aktualna salvadorska vlada nastoji uvesti kakvu-takvu vladavinu 
prava kako bi dijelove zemlje zaštitila od ekološke katastrofe. Ali 
to bi umanjilo potencijalnu zaradu od eksploatacije zlata. Multi- 
nacionalne tvrtke koje se bave eksploatacijom zlata provode naj- 
štetniji mogući oblik eksploatacije rudnih bogatstava. A ta mul- 
tinacionalna tvrtka optužila je Salvador prema pravilima Svjetske 
trgovinske organizacije, tvrdeći da joj Salvador nezakonito oduzi- 
ma zaradu dok pokušava zaštiti dijelove područja od razaranja pri- 
likom eksploatacije. Stvar je završila na sudu, a multinacionalna 
tvrtka dobila je spor. 

Pravila Svjetske trgovinske organizacije, međunarodna pravila, 
postavljena su tako da multinacionalnim korporacijama omoguće 


da tuže vladu neke zemlje za narušavanje zarade nakon što tu ze- 


mlju unište. Istina, to ne izgleda kao kad netko krene ubijati ljude 
mačetom, ali riječ je o istoj stvari. I to je ugrađeno u neoliberalna 
pravila koja se slave na sva usta - takva pravila hvale međuna- 
rodne vlasti, ekonomisti i tako dalje. Nije riječ o prvom takvom 
slučaju, ali ovo se odvija upravo sada. Zapravo su sve rudarske 
aktivnosti širom svijeta jedna užasna katastrofa. Hoću reći, pola 
Indije ratuje zbog takve eksploatacije. U Kolumbiji postoji otpor 
takvim aktivnostima. U Australiji autohtono stanovništvo nastoji 
spriječiti uništenje ono malo zemlje koja im je preostala. To se 


jednostavno događa posvuda. 


ANDRE VLTCHEK 


Ljevičarski orijentirane latinskoameričke zemlje sve više surađuju. 
Jedan od najznakovitijih slučajeva zabilježen je kada je bogata i do- 
minantno bjelačka bolivijska pokrajina Santa Cruz prije nekoliko 
godina zaprijetila objavom neovisnosti. Bilo je očito da tu prste 
ima i Zapad, da su u to umiješani poslovni interesi, kao i pripadni- 
ci mjesne elite. Na taj način naškodilo bi se... uništili bi se Bolivija 
i ljevičarske reforme predsjednika Eva Moralesa. Brazil je u biti 
ustvrdio da će poslati vojsku kako bi zaštitio integritet susjedne 
zemlje. Na određeni način, Brazil je spasio Boliviju i tamošnju so- 


cijalističku vlast. To bi prije samo dva desetljeća bilo nezamislivo. 


NOAM CHOMSKY 


Baš je zanimljivo, čini mi se, da je UNASUR (Union of the So- 
uth American Republics, Savez južnoameričkih država), koji je 
tek oformljen, zapravo zauzeo vrlo čvrst stav protiv tog koraka. 
Oni su prvo poduprli predsjednika. To se ovdje gotovo nije ni 


spomenulo, ali i to je bilo vrlo znakovito. 


Samit dviju Amerika u Cartageni, u Kolumbiji, također je bio 
vrlo zanimljiv. Ovdje se izvještavalo jedino o tome da su se pri- 
padnici Tajne službe družili s prostitutkama, ali ondje se zapravo 
dogodilo nešto vrlo važno. Raspravljalo se o dvama glavnim pita- 
njima. Jedno je bilo primanje Kube u članstvo. Sjedinjene Države 
to su odbile, ali svi ostali, osim Kanade, to su ustrajno tražili. Na 
koncu su pristali da će to ovaj put još odgoditi, ali malo je vjero- 
jatno da će se to ponoviti dođe li uopće još koji put do takvoga 
panameričkog susreta. Tada bi organizacija primila Kubu, dok bi 
Sjedinjene Države — i Kanada, nastavi li slijediti američku politi- 
ku — bile izopćene. 

Drugo je pitanje bila borba za suzbijanje narkotika. Sve se više 
na cijelom kontinentu želi okončati taj rat. Kolumbijski su za- 
konodavci čak otišli toliko daleko da su donijeli zakon kojim su 


dekriminalizirane sve vrste droga, a slični koraci poduzimaju se i 


drugdje. Svima je savršeno dobro jasno da rat protiv droge služi 


11. Policija pokraj murala posvećenog »Slobodi«, u kolumbijskoj Bogoti. 
(O Andre Vltchek) 


isključivo američkim interesima. Ovdje je potražnja za drogama, 
odavde dolazi opskrba oružjem (najveći dio oružja kojim se ubija- 
ju ljudi u Meksiku potječe iz Arizone i Teksasa), ali sve to uništava 
ljude u Srednjoj i Južnoj Americi. A unatoč svemu, upotreba dro- 
ga se ne smanjuje ili se čak pogoršava. Stoga se latinskoameričke 
zemlje žele povući iz tog američkog rata koji im uništava društvo. 
Sjedinjene Države i Kanada bile su gotovo posve usamljene u tom 
protivljenju. 

Riječ je o konferenciji zemalja cijele hemisfere s dvama goru- 
ćim pitanjima oko kojih je cijela hemisfera uglavnom ujedinjena, 
a Sjedinjene Države i Kanada iz toga su izdvojene i ostaju same: 
riječ je o velikoj promjeni u međunarodnim odnosima. To pod- 
ručje nekoć je bilo američko »dvorište«, američka igračka: »Mi 
ovdje činimo što god poželimo.« Sada se razvija u smjeru vrlo 
ozbiljne samostalnosti. Zapravo je prije približno godinu dana u 
Venezueli već oformljena nova organizacija, CELAC (Savez karip- 
skih i latinskoameričkih zemalja), iz kojeg su i formalno izostav- 
ljene Sjedinjene Države i Kanada. To je cijela hemisfera, ali bez 
Sjedinjenih Država i Kanade - takvo što prije deset godina bilo 


bi nezamislivo. 


ANDRE VLTCHEK 


Nezamislivo, slažem se. A nemojmo zaboraviti da narkotici dolaze 
iz Kolumbije, zemlje koja je zapravo jedna od posljednjih save- 
znica Sjedinjenih Država u Južnoj Americi. Jedino Kolumbija još 
ima desničarsku vladu — izuzmemo li vlast u Čileu, koja se neće 
dugo održati. 

Nedavno sam bio u Boliviji i ta me se zemlja jako dojmila. 
Cijeli dan proveo sam na glavnome trgu u Cochabambi i proma- 


trao liječnike - i bolivijske i liječnike s Kube. U Boliviji je ranije 


12. Besplatne mobilne klinike u Cochabambi u Boliviji. (O Andre Vltchek) 


postojala užasna segregacija i sad je bilo strašno dirljivo gledati te 
mobilne klinike i liječnike bijelce kako pomažu autohtonom sta- 
novništvu. Tisuće majki dolazile su upisati djecu, jer ih se većina 
rodila izvan braka. Ta djeca desetljećima nisu imala nikakva prava, 
ali vlada sada traži da se upišu u evidenciju, kako bi ostvarila soci- 
jalna prava. Ondje djeluju deseci nutricionista, savjetuju stanov- 
ništvo u vezi sa zdravom prehranom na temelju namirnica koje 
se proizvode u zemlji i selima u kojima žive. Cjelokupno gradsko 
središte bilo je pretvoreno u veliki socijalno-zdravstveni punkt. 
Bolivijska vlada zapravo je prikupljala ljude sa sela, poticala ih na 
to da dođu u grad i upišu se i tako dobiju besplatnu zdravstvenu 
skrb. Dok sam odlazio, na putu za La Paz, obuzimale su me snaž- 
ne emocije i velika nada. 

Venezuela me se također snažno dojmila i to na više razina. 
Prije dvije godine boravio sam u toj zemlji i radio u protučave- 


zovskome gradu Margacaibu. Zanimalo me kako razmišljaju ta- 


mošnji ljudi - reakcionari. Bio sam i u Meridi, Ciudad Bolivaru, 
naravno i u Caracasu te u Canaimi, autohtonome području usred 
džungle. Sjećam se kako sam sjedio u porpuestu, jednom od onih 
velikih taksija koji prevoze mnogo ljudi, i približavao se Ciudad 
Bolivaru u društvu hrpe opozicionara. Zanimalo me što misle pa 
sam neprestano postavljao pitanja. Zapravo su prema meni bili 
srdačni, vjerojatno jer su znali da imam američku putovnicu. 

Jedan od njih rekao je: »Ah, ti nisi odavde pa ti je lako podu- 
pirati Chaveza. Ti ćeš fino otići, a kod kuće te čeka demokracija. 
Mi ovdje nemamo demokraciju.« Sjećam se kako sam im rekao: 
»Čujte, usporediti demokraciju u vašoj zemlji i u mojoj zemlji 
isto je kao sjediti u istome autu na ovoj istoj cesti, ali u Sjedinje- 
nim Državama na izborima bih birao između vožnje u istome 
smjeru, samo bi se radilo o tome hoćemo li se voziti lijevim ili 
desnim prometnim trakom. Ali kad vi ovdje glasujete, za Chaveza 
ili protiv Chaveza, to je kao da odlučujete hoćete li ići naprijed ili 
natrag.« To im nije bilo po volji, ali im se metafora svidjela. Svi su 
se nasmijali. Ali ja doista mislim da je tako. 

U Čileu su dvadeset godina na vlasti imali koaliciju Concerta- 
cićn. Nije bila osobito ljevičarski nastrojena, ali ipak je bila riječ 
o velikome otklonu u odnosu na ono što su imali tijekom Pi- 
nochetove diktature. Situacija širom Latinske Amerike također je 
utjecala na Čile, usmjerila ga ulijevo. A onda je za predsjednicu 
izabrana Michelle Bachelet Jeria, socijalistica koju su u vrijeme 
diktature mučili i kojoj su ubili oca. Iako je bila iznimno popular- 
na, nije se mogla kandidirati za drugi mandat, jer ustav zabranjuje 
dva mandata zaredom pa je na vlast došao konzervativni poslovni 
čovjek Sebastin Pifera. Ali Čile je i dalje socijaldemokratska ze- 
mlja. Trenutačno ne istinski socijalistička, ali socijaldemokratska. 
Vlada u četiri godine nikako ne može zaustaviti ili preokrenuti 


taj proces. Ljudi sada traže besplatno školstvo i besplatnu zdrav- 


stvenu skrb, prevladavaju optimizam i nada, vodi se borba. Čile 
je silno važan, budući da je to najnaprednija zemlja u Latinskoj 
Americi, zemlja velike socijalističke tradicije i silno jake progre- 
sivne kulture. 

Nakon što je Pinochet bio prisiljen podnijeti ostavku, zemlja 
se našla posve u privatnim rukama. Započeo je polagani proces 
preokretanja trenda naslijeđenog od dugogodišnje diktature. Vla- 
da je počela stvarati takozvani zdravstveni program »katastrofal- 
nih bolesti« — prema kojem bi troškove liječenja najtežih bolesti 
podmirivala država. U početku se to odnosilo samo na četiri-pet 
bolesti - što je gotovo ništa. No sada ih je više od stotinu. Po- 
sve državna zdravstvena skrb nije se mogla financirati od samog 
početka pa su popisu »katastrofalnih bolesti« naknadno dodavali 
razne bolesti, jednu po jednu. 

Čile danas ima vrlo dobre javne bolnice. Situacija nije idealna: 
čovjek se i dalje mora prijaviti u sustav, mora platiti medicinski 
postupak - ponekad je to tek simboličan iznos, ponekad ozbiljan 
novac. Dakako, Čile ima i nešto problema sa školstvom, kao što 
znamo, koje na sveučilišnoj razini nije besplatno, za razliku od 
Meksika i Argentine. Ali čileanski narod sada se bori za potpunu 
medicinsku skrb, kao i posve besplatno školovanje, a kao jedna 
od najbogatijih zemalja u zapadnoj hemisferi, moguće je da će 


ostvariti oba cilja, i to uskoro. 


NOAM CHOMSKY 


U Čileu sam prvi put bio nekoliko godina nakon Pinochetova 
pada. Bilo je to negdje oko 1995. Došao sam u Concepcion: pre- 
lijep grad, baš zgodno mjesto. Moji tamošnji prijatelji rekli su mi 
da se još boje razgovarati s vlastitim prijateljima. Bilo je to neko- 


liko godina od početka vladavine Concertaciona i još je vladala 


atmosfera straha. Nitko nije znao tko je doušnik. A kad sam raz- 
govarao s novinarima, primijetio sam da bi uvijek prekidali raz- 
govor kad bi se u blizini našli vojnici. Jednom sam zapravo bio u 
šetnji s prijateljima velikim sveučilišnim kompleksom i prošli smo 
pokraj velike prazne zgrade. Upitao sam ih kako to da je prazna, a 
oni su mi objasnili da bi to trebao biti studentski dom, no vojska 
je rekla da studenti ne mogu živjeti u sveučilišnom kompleksu. 
Zato je zgrada bila prazna. Najviše mi je zapelo za oko što im se 


činilo da u vezi s time ne mogu baš ništa. 


ANDRE VLTCHEK 


Ja sam u Čile prvi put došao možda dvije-tri godine nakon pada 
diktature i ondje sam na koncu živio tri godine. U početku je 
bilo strašno, čovjeka je hvatala jeza, kao što si i ti opisao. Ljudi su 
bili prestrašeni. Gotovo svi vratari u Santiagu bili su doušnici. Ali 
uskoro se već počelo pokazivati kako se društvo mijenja, kako se 
počinje obnavljati. 

Moj je najbolji prijatelj u Čileu arhitekt i fotograf Alejandro 
Wagner. Sjećam se kako smo se tada vozili mojim autom i kad 
bismo vidjeli policiju, on bi se toliko prestrašio, iako smo bili u 
vozilu s inozemnom registracijskom oznakom. Ali on je bio Čile- 
anac te se i dalje bojao zaustavljanja i ispitivanja. 

Danas se u Santiagu održavaju otvoreni politički prosvjedi, a 
policija samo stoji po strani. Studenti se povremeno sukobljuju 
s policijom, ali sada ima ozljeda na objema stranama, a ne samo 
među prosvjednicima. Čak bi se moglo reći da je riječ o rav- 
nopravnoj borbi. Ali kakva je to samo promjena, kakav odmak 


od prošlosti! 


NOAM CHOMSKY 


Nešto slično vidio sam u Nikaragvi. Osamdesetih mi je ondje, 
jedan od najbliskijih prijatelja bio Cesar Jerez, rektor Srednjo- 
američkog sveučilišta. Bio je to Gvatemalac vrlo visoka položaja 
u isusovačkome redu. Morao je pobjeći iz Gvatemale kad su rekli 
da će ubiti sve jezuite. Pobjegao je u Salvador, gdje je bio blizak 
s Oscarom Romerom. Romero je praktički bio seljak pa mu je 
Cesar postao svojevrsnim kućnim intelektualcem. Romero je pi- 
sao predsjedniku Jimmyju Carteru, moleći ga da vojnoj hunti ne 
šalje vojnu pomoć, jer ovi tim oružjem narodu gaze elementarna 
ljudska prava - pismo je zapravo napisao Cesar. 

Dan nakon što je Carter trebao dobiti pismo, Cesara su nazva- 
li iz Vatikana i naložili mu da se vrati u Rim. Bilo je očito da je 
Carterova vlada sve pomno pratila. Znali su da je on pravi krivac i 
možda željeli da vlasti ušutkaju tog problematičnog svećenika. U 
Rimu se sastao s prvim čovjekom jezuitskog reda, koji ga je upitao 
što točno smjera. Potom je bio u audijenciji kod pape. Papa se 
izrazio neodređeno, nije rekao ne, ali nije rekao ni da. Cesar je to 
stoga shvatio kao zeleno svjetlo. Vratio se u Salvador, a dva dana 
kasnije Romero je ubijen. 

Cesar je stoga pobjegao u Nikaragvu, koja je bila nalik na Pariz 
tridesetih godina - onamo su ljudi bježali na sigurno od zloči- 
načkih režima koji su uživali američku potporu. Ondje je postao 
sveučilišnim rektorom, vodećim isusovcem u toj zemlji. Jednom 
sam s njim šetao ulicama Manague kad nas je zbog neke sitnice 
zaustavila policija. On se odlučio za srdačan pristup — razgovarao 
je s policajcem, a kasnije mi je rekao: »Ovo je jedina zemlja u 
Srednjoj Americi u kojoj se ne moraš bojati policije. Zaustave li 
te, trebaš s njima samo razgovarati.« Da se to dogodilo negdje 


drugdje, bili bismo umrli od straha. 


ANDRE VLTCHEK 


Kad sam nedavno bio ondje, moram priznati da je atmosfera u 
Nikaragvi bila krajnje opuštena, ugodna i lagodna, unatoč na- 
slijeđu režima Arnolda Alemana. Čovjek ima dojam da je riječ 
o vrlo plemenitome društvu. Posvuda se vide kipovi posvećeni 
pjesnicima, a pjesme doslovce vise s grana u parkovima i urezane 


su u klupe. Ljudi su neusporedivo pismeniji nego drugdje u tom 


dijelu svijeta, u usporedbi sa Salvadorom ili Panamom. 


13. Ostaci broda Hope (engl, »nada«). Potopili su ga nikaragvanski kontraši 
koji su uživali američku potporu. (O Andre Vltchek) 


NOAM CHOMSKY 


Devedesetih mi je ondje živjela jedna kći, tako da sam ondje imao 
obitelj, ali posjeti su me deprimirali. Čovjek je stjecao dojam bez- 
nađa - a osamdesetih je ondje bilo tako uzbudljivo, ljudi su bili 
puni oduševljenja, smatrali su da će nešto postići, ali već potkraj 


osamdesetih priča je bila posve drukčija. Ljudi su bili deprimirani: 


nisu se mogli boriti protiv Sjedinjenih Država. Samo su rijetki 
mislili da će ljevica izgubiti izbore 1990. godine. I to se dogodilo 
ponajviše zbog straha. Ali devedesetih mi je to izgledalo kao po- 
sve upropašteno društvo. Muškarci su se opijali, njihove supruge 
izlazile su ujutro i dovlačile ih s ulice. Žene su radile sve ono što se 
inače vida u istinski razorenim društvima. 

Samo jedan primjer: moja kći živjela je u četvrti za koju se 
smatralo da pripada srednjoj klasi. Nalazila se u blizini strašnih 
slamova, ali kod njih su krovovi bili bolji, pod je bio betonski, 
imali su struju nekoliko sati na dan, vodu samo noću (skupljala 
je kišnicu). U blizini se nalazilo igralište, ali u toj tropskoj klimi 
sva je oprema hrđala i djeca se ondje nisu mogla igrati. Gotovo 
svaki drugi muškarac u tom kvartu bio je zavarivač, stolar ili nešto 
slično tome, ali među njima je bilo preostalo toliko malo duha 
zajedništva da nisu bili u stanju u jedno popodne malo popraviti 
to igralište za vlastitu djecu. Imao sam dojam da bi, da se to doga- 
đalo deset godina ranije, posao organizirao neki kvartovski odbor. 
Ali ljudi kao da su slali poruku: »Dali smo sve od sebe, porazili su 


nas, ne možemo više ništa.« 


ANDRE VLTCHEK 


Sjećam se toga. Prije desetak godina živio sam u Kostarici i često 
sam autom odlazio u Nikaragvu, razgovarati sa starim sandini- 
stima, vidjeti što se s njima događa. Razgovarao sam s Ed€nom 
Pastorom, Danielom Ortegom (koji je od 2007. predsjednik Ni- 
karagve), ali sve je bilo beznadno. Prije izbora, američki veleposla- 
nik gotovo bi neskriveno širio poruku o tome da će se u slučaju 
pobjede sandinista ponovno pojaviti zločini i zlostavljanje. Bio je 
to mafijaški pristup: »Poslušajte nas ili ćemo vam slomiti noge.« 


Ljudi su iz straha glasovali za desničare. 


To se na određeni način vidi i u atmosferi u južnoj i jugoistoč- 
noj Aziji, gdje je narod slomljen, od Indonezije preko Filipina do 
Indije. To se vidi i u Africi. Postoje granice do kojih čovjek može 
pokušavati. Pokušavaš li bez prestanka, a sve bez uspjeha, gubiš 
nadu i snagu za borbu. Na sreću, stvari su se stubokom promije- 
nile širom Latinske Amerike! 

Prije pet-šest godina upoznao sam velikoga urugvajskog pisca 
Eduarda Galeana, u njegovoj omiljenoj kavani Brasileiro u Mon- 
tevideu. Razgovarali smo satima. Rekao mi je nešto čega se često 
prisjećam: »Siromasima je najgore kad im oduzmeš nadu.« Rekao 
je da je to gore od ubojstva. Jer kad si mrtav, jednostavno si mrtav. 
Ali nada je često jedino čime siromasi raspolažu, jedino što ih drži 
na životu. To mi je ovako objasnio: »Zato svim svojim ljudima ov- 
dje na kontinentu kažem: 'Drugovi, ne igrajte se s nadom naroda! 
Održite obećanja.'« Čini mi se da sada prvi put više latinskoame- 
ričkih političkih vođa čini sve što može kako ne bi iznevjerili nadu 


svojega naroda. 


ke 


Bliski istok 
i Arapsko proljeće 


ANDRE VLTCHEK 


Još jedna stvar o kojoj svakako moramo razgovarati: Bliski istok. 
Možda bismo mogli početi od u nebo uzdignutog premijera Win- 
stona Churchilla i njegovih izjava o tom dijelu svijeta, kao i o 
njegovu angažmanu u toj regiji neposredno nakon Drugoga svjet- 


skog rata. 


NOAM CHOMSKY 


Smatrao sam ga užasnim čovjekom, rasistom, ali takva je bila bri- 
tanska vladajuća klasa općenito. Britanci su bili predvodnici u kori- 
štenju zračnih snaga protiv seljaka. Churchill je osobno bio skloniji 
bojnim otrovima: ne onoj najsmrtonosnijoj vrsti, nego otrovima 
koji će biti dovoljno jaki i opasni da »žestoko užasnu« srca »ne- 
civiliziranih domorodaca«. Nakon Prvoga svjetskog rata događale 
su se takve stvari. Kraljevsko ratno zrakoplovstvo bombardiralo je 
kurdske, afganistanske i iračke civile. Irak su manje-više stvorili 
Britanci radi zadovoljavanja vlastitih interesa. Došlo je do pobune, 
šijitske pobune, a Britanci su je ugušili zrakoplovima. Organizirana 
je konferencija o razoružanju kojom je trebalo zabraniti primjenu 
zrakoplovstva protiv civila, ali Britanci su je uspjeli torpedirati. Po- 


gledamo li dnevnik Lloyda Georgea iz tog doba, uvidjet ćemo da 


14. Slamovi u okolici Lime u Peruu. (O Andre Vltchek) 


to hvali. Kaže da je to jako dobro, jer moramo »zadržati pravo da 
bombardiramo crnčuge«. 

Da, Churchill je bio užasan, ali takvi su bili i svi ostali, uz 
rijetke iznimke. Ali taj je rasizam bio nevjerojatan — i nastavlja se. 
Britanci su malo-pomalo gubili nadzor nad Bliskim istokom, jer 
je Velika Britanija nakon Prvoga svjetskog rata slabjela. I premda 
više nije bila ni sjena one velesile od ranije, i dalje je ostala veli- 
kom svjetskom imperijalnom silom, dominirajući, među ostalim, 
i Bliskim istokom, sve do Drugoga svjetskog rata. Ali čak i tije- 
kom Drugoga svjetskog rata odvijao se svojevrstan mini rat izme- 
đu Sjedinjenih Država i Velike Britanije zbog Saudijske Arabije. 
Američke naftne tvrtke otkrile su potkraj tridesetih godina 20. 
stoljeća naftu u Saudijskoj Arabiji. Uskoro su shvatile da je riječ o 


velikim nalazištima, iako nisu znale koliko točno velikima. Ondje 


su bili i Britanci pa se tijekom Drugoga svjetskog rata vodio sukob 
oko nadzora nad tim nalazištima. Britanci su pokušali. Imali su 
mogućnosti, iskustvo i zalede, kao i ljude. 

Amerikanci su bili zabrinuti. Jedan visokopozicionirani ame- 
rički diplomat upozorio je da Britanci nastoje »preveslati [američ- 
ke tvrtke] tako da ostanu bez koncesije«, preuzeti američke kon- 
cesije u Saudijskoj Arabiji. To je spriječeno tako što je Roosevelt 
izdao predsjednički ukaz kojim je odredio da je Saudijska Arabija 
demokratski saveznik koji se u prvim redovima bori protiv naciz- 
ma ili tako nešto. To im je omogućilo da dobiju pomoć u sklopu 
programa pomaganja saveznicima, Lend Lease, pa su uspjeli pot- 
kupiti vladajuću obitelj zahvalama na tome što su vodeća demo- 
kratska zemlja i što se bore protiv nacista. Rat je završio tako da su 
Sjedinjene Države stekle nadzor. Koncem Drugoga svjetskog rata, 
kad su Sjedinjene Države dijelile svijet, izbacile su Francusku na 
temelju vrlo slične argumentacije: Francuzi su surađivali s fašisti- 
ma, zbog Vichyja, izgubili su prava jer su bili poraženi. Sjedinjene 
Države izvele su određene pravne smicalice u State Departmentu. 
Britancima je dopušteno da ostanu, ali tek u ulozi podređenog 
partnera. 

Kad je riječ o državnom udaru u Iranu 1953., Britanci su ga 
pokušali provesti, ali nisu uspjeli. Trebala im je američka potpo- 
ra. Stekli su Fisenhowerovu potporu i tako su u biti uz američko 
predvodništvo uspjeli svrgnuti vladu. Ali jedan od uvjeta glasio je 
da američke naftne kompanije moraju preuzeti 40 posto britan- 
skih koncesija. Što je zanimljivo, američke tvrtke to nisu željele, 
jer je nafte bilo mnogo, a nafta iz Saudijske Arabije bila je jeftinija. 
U Saudijskoj Arabiji ostvarivale su veću zaradu, a znale su da će 
razljutiti Saudijce prebace li poslovanje u Iran pa su tako lijepo od- 
bile ponudu. Vlada im je naredila da preuzmu koncesije, a Eisen- 


howerova vlada zaprijetila im je antimonopolističkim tužbama ne 


pokore li se nalozima i ne preuzmu li 40 posto koncesija u Iranu. 
Bio je to jedan od rijetkih slučajeva u kojima je državna vlast nad- 
jačala koncentriranu korporacijsku moć, budući da državne vlasti 
na stvari gledaju dugoročnije, ne zanima ih samo sutrašnja zarada. 

Takav je zapravo slučaj i s Kubom. Američke korporacije godi- 
nama žele normalizirati odnose s Kubom: i to žele divovski sektori 
korporativnog sustava - agrobiznis, energetika, farmaceutske tvrt- 
ke — to nisu sitni igrači. Ali vlada im to ne dopušta, jer Amerika 
Kubu mora kazniti zbog onoga što je Washington nazvao »uspješ- 
nim inatom« američkoj politici koji datira iz doba otprije 150 
godina, iz doba Monroeove doktrine iz 1823. godine. Monroeova 
doktrina najavila je da će Sjedinjene Države preuzeti nadzor nad 
cijelom hemisferom. Stoga Kubance treba kazniti zbog uspješnog 
prkošenja, iako je američki narod, u većini, naklonjen normaliza- 
ciji odnosa. No dobro, njih nitko ništa ne pita, ali to je normalno. 
Nevjerojatnije je to što se onemogućuju vodeći sektori ekonom- 
ske moći, kao u slučaju Irana 1953. godine. 

Čini mi se da to vrijedi i za današnji Iran. Budući da se radi 
o suvremenome događaju, o njemu još zapravo nemamo službe- 
ne zapise, ali kad se pojave, uvjeren sam da će pokazati da bi se 
energetske korporacije voljele vratiti u Iran. Ne žele ga prepustiti 
Kinezima, ali vlada će im to zabraniti, jer moramo kazniti Iran. 

Bilo kako bilo, da se vratimo Bliskom istoku nakon Drugoga 
svjetskog rata. Britanska je uloga u Iranu bila umanjena, a Sjedi- 
njene Države počele su preuzimati dominaciju. U Iraku je 1958. 
djelovala takozvana neovisna vlada, ali njome su u biti upravljali 
Britanci, a svrgnuta je u vojnom udaru. Nekoliko godina kasnije 
američka vlast uspjela je organizirati prevrat kojim je svrgnuta na- 
cionalistička vlast naserovskog tipa i tu na pozornicu stupa Sadam 
Husein. CIA je novoj vladi stranke Baas dostavila dugačak popis 


komunista, radikala i učitelja pa su svi ti ljudi s popisa ubijeni. 


Tako dolazimo do sadašnjeg trenutka. Sjedinjene Države očeku- 
ju da će upravljati Irakom. U Saudijskoj Arabiji Britanci su bili 
podređeni partner. Na koncu su se povukli i sve prepustili Sjedi- 


njenim Državama. 


ANDRE VLTCHEK 


Naravno, Saudijska Arabija silno je velik čimbenik remećenja sta- 
bilnosti u svijetu, a njezin utjecaj širi se od Bahreina do Indonezi- 
je. U Bahreinu je uočljiv strah od toga da bi im Saudijska Arabija 
mogla pripojiti zemlju. Saudijska vojska samo tako i često ulazi i 


izlazi iz Bahreina. 


NOAM CHOMSKY 


Saudijci silnim količinama novca posvuda podupiru najradikal- 
nije oblike islamizma - vehabizam - u medresama, u Pakistanu, 
šalju velik novac u Egipat, kao potporu salafijima, odreda ekstre- 
mističkim islamističkim elementima. Sjedinjenim Državama to 
ne smeta. To uopće ne pokušavaju spriječiti. 

Sama predodžba o tome da se Sjedinjene Države protive radikal- 
nome islamu zapravo je smiješna. Najekstremnija fundamentalisti- 
čka islamska država na svijetu upravo je Saudijska Arabija, miljenica 
Sjedinjenih Država. Velika Britanija također dosljedno podupire ra- 
dikalni islam. Razlog je bilo protivljenje sekularnome nacionaliz- 
mu. Američki odnosi s Izraelom dosegnuli su sadašnju blisku razi- 
nu 1967. jer je Izrael Sjedinjenim Državama učinio veliku uslugu 
razbijanjem sekularnog nacionalizma i obranom radikalnog islama. 

Jedan povjesničar britanske diplomacije, Mark Curtis, napisao 
je prije nekoliko godina vrlo dobru knjigu pod naslovom Secret 


Affairs: British Collusion with Radical Islam (»Tajni poslovi: Bri- 


tanci u dosluhu s radikalnim islamistima«). Curtis je prekopao 
britanske dokumente u vezi s islamom. Pokazalo se da su Britanci 
dosljedno podupirali radikalne islamističke elemente, uglavnom 
kao i Amerikanci. To im se možda nije sviđalo, ali i oni su im draži 
od sekularnih nacionalista. Sekularni su ih nacionalisti ugrožavali 
— prijetili su preuzimanjem prirodnih izvora i njihovim korište- 
njem za razvoj vlastite zemlje, a to je najgori mogući grijeh. Stoga 


podupiremo radikalne islamiste. 


ANDRE VLTCHEK 


Američka potpora afganistanskim mudžahedinima dobro je do- 
kumentirana, ali javnosti baš nije poznato da je gotovo sav radi- 
kalni islam u jugoistočnoj Aziji nekako povezan s tim ratom u 
Afganistanu. Upravo su se ondje radikalni islamistički kadrovi iz 
jugoistočne Azije radikalizirali i indoktrinirali... na afganistan- 
skim bojišnicama. Ondje su se borili za račun Zapada. Dobivali 


su plaću sa Zapada, a naoružavali su ih Washington i London. 


NOAM CHOMSKY 


Sve je gotovo... u Libiji, Alžiru... 


ANDRE VLTCHEK 


Samo je Arapsko proljeće vrlo kompleksna i kontroverzna tema. 


Kako gledaš na razvoj situacije u Egiptu i Tunisu? 


NOAM CHOMSKY 


Kao prvo, to što se dogodilo ima povijesnu važnost. Problema je 


bilo mnogo, ali i to što je već ostvareno vrlo je značajno. Posve 


prirodno, islamističke snage u biti su preuzele parlamentarni su- 
stav. Organizirane su već desetljećima. Snažno ih podupire obilan 
dotok novca iz Saudijske Arabije, u kojoj je na snazi najreakcio- 
narniji oblik islamizma na svijetu. A Sjedinjene Države, Velika 
Britanija i Francuska posve su spremne tolerirati islamističko Mu- 
slimansko bratstvo jer je u biti riječ o neoliberalnoj organizaciji. 
U Tunisu je vlast u biti preuzela razmjerno umjerena islami- 
stička stranka Ennahda. U Egiptu je sve još u razvoju. Ali čudesno 
je to da su te dvije zemlje — Egipat i Tunis - gdje je zabilježen 
najveći napredak, ujedno i dvije zemlje koje su imale snažan mili- 
tantni sindikalni pokret, koji se godinama borio za stjecanje rad- 
ničkih prava. U Egiptu je prosvjede na trgu Tahriru predvodio i 
pokrenuo takozvani Pokret 6. travnja, pokret mladih stručnjaka. 
Zato baš 6. travnja? Jer su 6. travnja 2008. održani veliki sindikal- 


ni prosvjedi organizirani u industrijskome konglomeratu Mahalli, 


uz popratne aktivnosti u drugim područjima koje je ugušila dik- 


15. Prosvjedi ispred Predsjedničke palače u Kairu, veljača 2013. 
(O Andre Vltchek) 


tatorska vlast. Skupina mladih stručnjaka i profesionalaca udru- 
žila se kako bi nastavila borbu pod tim nazivom. Upravo su oni 
zapalili iskru ustanka u siječnju 2001. godine, iskru egipatskoga 
Arapskog proljeća. 

Jedno od stvarnih postignuća Arapskoga proljeća u Egiptu 
upravo je smanjenje, možda i dokidanje ograničenja sindikalnog 
udruživanja. Tako su prvi put uspjeli organizirati vlastite neovisne 
sindikate, što ranije jednostavno nije bilo moguće te možda kre- 
nuti u smjeru višeg stupnja neovisnosti. Bilo je slučajeva u kojima 
su radnici preuzimali tvornice i sve je to jako pozitivno. Ali tek se 
treba odraziti i u parlamentarnome sustavu. 

Drugo postignuće, i u Egiptu i u Tunisu, krajnje je slabljenje 
ograničenja slobode govora i izražavanja. Mediji su zahvaljuju- 
ći tome sada posve slobodni i otvoreni, rasprave su nesputane i 
otvorene. Sve su to vrlo važne novosti. Vojska i dalje ima istu ulo- 
gu, više u Egiptu nego u Tunisu, ali pretpostavljam da će se ta 
novostvorena iskra pretvoriti u nešto veće. Sve je još u vrlo ranim 
fazama. 

Sa stajališta Sjedinjenih Država i Zapada, bilo bi gotovo ne- 
podnošljivo dopustiti da u toj regiji profunkcionira demokracija. 
A ako nekoga zanima razlog, nije ga teško pronaći. Dovoljno je 
pogledati istraživanja javnoga mnijenja prije Arapskog prolje- 
ća. Potkraj 2010. godine, uoči Arapskog proljeća, provodila su 
se istraživanja javnoga mnijenja u arapskome svijetu, osobito u 
Egiptu, koja su provodile vodeće zapadnjačke agencije, a u među- 
vremenu su se pojavili i rezultati drugih istraživanja s uglavnom 
istim rezultatima. Tako, na primjer, u Egiptu, najvažnijoj zemlji, 
oko 80 posto stanovništva, možda i više, Sjedinjene Države i Izra- 
el smatraju najvećim prijetnjama s kojima se suočavaju, a možda 
samo 10 posto njih opasnošću smatra i Iran. Štoviše, protivljenje 


američkoj politici toliko je snažno da većina misli kako bi cijeloj 


regiji bilo bolje kad bi Iran imao nuklearno naoružanje kao pro- 
tutežu američkoj moći, kao i moći Izraela kao američkoga sateli- 
ta. Rezultati ispitivanja bili su djelomično slični širom arapskoga 
svijeta. 

Dakako, ako demokratski sustav funkcionira kako treba, jav- 
no mnijenje u određenoj će mjeri utjecati na politiku. Stoga je 
očito da London, Pariz i Washington to nisu namjeravali dopu- 
stiti ako su se nudile bilo kakve alternative. Te sile moraju uči- 
niti sve što je moguće kako bi potkopale demokratske elemente 
Arapskog proljeća, a to sve vrijeme zapravo i rade. To je u skladu 
s dotadašnjom praksom, i to ne samo u toj regiji. U zemljama 
do kojih im je najviše stalo, naftnim diktaturama, u biti se nije 
dogodilo ništa, nije bilo promjena. Njihovi su ustanci vrlo brzo 
ugušeni. U Bahrein je Saudijska Arabija dovela vojnu silu, koja 
je kralju omogućila da prosvjede uguši vrlo nasilno, nasilnim 
upadima u bolnice, mučenjem i tako dalje. Čulo se nešto malo 
kritike sa Zapada, ali ne mnogo. A što je najznakovitije, na istoku 
Saudijske Arabije živi šijitsko stanovništvo koje proživljava grubo 
ugnjetavanje. Upravo je ondje najviše nafte, tako da je cijelo po- 
dručje vrlo osjetljivo. 

U Egiptu i Tunisu Sjedinjene Države i njihovi saveznici pri- 
državali su se tradicionalnih pravila igre, ponavljane nebrojeno 
puta, u kojoj neki omiljeni diktator više ne može izdržati na vlasti 
- protiv njega se možda okrenula vojska - kao u slučaju Somoze, 
Marcosa, Duvaliera, Suharta, Mobutua i ostalih... treba ga podu- 
pirati do posljednjeg trenutka, a kad sve već postane nemoguće, 
valja ga nekamo poslati i pokušati obnoviti nekadašnji poredak... 
i, dakako, na sva usta govoriti kako obožavate demokraciju. To je 
uobičajena priča. Čovjek doista treba biti genijalac da to ne uvidi. 

Zapravo imamo zanimljiv slučaj i u Istočnoj Europi: Ceau- 


sescu, najgori od svih komunističkih diktatora, ali i ljubimac Za- 


pada. Obožavali su ga i Reagan i Margaret Thatcher. Podupirali 
su ga do posljednjeg trenutka, a kad je to već postalo nemoguće 
(svrgnut je i pogubljen), na snagu je stupio uobičajeni plan. Toč- 
no to rade i u Egiptu i Tunisu. Ali to se nekako ne vidi. Jošjedan 
primjer unutarnje kolonizacije. Koliko se god to puta ponovilo, 
čovjek to jednostavno ne vidi. Vidimo isključivo vlastitu ljubav 


prema demokraciji. 


ANDRE VLTCHEK 


Meni se čini da u takozvanom Arapskom proljeću nedostaje jed- 
no, a to je Solidarnost među arapskim zemljama. Čini mi se da je 
njihovo buntovništvo vrlo rascjepkano. Izgleda da su čak i široke 


narodne i izrazito pozitivne pobune nekako atomizirane. 


NOAM CHOMSKY 


Meni se čini da je Arapsko proljeće i dalje u nekakvoj početnoj 
fazi. Tako je naprimjer Latinska Amerika tek u posljednjem deset- 
ljeću, prvi put od doba konkvistadora, krenula u smjeru integra- 
cije i neovisnosti. Usto su se počeli baviti i nekima od unutarnjih 
društvenih problema koji su upravo stravični. To su događaji od 
istinski povijesne važnosti, a bude li se Arapsko proljeće kretalo u 
istome smjeru, što se još može dogoditi, značajno će promijeniti 
prirodu svjetskog poretka, a upravo zato Zapad čini sve što je u 
njegovoj moći da to onemogući. 

Meni se čini da će vlada uskoro ostati i bez posljednjeg tračka 
vjerodostojnosti, da se neće moći nositi s temeljnim problemima 
na koje su se odnosili ustanci: neoliberalnom politikom i njezi- 
nim posljedicama. Jednostavno će je ponovno uvesti. Čini mi se 


da će to samo nastaviti katastrofu i, s obzirom na iskustvo posljed- 


njih nekoliko godina i stvarne, iako ograničene uspjehe, po svoj 


prilici dovesti do novog ustanka. 


ANDRE VLTCHEK 


Rusija i Kina usprotivile su se pokušaju Zapada da izglasa UN-ovu 
rezoluciju protiv Sirije. Bio je to jasan znak da ni jedna od tih 
dviju sila - ni Kina ni Rusija - nisu voljne slušati zapovijedi Za- 
pada, nego su spremne surađivati u protivljenju zapadnjačkome 
imperijalizmu. Bio je to vrlo važan događaj, ali on se u vodećim 


medijima na Zapadu tumačio krajnje zajedljivo i zlonamjerno. 


NOAM CHOMSKY 


Nije se radilo samo o Rusiji i Kini: vojnoj intervenciji usprotivile 
su se sve zemlje BRICS-a - Brazil, Rusija, Indija, Kina i Južna 


Afrika. Zgodnije je za sve okriviti Rusiju i Kinu, jer to su službeni 


ya mas = 


A : saa i 


16. Logor za obuku sirijske »oporbe« u blizini Hataya u Turskoj. 
(O Andre Vltchek) 


neprijatelji pa se to uklapa u propagandnu sliku. Meni se čini da 
bismo, kad bismo raspolagali internim dokumentima, utvrdili da 
su američki State Department i Obama presretni zbog toga što 
su Rusija i Kina uložili veto na tu rezoluciju Ujedinjenih naroda. 
Imaju izliku za to da ne čine ništa i mogu ustvrditi: »Bože dragi, 
voljeli bismo intervenirati i pomoći im, ali ruke su nam vezane.« 

Hoću reći, da su Sjedinjene Države željele intervenirati, živo bi 
im se fućkalo za odluke Vijeća sigurnosti. Na to se uopće ne oba- 
ziru, to se ponavlja nebrojeno puta, ali ovako imaju zgodnu izli- 
ku. Poprilično je jasno da se ne žele izravno miješati, jer ne znaju 
koga točno podupiru i kakvi bi mogli biti ishodi. Što god mislili o 
Asadu iz ranijih vremena, on se ipak dosta priklanjao američkim 
i izraelskim interesima, održavao stabilnost i tako dalje. A kad je 
riječ o poslovnim klasama, neki postasadovski režim mogao bi 
biti manje povodljiv i spreman ispunjavati njihove želje. Stoga se 
nastoje kloniti cijele priče pa tako fino mogu kriviti Rusiju i Kinu, 
prešućivati ulogu BRICS-a i ne spominjati činjenicu da bi nam 


čak i da želimo nešto poduzeti, bilo posve svejedno. 


ANDRE VLTCHEK 


Neke latinskoameričke zemlje, poput Bolivije, usprotivile su se 
toj rezoluciji. Ali latinskoameričke revolucionarne vlade toliko su 
popularne širom svijeta da se slažem s tobom: Zapadu je mnogo 
lakše krivnju za rezoluciju prebaciti na dvije zemlje koje ionako 


diskreditira svim silama: na Kinu i Rusiju. 


NOAM CHOMSKY 


To vrijedi za većinu pitanja, primjerice za Libiju. Izvan triju 


tradicionalnih imperijalističkih sila, Velike Britanije, Francu- 


ske i Sjedinjenih Država, praktički nije bilo nimalo potpore za 
bombardiranje te zemlje. Afrička unija pozivala je na pregovore 
i traženje diplomatskog rješenja. Međunarodna krizna skupina, 
ICG, glavna nevladina organizacija, zauzela je slično stajalište. 1 
ponovno u Latinskoj Americi, nesvrstane zemlje, kao i Turska i 
Njemačka. Potpora bombardiranju bila je vrlo mala. To naziva- 
mo »međunarodnom zajednicom«, ali taj izraz zapravo ne znači 
ništa. Potpora je bila vrlo ograničena, a za to su postojali i razlozi. 
U ožujku 2001. izglasana je rezolucija kojom su određeni »zona 
zabrane letenja«, zaštita civila, prekid vatre i pregovori. Ali impe- 
rijalističke sile za tako nešto nisu željele ni čuti. Željele su ući u 
rat i nametnuti svoj oblik vlasti. A svijet se tome protivio jer ga je 
brinula mogućnost da bi prerastanje sukoba u pravi rat izazvalo 
humanitarnu katastrofu, što se u konačnici i dogodilo. I to je je- 
dan od razloga zbog kojih o tome nitko sada ne govori. Libija je 
teško upropaštena. Ona završna bombardiranja u području oko 
Sirtea, sjedišta najvećeg plemena u Libiji - što se ondje dogodilo? 
Posljedice su bile strašne. Neki promatrači rekli su da ih podsjeća 
na Grozni. 

Isto je zapravo i s Iranom. Sjedinjene Države i Europa tvrde 
da je Iran najveća prijetnja miru u svijetu. Nesvrstane zemlje već 
godinama energično podupiru pravo Irana na obogaćeni uran, a 
zemlje BRICS-a ponovno iskazuju neposluh. Indija odbija po- 
slušnost i povećava obujam trgovine s Iranom. Turska pojačava 
trgovinske odnose s Iranom. 

Najzanimljiviji je slučaj arapski svijet. Sjedinjene Države izvi- 
jestile su o arapskoj potpori američkoj politici u vezi s Iranom. 
To je vrlo oprezna formulacija kojom se spominju diktatori. Dik- 
tatori kažu da podupiru određenu politiku, ali da je narod ne 
podupire. Njihov vlastiti narod, u učestalim ispitivanjima javnog 


mnijenja, kaže da Iran, iako tu zemlju ne voli, ne smatra ozbilj- 


nom prijetnjom. Stanovništvo tih zemalja prijetnju vidi u Sjedi- 
njenim Državama i Izraelu. A neposredno uoči Arapskog proljeća 
većina Egipćana ustvrdila je da bi bilo bolje da Iran ima nuklearno 


oružje, iako ne vole Iran i to sigurno ne žele. 


ANDRE VLTCHEK 


Razvoj nuklearnog oružja - to je vjerojatno jedini način da Iran 


nekako preživi. 


NOAM CHOMSKY 


Za Egipćane je, neposredno prije trga Tahrira, to bio način zaštite 
od Sjedinjenih Država i Izraela, glavnih neprijatelja. Dakle, još 
jednom, gotovo nikakve potpore za napad na Iran. To je rat. To 
je već rat. I cyber rat je rat. Sankcije su praktički blokada, a to 
je ratni čin. Taj čin izvele su Sjedinjene Države i Europa, a ne 
svijet. Usput budi rečeno, nigdje se ne spominje najočitiji način 
rješavanja problema: poduzeti korake u smjeru uspostave zone 
bez nuklearnog oružja u tom dijelu svijeta. Potpora u svijetu za 
takvu mjeru silno je velika, a tu inicijativu godinama predvodi 
Egipat. Sjedinjene Države bile su prisiljene formalno ustvrditi da 
je zamisao dobra, ali da je sada još ne treba provoditi, zbog Izraela. 
Ali ako ozbiljno želiš riješiti problem nuklearnog naoružanja u toj 
regiji, tada je to očito rješenje. 

U međuvremenu američki obavještajci i dalje tvrde da nemaju 
pojma o nekakvom iranskom nuklearnom programu te da bi, kad 
bi i postojao, trebale proći još godine da od toga nešto i bude. Što 
god, dakle, smatrali prijetnjom, ne radi se o neposrednoj opasno- 
sti. Štoviše, daleko najzanimljivije pitanje glasi: »Što je prijetnja?« 


Često se spominje kako je to najveća prijetnja miru u svijetu, ali 


što je točno ta prijetnja? Jedan vrlo autoritativan odgovor na to 
pitanje nikada se ne objavljuje. Američki obavještajci i Pentagon 
svake godine Kongresu dostavljaju analize globalne sigurnosne si- 
tuacije i taj je izvještaj javan - ali se o njemu ne izvještava. U nje- 
mu piše da nema vojne opasnosti: Iran u vojsku ulaže vrlo malo, 
čak i po mjerilima te regije. Iransku stratešku doktrinu stručnjaci 
smatraju obrambenom. U vezi s nuklearnim naoružanjem kažu: 
»Ako imaju program stvaranja nuklearnog naoružanja, to je dio 
njihove strategije odvraćanja prijetnji.« Žele pokušati odvratiti 
napad, a u biti se radi o opasnostima koje im prijete od Sjedinje- 
nih Država i Izraela. Prava je prijetnja, dakle, to što možda postoji 
sredstvo za odvraćanje od napada. Osim toga, navodi se da po- 
kušavaju destabilizirati susjedne zemlje — Irak i Afganistan - a to 
znači da pokušavaju proširiti utjecaj na susjedne zemlje. Kad mi 
napadamo te zemlje i uništimo ih, to se naziva »stabiliziranjem«. 
Kad naši neprijatelji nastoje ojačati poslovne i političke odnose, 
to se onda naziva »destabilizacijom«. I to je, eto, ta opasnost koja 


nam prijeti od Irana. 


ANDRE VLTCHEK 


Još jedna »prijetnja« po svoj bi prilici bila činjenica da Iran sklapa 
savezništva s drugim zemljama koje Zapad nastoji uništiti - poput 
Venezuele i drugih ljevičarski orijentiranih zemalja u Latinskoj 


Americi. 


NOAM CHOMSKY 


To, dakako, samo pogoršava situaciju. No, općenito uzevši, naj- 
gore je »ne poštivati naloge« — kao u slučaju Kube: ako ne slušaju 


naloge, treba ih kazniti. 


ANDRE VLTCHEK 


Ali Siriju nužno ne smatraš odskočnom daskom Zapada prema 


Iranu? Zapad Siriju destabilizira vrlo odlučno. 


NOAM CHOMSKY 


Pa, Zapad bi volio da je tako, ali tome nigdje ne vidim ni traga, 
nema čak ni napola formuliranih planova. Šalju pomoć raznim 
milicijama, takozvanoj Slobodnoj sirijskoj vojsci, ali neizravno. 
Čini se da dolazi izravno iz Katara i Saudijske Arabije, no moguće 
je da svime upravljaju Sjedinjene Države. Ništa ne ukazuje na to 
da doista žele izravno intervenirati, a to bi bilo vrlo osjetljivo. Ne 
samo teško u vojnome smislu nego ni sa stajališta Zapada uopće 
nije jasno kakav bi mogao biti ishod. Zapad ne može zauzeti Siriju 
kopnenim snagama. Može je bombardirati, to je uvijek otvorena 


mogućnost, ali što bi se time postiglo? 


17. Izraelska ograda koja presijeca Golansku visoravan u Siriji. 
(O Andre Vltchek) 


U posljednje vrijeme pojavljuje se sve više zanimljivih izvješta- 
ja. Njemački list Frankfurter Allgemeine Zeitung objavio je zani- 
mljivu istragu o masakru u Houli, ističući nešto što dotada nisam 
uočio, da su ubijeni ljudi pripadali dvjema skupinama, šijitima i 
alavitima (nusajrima). Naveli su i iskaze brojnih svjedoka koji se 
nisu željeli predstaviti, jer su bili u užasnome strahu, a koji su rekli 
da su zločin počinili islamistički nasilnici pod vodstvom Slobodne 


sirijske vojske. 


ANDRE VLTCHEK 


Da, s tog područja zapravo dopire dosta važnih izvještaja koji po- 
tvrđuju koliko su okrutni mnogi od tih ljudi koje zapadni medi- 
ji i politička elita nazivaju »borcima za slobodu« i »opozicijskim 
snagama«. Nedavno je ruski ministar vanjskih poslova Lavrov dao 
moćnu izjavu u kojoj je otvoreno optužio Zapad i Saudijsku Ara- 
biju za podupiranje tih snaga. 

Nedavno sam bio u tom području i utvrdio da su, iako su neki 
logori oko turskoga grada Hataya, na krajnjem jugoistoku zemlje, 
kraj sirijske granice i grada Alepa, istinski namijenjeni izbjeglica- 
ma, neki drugi zapravo vojni logori u kojima NATO, u kojem je 
i Turska, naoružava i obučava pripadnike sirijskih milicija. Oni 
preko granice odlaze u Siriju, noću, a neki se vraćaju u svitanje. 
Granica je otvorena samo za njih. Ondje je ne mogu prijeći čak 
ni turski državljani. Incenlik - velika zrakoplovna baza nadomak 


Adani - također služi kao centar za obuku »sirijske opozicije«. 


NOAM CHOMSKY 


To je fascinantno. Riječ je o prvim podrobnim izvještajima koje 


sam vidio s mjesta događaja. Članak iz Frankfurter Allgemeine 


Zeitunga poslao sam Medialensu, londonskoj organizaciji koja se 
bavi praćenjem i kritikom medija, a oni su ga proslijedili The Gu- 


ardianu, ali taj ga list nije htio objaviti. 


ANDRE VLTCHEK 


To je vrlo »osjetljivo« pitanje. Trenutačno surađujem s ekipom 
turskih novinara iz lista Aydinlik i s televizijske postaje Ulusal. 
Riječ je o vrlo izravnim i odvažnim ljudima. Oni zapravo već 
dugo istražuju te logore. Bili su u logorima na sirijskoj granici, 
osobito u logorima koji okružuju Hatay. I pratili su borce koji 
se obučavaju na turskome teritoriju — pratili su i ih u Siriju, sve 


do Damaska. 


NOAM CHOMSKY 


I to im je uspjelo? 


ANDRE VLTCHEK 


Da, i šalju mi snimke i fotografije. Ja njima šaljem svoje filmove 
i analize iz drugih dijelova svijeta, a oni meni dopuštaju pristup 
svojemu radu. To što rade smatram silno važnim. Razotkrivaju, 
raskrinkavaju pravo lice takozvane sirijske opozicije, pokazuju o 
kome se doista radi, tko ih financira, koji su im ciljevi. I ponovno 
je riječ o nečemu o čemu se na Zapadu govori tek rijetko. 

I sama je Turska zanimljiva. To je jedinstvena zemlja. Dva bli- 
ska američka saveznika na Bliskom istoku, Izrael i Turska, kao 
da su u nekakvom verbalnom sukobu. Ali prijatelji i kolege iz 


Istanbula kažu mi da se njihova vlada ne kani ozbiljno sukobiti 


s Izraelom. Turska je i dalje bliska saveznica Sjedinjenih Država, 


koje na turskome teritoriju imaju strateške vojne baze. 


NOAM CHOMSKY 


Čini mi se da se s obzirom na aktualne okolnosti Turska umnogo- 
me razvija neovisno o drugima. Na primjer, 2003. Turska je odbi- 
la američko naređenje da postane bazom za rat protiv Iraka. Bila 
je to ozbiljna stvar koja je poprilično uzrujala američku vladu. Sje- 
dinjene Države zaprijetile su Turskoj sankcijama. Paul Wolfowitz, 
tadašnji zamjenik ministra obrane - navodno veliki »zagovornik 
demokracije« — pošteno je izribao tursku vojsku jer nije natjerala 
vladu da se usprotivi volji 95 posto stanovništva i posluša naloge 
Washingtona. Rekao je da Turska mora shvatiti da joj je dužnost 
podupirati Sjedinjene Države i da se moraju ispričati. Taj događaj 
doveo je do zahlađenja odnosa s Ankarom. 

Istina je da su zadržali baze na istoku. U odnosu prema Izrae- 
lu, dio Erdoganova okretanja prema Istoku sastojao se u tome da 
ostavi dojam kao da je jedini međunarodni vođa koji se snažno 
suprotstavio izraelskome napadu na Gazu tijekom zime 2008./09. 
godine. Usto je odlučno osudio napad na Mavi Marmaru, brod 
koji je uz tursku potporu pokušao probiti izraelsku pomorsku 
blokadu Gaze. Bio je to napad koji su u međunarodnim vodama 
izveli izraelski komandosi i pritom ubili devetero ljudi, uglavnom 
Turaka, kao i jednog Amerikanca. Turska je zatražila ispriku. To je 
važno jer je Turska bila glavni izraelski saveznik osim Sjedinjenih 
Država. Godine 1958. te su dvije zemlje imale zajedničke protu- 
arapske ciljeve. Jednako kao što je Izrael bio u bliskim odnosima 
sa Šahom, zbog sličnih je razloga bio blizak i s Turskom. Tvoji 
su prijatelji možda u pravu, ne znam pojedinosti, ali to više nije 


odnos kakav je bio i lako bi se mogao prekinuti. 


ANDRE VLTCHEK 


Tursku sada zabrinjava niz vrlo ozbiljnih pitanja. Osobito u 
Istanbulu, čini se da veći dio sekularne i ljevičarski orijentirane 
intelektualne zajednice užasavaju uhićenja u posljednjih nekoliko 
godina. Stotine ljudi su nestale. Mnogi su, navodno, bili mučeni. 
Vojni vrh koji je bio sekularno orijentiran pročišćen je tako da 
su iz njega izbačeni generali kritični prema NATO-u i oni koji 
su željeli da se Turska više okrene prema Istoku. Nedavno sam se 
susreo s članovima obitelji nekih zatočenih generala i situacija je 


vrlo ozbiljna. 


NOAM CHOMSKY 


Da, ja sam nedavno dao izjavu, videokonferencijskom vezom, na 
Konferenciji o slobodi govora u Istanbulu. Događaju se ozbiljne 
stvari, a to je osobito otužno jer su događaji devedesetih godina 
bili strašni. Ondje sam prvi put bio 2000. godine, na završetku 
najstrašnijeg razdoblja. Ali otada se situacija popravljala. Nije bilo 
divno i bajno, ali očito su se mnoge stvari poboljšavale. No od 
2005. primjetan je cijeli niz regresija. 

Prilikom prvog dolaska u Tursku zapravo sam trebao sudjelo- 
vati u suđenju izdavaču koji je objavio tursko izdanje jedne moje 
knjige. U knjizi se na tri-četiri stranice spominjala Turska pa je 
stoga bila zabranjena. U njoj sam se kritički osvrnuo na zločine 
počinjene devedesetih godina. Došao sam na suđenje i prihvatio 
molbu njegova odvjetnika da postanem suoptuženikom. To su 
vojna suđenja, prave farse. Slučaj je privukao velik publicitet pa 
je vlada otkazala suđenje. Nažalost, izdavača su ponovno pokupili 


kasnije. 


Prva dva-tri puta kad sam bio u toj zemlji stanje je bilo dosta 
loše, ali doista se počelo popravljati. A represija je sada uistinu oz- 
biljna stvar. No turski intelektualci i dalje se bore. Moram nagla- 
siti da su po tome jedinstveni u svijetu. Neprestano su se protivili 


zločinima. Neprestano sudjelovali u građanskome neposluhu. 


ANDRE VLTCHEK 


Usto su i iznimno dobro informirani. Ne znam koliko su tvojih 


knjiga preveli — vjerojatno nekoliko desetaka. 


NOAM CHOMSKY 


Mnogo naslova. A udruga izdavača iznimno je snažna. Bio sam na 
jednom od njihovih sastanaka i dobio nekakvu nagradu za slobo- 
du govora. Izdavači se odlučno bore protiv cenzure, protiv repre- 


sije i podupiru zabranjene i zatočene pisce. 


ANDRE VLTCHEK 


Sada se pokušavaju povezati s Južnom Amerikom. To je gotovo 
nužnost za sve koji pišu, otići u Južnu Ameriku i proučiti stanje. 
Da, čini mi se da se sustav urušava. Ali govorim o Istanbulu i 
obrazovanim krugovima, dakako. Cijela zemlja, provincija, to je 


sve vrlo složeno. 


NOAM CHOMSKY 


Doista je složeno. Dijarbakir, neslužbena prijestolnica kurdskoga 
područja, posve je, dakako, drugi svijet, ali Turska je uistinu je- 


dinstvena zemlja. 


ANDRE VLTCHEK 


Hoće li se Izrael urazumiti i pozabaviti vlastitim demonima pa s 


vremenom ipak prepustiti teritorij Palestincima? 


NOAM CHOMSKY 


Neće. Izrael nikada neće ništa poduzeti, sve dok ima potporu Sje- 
dinjenih Država. A zašto i bi? Dobiva upravo ono što i traži. Sada 
preuzima vrijedne dijelove Zapadne obale, a preostala područja 
ostavlja u stanju svojevrsne kantoniziranosti. Gaza je pod žesto- 
kom opsadom. Svaki dan dogodi se neki novi zločin. 

Upravo sam primio izvještaj prijatelja koji su surađivali s jed- 
nom dobrom nevladinom organizacijom posvećenom potpori 
razvojnim projektima na Zapadnoj obali. Radili su u jednom pa- 
lestinskom selu u blizini Hebrona, koji je i dalje palestinski grad, 


iako ondje živi i skupina sramotno nasilnih doseljenika. Vidio 


18. Izraelski komandosi na obuci u napuštenoj sirijskoj zgradi na okupiranom 


području Golanske visoravni. (O Andre Vltchek) 


sam te doseljenike. To je nešto što čovjeka jednostavno šokira. 
Štiti ih izraelska vojska pa tako mogu mlatiti ljude i uništavati 
palestinske kuće, prevrtati štandove voća, raditi što god ih je volja. 
U neposrednoj blizini Hebrona nalazi se selo u kojem djeluje ta 
nevladina organizacija, pomaže ljudima da posade tisuću sadnica 
maslina, da urede plantažu. A izraelska vojska jednog je dana doš- 
la bez ikakve najave i jednostavno iščupala stabla masline. Vojska 
je bila povela i jednog agronoma, kako bi bila sigurna da će sve 
obaviti kako treba, jer su željeli sačuvati sadnice i prebaciti ih u ži- 
dovsko naselje, gdje su uređivali park. Time su uništili cjelokupni 
gospodarski temelj sela, kuće i sve ostalo. A takve stvari događaju 
se svakodnevno. Kad god čitaš palestinske i izraelske novine, na- 
ilaziš na sličnu priču. Ali zašto da prestanu s time? Dok god ih 


Sjedinjene Države budu štitile, to će se nastavljati. 


ANDRE VLTCHEK 


Dok Izrael ugnjetava Palestince, dok im zauzima zemlju, dok igra 
ulogu predstraže Zapada na Bliskom istoku, često se stječe dojam 
da većinu Izraelaca politika više pretjerano ne zanima. Gradovi 
poput Tel Aviva i Haife jednostavno su iznimno bogata urbana 
područja s visokom kvalitetom života i ondje gotovo ništa ne uka- 
zuje na to da se radi o zoni sukoba. Nekoliko kilometara dalje 
počinju granice — čudovišni zidovi i ograde s bodljikavom žicom. 
Ali ako čovjek sjedi u otmjenim kavanama ili u koncertnim dvo- 
ranama, sva je ta nepravda nevidljiva. Čini se da u Izraelu više 


nema značajnije unutarnje opozicije. 


NOAM CHOMSKY 


Čini mi se da je nema mnogo. U posljednjim istraživanjima jav- 


noga mnijenja koja sam vidio, oko dvije trećine stanovništva po- 


dupire širenje novih židovskih naselja. Na pitanje o održavanju 
postojećih naselja potporu izražava još veći postotak ispitanika. A 
to su nezakonita naselja. I ispitanici to priznaju. Ali ako se s time 


mogu nekažnjeno izvlačiti, zašto prestati? 


Nada u najpoharanijim 
dijelovima svijeta 


ANDRE VLTCHEK 


Veći dio Južne Amerike danas je slobodan, a čak i neke zemlje u 
Srednjoj Americi sada stječu samostalnost, unatoč Monroeovoj 
doktrini koja je i dalje, kako se čini, jedno od nedodirljivih »evan- 
đelja« Američkoga Carstva. 

Ali ja sam velik dio godine u Africi i na području zapadnog 
Pacifika i zapravo imam dojam da se u tim dijelovima svijeta od- 
vija učvršćivanje imperijalne i neokolonijalne moći: da se ondje 
više ništa ne može slobodno kretati i razvijati. U većini zemalja 
jugoistočne Azije, indijskog potkontinenta i gotovo cijeloj Africi 
primjećujem status quo koji zastrašuje. 

Kad promotrimo satelite Zapada u jugoistočnoj Aziji - Filipi- 
ne, Indoneziju, Tajland i Kambodžu - jasno se vidi da apsolutno 
nema ni govora o nekakvim alternativnim političkim ili druš- 
tvenim sustavima. U određenoj mjeri tržišni fundamentalizam 
duboko je ukorijenjen čak i u Singapuru, gdje se malo-pomalo 
razgrađuje društveni sporazum između vlade, poslovnih subjekata 
i naroda. Nesmiljeni feudalni klanovi defacto vladaju Filipinima: 
kupuju glasove, zastrašuju opoziciju, ubijaju i siluju nađe li im se 
netko na putu. Indonezija je još jedan primjer nesmiljenog feu- 
dalnog društva. Tajland predvodi katastrofalno štetna, korumpi- 
rana srednjovjekovna monarhija koju podupiru pajdaši iz redova 


vojske, a koju je zapravo nakon Drugoga svjetskog rata postavio 


Zapad, jer je monarh, rođen u Sjedinjenim Državama i školovan 
u Švicarskoj, bio dobar kandidat za izgradnju vojnih baza na te- 
ritoriju svoje domovine, radi ekspanzionizma i rata Amerikana- 
ca i njihovih saveznika u Vijetnamu. Usto je iskazivao određene 
»ohrabrujuće znakove«, pokazivao da bi bio voljan ubijati tajland- 
ske ljevičare, što je u konačnici i činio. 

A Afrika je najjadniji, najrazoreniji kontinent na svijetu. On- 


dje, kako se čini, uopće nema nade, osim možda u Južnoj Africi. 


NOAM CHOMSKY 


Pa, ne znam baš... Da si prije dvadeset godina bio u Južnoj Africi, 
rekao bi isto to. Da si prije pet godina bio na Bliskom istoku, 
rekao bi isto. Stvari se mijenjaju. A sposobnost zapadnih sila da to 


obuzda drastično se smanjila. 


ANDRE VLTCHEK 


Čini mi se da se jedina razlika između južne Amerike i Afrike ili 
jugoistočne Azije krije u tome što je čak i prije dvadesetak go- 
dina, u »mračnome razdoblju« Latinske Amerike, postojala ta 
dominantna i silno moćna želja za uspostavljanjem alternativnog 
društva. To ne vidim ni u jugoistočnoj Aziji ni u Africi, čak ni 
na Bliskom istoku. U mnogim zemljama u tim područjima, od 
Ugande i Kenije do Indonezije i Filipina, Zapad često podupire 
čak i takozvanu »opoziciju«. Stvar je u tome da se želja za promje- 
nama odnosi na težnju za time da se s vlasti ukloni jedna jedina 
osoba, kao što je bio slučaj sa Suhartom u Indoneziji i Mubara- 
kom u Egiptu. Ne mijenja se nužno društveni, ekonomski, čak ni 
politički sustav. Pred nama vidim veliku borbu, godine, možda i 
desetljeća borbe za te dijelove svijeta, kako bi se ostvarili pomaci 


slični ostvarenome u Latinskoj Americi. 


NOAM CHOMSKY 


U to baš nisam uvjeren. Čini mi se da je Latinska Amerika uve- 
like izgledala kao da je pod nadzorom - bila je pregažena, pokret 
teologije oslobođenja bio je razoren, ljudi ubijeni. Na rubovima 
su se pojavljivali sporadični kritički intonirani komentari, ali to 
se doista odvijalo na rubu, a takvih pojava ima i u Africi. Mogu li 
išta postići? Čini mi se da se to jednostavno nikad ne zna. Ništa 
nije izgledalo gore od sjeverne Afrike, ali i to se za godinu-dvije 


promijenilo. 


ANDRE VLTCHEK 


Možemo se nadati da će se stanje u Africi promijeniti onako kako 
se situacija mijenjala u Brazilu, u Boliviji i drugdje u Latinskoj 
Americi. No Afrika je trenutačno najpoharaniji dio svijeta. Čini 
se da ondje dolazi do jačanja kolonijalne moći, a užase koji se 
događaju često čine nekakvi sateliti - mjesne plaćeničke vojske: 
Ruanda i Uganda pljačkaju DR Kongo, Etiopija i Kenija uni- 
štavaju Somaliju. Kenija je 2011. napala Somaliju. Čini se da je 
Afrika na najnižoj točki još od službenog završetka kolonijalnog 


razdoblja. 


NOAM CHOMSKY 


To je najpoharaniji dio svijeta jer je bogat prirodnim izvorima. 
Neposredno nakon Drugoga svjetskog rata Sjedinjene Države 
imale su silnu moć. Dakako da su planeri to uvidjeli pa su pri- 
premili složene planove za organiziranje svjetskog poretka. Na 
čelu planera u State Departmentu bio je George Kennan, koji je 
svakome dijelu svijeta odredio, kako se izrazio, »funkciju koja mu 


pripada«. Tako je, primjerice, funkcija jugoistočne Azije bila osi- 


guravati sirovine i izvore nekadašnjim kolonijalnim silama, kako 
bi se mogle obnoviti. Potom bi te zemlje bile u mogućnosti kupiti 
pristup američkim proizvođačima i tako dalje. 

Kad su došli do Afrike, Kennan je napisao da Afrika ne za- 
nima Sjedinjene Države pa je mogu prepustiti Europljanima na 
»eksploataciju« - to je bio njegov izraz - kako bi proveli obnovu. 
I Afrika je tako prepuštena na eksploataciju Europi, kako bi se 
Europa obnovila i postala dijelom sustava kojim dominiraju Sje- 
dinjene Države, kao i tržištem za američke proizvode i ulaganja i 
tako dalje. Afriku treba eksploatirati. U skorije vrijeme Sjedinjene 
Države ipak su se malo predomislile u vezi s takvim pristupom pa 
kažu da i one moraju iskorištavati Afriku. Sjedinjene Države tako 
su počele ulaziti u Afriku, jer odande dopremaju mnogo nafte, 
kao i urana i drugih minerala. 

Tako Afrika više nije prepuštena samo Europljanima, nego će 
se sada Sjedinjene Države pobrinuti za to da je i oni iskoriste. Ali 
sama predodžba o Africi kao pukome izvoru koji treba eksploati- 
rati već je bila posve prirodna. Kennana smatraju velikim huma- 
nistom, ali nitko nikada ne spominje ništa slično ovome, jer je to 


normalno, uobičajeno. Čemu to onda spominjati? 


ANDRE VLTCHEK 


Naravno da Francuska sada te riječi tumači u smislu u kojem su 
bile i zamišljene. Upravo je nevjerojatno kakvu ulogu Francuska 
počinje igrati širom Afrike, od Džibutija do Somalije, od Zapad- 


ne Sahare do Libije.* 


* U međuvremenu, od našeg razgovora, svjedočili smo strašnoj francuskoj in- 
vaziji u Maliju. U njoj su sudjelovali i strani legionari koje je unovačila, obučila 
8 Je) , 


i platila Francuska. 


NOAM CHOMSKY 


Francuska je uloga uistinu sve vrijeme užasna. Francuzi su podu- 
pirali tuniskog diktatora Ben Alija i to još dugo nakon početka 
ustanka. Na koncu im je valjda postalo neugodno, ali i dalje su 


užasan vladar u Africi i to se nastavlja. 


ANDRE VLTCHEK 


Francuzi i dalje posvuda imaju pripadnike Legije stranaca. Ne- 
davno sam vidio francuske legionare u Džibutiju. A oni su odu- 
vijek krajnje okrutni. U Džibutiju su se francuski plaćenici obu- 
čavali za operacije širom kontinenta. A sada, s Libijom, čini mi 
se da nam se ukazuje prava noćna mora, kad shvatimo kako je 
Francuska ponovno spremna igrati snažnu ulogu... snažnu i silno 
destruktivnu za afrički narod. Uvjeren sam da ti možeš navesti još 


mnogo drugih primjera. 


NOAM CHOMSKY 


Zanimljiv je slučaj Zapadne Sahare. Hoću reći da su tamošnji 
stanovnici, Saharci (Sahrawi), pravi »ne-ljudi«! To je bila posljed- 
nja službena kolonija u Africi pa je još pod upravom Ujedinjenih 
naroda, radi dekolonizacije... Ali čim je 1975. proglašena deko- 
lonizacija, područje je napao Maroko, francuski satelit. Maroko 
je ušao na to područje, svrgnuo neovisnu vlast i počeo zemlju na- 
seljavati Marokancima. I tako, organizira li se ikada referendum, 
kao što su zahtijevali Ujedinjeni narodi, Marokanci će bez proble- 
ma dominirati. Gerilske snage pružaju širok otpor i neprestano 
Ujedinjenim narodima dostavljaju pritužbe i optužbe. 

Najnoviji slučaj zabilježen je na samome početku Arapskog 


proljeća. Arapsko proljeće zapravo je počelo u Zapadnoj Sahari, 


prije nego u Tunisu. Gradovi od šatora ondje su podignuti u znak 
nenasilnog otpora. Marokanske snage, dakako, brzo su došle ona- 
mo i uništile ih. Saharci su to prijavili Ujedinjenim narodima kao 
odgovornoj strani. Francuska je onemogućila svaki oblik istrage, 
uz potporu Sjedinjenih Država, jer je to učinio njihov satelit. To 
se nije smatralo dijelom represije u Arapskome proljeću, ali zapra- 


vo je riječ o prvom koraku. 


ANDRE VLTCHEK 


Kao što smo već spomenuli, u Kongu traje rat, a tu zemlju pljač- 
kaju i Ruanda i Uganda, u ime zapadnjačkih interesa - riječ je o 
najgorem genocidu od Drugoga svjetskog rata i slučaju krajnjeg 
prikrivanja, o kojem na Zapadu gotovo nitko ne izvještava! 

A ja sam upravo dovršio snimanje još jedne grozne teme: izbje- 
gličkog logora Dadaaba, u sjevernoj Keniji, u kojem uglavnom 
borave izbjeglice iz Somalije. Riječ je o najvećem izbjegličkom 
logoru na svijetu, s oko 600 000 ljudi koji žive u pustinji. Soma- 
lija je potpuno destabilizirana, uništena, razbijena, a obala joj je 
navodno zatrovana otpadom iz Europske unije... Jedan moj pri- 
jatelj, bivši kenijski parlamentarac, rekao mi je da je, dok je Kenija 
ranije pomagala u dogovaranju mirovnih sporazuma u Somaliji, 
Zapad uvijek u začetku uništavao takve inicijative, jer ondje nika- 


da nije htio prihvatiti nekog islamskog nacionalističkog vladara. 


NOAM CHOMSKY 


Da, a podupirao je i etiopsku invaziju kojom je svrgnuo vlast 
Islamskih sudova u onom jedinom kratkotrajnom razdoblju rela- 
tivnoga mira. Jedno od takozvanih velikih postignuća dogodilo se 


kad su Sjedinjene Države uništile al-Barakaat, veliku dobrotvornu 


organizaciju koja je »podupirala terorizam«. Kasnije su priznali 
da se radilo o pogrešci. A ta je organizacija zapravo bila vode- 
ća dobrotvorna organizacija koja je financirala i podupirala velik 
dio života u Somaliji: banke, male tvrtke, zadovoljavala osnovne 
potrebe stanovništva. Nakon te kriminalizacije, sve je prestalo pa 
je to bio novi udarac vrlo krhkome preživljavanju zemlje koja je 
primala udarce sa svih strana. I Europa tome zapravo pomaže, iz- 
bacujući otrovni otpad u more ispred obale Somalije, uništavajući 
ribolovna područja, a potom se žaleći zbog toga što su se ljudi 


okrenuli piratstvu. 


ANDRE VLTCHEK 
Da, sve što se događa u i oko Somalije zapravo je užasno. A Zapad 
ondje ima i vlastitog rotvajlera - Džibuti — koji se pretvorio u 


svojevrsnu američku i francusku vojnu bazu, u pustinji uredivši 


19. Djevojčice u osnovnoj školi u izbjegličkome logoru Dadaabu u Keniji. 
(O Yayoi Segi) 


poligon za obuku francuskih legionara. Nikada nigdje na svijetu 
nisam vidio takvo stravično i bez ikakve mjere militarizirano mje- 
sto kao što je Džibuti! Sve je zagađeno, sve je puno agresivnosti i 
snishodljivosti. Ondje možeš odsjesti u Sheratonu i ujutro dozna- 
ti da njemačka vojska ondje ima vlastitog kuhara, koji priprema 
doručak! 

A tu je, dakako, i Zapadna Afrika, koja je postala francuskom 
igračkom. Kad sam posljednji put bio u Dakaru, u Senegalu, 
svjedočio sam francuskim vojnim pokretima: nosač helikoptera, 
razarači i druga ratna plovila prolazila su neposredno uz povijesni 
otok Goree, koji je nekoć služio kao tranzitna točka za afričke 
robove što su ih francuski kolonijalni vladari izvozili širom svijeta. 
Vrlo simbolično, čini mi se — i bez imalo stida. Ako ima ikakvih 
pozitivnih pomaka u subsaharskoj Africi, događaju se u Južnoj 
Africi. 


NOAM CHOMSKY 


Ti bolje od mene znaš da se Južna Afrika promijenila nabolje na- 
kon završetka aparthejda, ali ne i u klasnim pitanjima. To je ostalo 
uglavnom čvrsto ukorijenjeno. Sada se možda viđaju tamnoputa 
lica u limuzinama, ali siromašna većina i dalje živi u teškim uvje- 


tima. 


ANDRE VLTCHEK 


Ali stvar nije bila samo u ANC-u. Uzroci su, barem djelomično, i 
u uvjetima za upravljanje gospodarstvom koji su prvoj vladi Afrič- 
kog nacionalnog kongresa nametnuti iz inozemstva. U stvarnosti 
su to bili ljudi koji su predugo boravili u zatvoru i nisu mnogo 


znali o vanjskome svijetu. Naomi Klein je ustvrdila da su ih na- 


mamili smicalicama slično kao Gorbačova. (Prijetilo se kaznama 
u slučaju da ANC ne prihvati financijske i ekonomske mjere koje 


je zagovarao Zapad.) 


NOAM CHOMSKY 


U vezi s tim sam sumnjičav. Čini mi se da su imali dojam kako 
imaju pravo na povlastice koje uživa elita. I vrlo su brzo iznova 
stvorili neoliberalno društvo. Čini mi se da ih na to nitko nije 
prisilio. Imam osjećaj da su se iste stvari događale i drugdje. Do- 
bar su primjer sandinisti u Nikaragvi. Vodstvo je regrutirano iz 
redova nikaragvanske elite. Čim su se domogli vlasti, poželjeli su 
živjeti poput elite... kasnije se pojavila La Pifata, kao što znaš... 
i bilo je tako. Tu je onda još i ta silna korupcija, sustav u kojem je 
Humberto Ortega imao divovsko zidom okruženo imanje usred 
Manague i tako dalje. Revolucionarni vođe najčešće dolaze iz re- 
dova elite. Odvažno se bore i svakako nije jednostavno svrgnuti 
diktaturu. Mnogo ljudi gine. U Južnoj Africi ljude su mučili i slali 
u izgnanstvo. Ali kad vođe dođu na vlast, vrlo lako preuzimaju 
obrasce onih koje su zamijenili. 

Bio sam u Cape Townu nedugo nakon sloma aparthejda i on- 
dje sam se sastao s nekim disidentima. Sjećam se kako je došao 
jedan tamnoputi aktivist koji je opisao kako se upravo vratio s 
otmjene zabave u skupom novom hotelu u središtu grada. Ondje 
su se okupili svi bogataši i oni su sad bili dio tog društva i svi su 
zbog toga bili očito radosni. Činilo mi se da je to općenito atmo- 
sfera koja prevladava, ali ipak manje među osobama južnoazijskog 
podrijetla — oni su, kako mi se čini, bili izrazitije militantno ori- 
jentirani. I dalje su govorili o Steveu Biku i potencijalima pokreta 
koji nisu ostvareni. Ne bih htio previše toga zaključivati na teme- 


lju ograničenih osobnih iskustava, ali na temelju toga i na temelju 


stvari koje čitam, imam dojam da je protuaparthejdski pokret vrlo 
lako prešao u neoliberalni okvir davanja moći eliti, čime se margi- 


nalizira većina stanovništva. 


ANDRE VLTCHEK 


Ali nije im bilo baš tako lako. Boravio sam u Cape Townu tijekom 
rada »lustracijskog« Odbora za istinu i pomirenje (TRC) i tada 
svjedočio masovnome odljevu bjelačkih stručnjaka, koji su jedini 
smjeli voditi državu u vrijeme aparthejda. Svi ti stručnjaci preselili 
su se u Kanadu, Australiju, Sjedinjene Države. Gospodarstvo je 
osjetilo negativne posljedice, BDP je pao, zemlja je ostajala bez 
ljudi i sredstava. A što je ANC predlagao više reforma, to su struč- 


njaci, osobito bijelci, više prijetili iseljavanjem. 


NOAM CHOMSKY 


Ali to je uobičajena stvar. Kad je, primjerice, Chavez došao na 
vlast, došlo je do velikog odljeva kapitala iz Venezuele. Čim su 
ga privremeno svrgnuli, kapital se počeo vraćati. Isto je bilo i na 
Haitiju s Aristideom. Dok kapital slobodno protječe, upravo je to 
glavno oružje u borbi protiv reformiranja sustava. O tome se go- 
vori čak i u stručnoj ekonomskoj literaturi. Govori se o tome kako 
vlade imaju »dvojno izborno tijelo«: imaju stanovništvo vlastite 
zemlje, ali i unutarnju i međunarodnu ulagačku zajednicu koja 
»iz trenutka u trenutak« provodi referendum o vladinoj politici, a 
ako joj se politika ne sviđa, onemogućuje je spekulacijama protiv 
valute, odljevom kapitala i drugim mjerama. A to drugo »izvorno 
tijelo«y međunarodna investitorska zajednica, obično odnosi pre- 
vagu nad stanovništvom. Ne uvijek, ali riječ je o vrlo jakoj sili. No 


i tu silu moguće je ograničiti. Dobar je primjer Koreja, tijekom 


razdoblja velikoga gospodarskog rasta: oni nisu samo onemogu- 
ćili odljev kapitala, nego se za tako nešto mogla zaraditi i smrtna 
kazna. Ima stvari koje se mogu poduzeti. 

Moramo imati na umu da su oslobodilački pokreti ostvarili 
značajne uspjehe, čak i na najpoharanijim područjima. Dobar je 
primjer indonezijska okupacija Istočnog Timora 1975. godine. 
Bio je to jedan od najtežih zločina u poslijeratnome razdoblju. 
Gotovo da nema drugog primjera koji bi bio bliži definiciji ge- 
nocida. Taj korak podupirale su Sjedinjene Države, kao i Velika 
Britanija i Australija. I druge zapadne sile. Ljudi su u tim zemlja- 
ma prosvjedovali protiv okupacije — i ja sam imao veliku ulogu u 
organizaciji tih prosvjeda, kao i ti i mnogi drugi, ali jednostavno 
nismo mogli probiti blokadu. Na koncu se, 1999. godine, nakon 
velikog masakra u Diliju, u kojem je iz grada protjerano 250 000 
ljudi, skupilo dovoljno unutarnjeg i međunarodnog pritiska da 
je Clinton indonezijskim generalima naredio da prestanu - a oni 
su odmah promijenili ploču. Sve je završilo već za jedan dan. A 
to znači da je sve moglo biti okončano i 25 godina ranije, ali nije 
bilo tog pritiska. Nakon povlačenja indonezijske vojske, onamo 
su došli UN-ovi mirovnjaci pod vodstvom Australaca i to se sada 


opisuje kao jedna od velikih humanitarnih intervencija. 


ANDRE VLTCHEK 


Postoji i drugo tumačenje, prema kojem je Australija otkrila naftu 
i plin u podmorju pa je smatrala da će se oko toga lakše nositi sa 


slabim Istočnim Timorom nego s divovskom Indonezijom. 


NOAM CHOMSKY 


Australci su sve vrijeme znali za taj plin. Australija i Indonezi- 


ja čak su sklopile pakt kako bi Australija dobila pristup nečemu 


što su nazivali naftom u »indonezijskoj pokrajini Istočnom Ti- 
moru«. Bilo je to jedino službeno priznanje Istočnog Timora kao 
indonezijske pokrajine. Postoji i jedna fotografija — vrlo pozna- 
ta u Australiji — na kojoj Gareth Evans, tadašnji australski mi- 
nistar vanjskih poslova, potpisuje sporazum s Alijem Alatasom, 
indonezijskim kolegom. Nazdravljali su alkoholom i razdragano 
se rukovali i pljeskali visoko uzdignutih dlanova, vladala je us- 
hićena atmosfera, jer je Australija bila stekla pravo na naftu iz 
indonezijske pokrajine Istočnog Timora. S obzirom na sramot- 
nu ulogu Australije u potpori indonezijskoj invaziji i zločinima, 
osobito tijekom njegova mandata, Evansa su zbog toga pritisku 
podvrgnuli aktivistički pokreti u Australiji, a on je na to uzvratio 
riječima: »Na svijetu nema pravde, prepun je slučajeva nasilnog 
preuzimanja.« To je, dakle, bio samo još jedan takav slučaj pa to 
onda valjda nema veze. A ako je bio na rubu genocida, no, da, 
takve se stvari jednostavno događaju. 

Gareth Evans sada je pravi junak pokreta »odgovorni da šti- 
timo«. The Economist je objavio članak uz fotografiju na kojoj 
on sjedi potišten i shrvan, jer se na svijetu događa toliko užasnih 
stvari, unatoč »smionoj, ali i strastvenoj« posvećenosti zaštiti naj- 
kojoj je s Alijem Alatasom, dok uživa u potpori praktički pravome 
genocidu u Istočnom Timoru, jer, naposljetku, svijet je prepun 
takvih slučajeva. Australija je, eto, fino imala pristup plinu. 

Australija je vrlo zanimljiv slučaj. Osvrnemo li se na Drugi 
svjetski rat, japanci su napredovali na jug i vjerojatno su namjera- 
vali napasti Australiju. Na putu im se našao Timor. Na otoku se 
nalazilo nekoliko stotina australskih komandosa koji su se odupi- 
rali japanskoj invaziji, a stanovnici Timora snažno su podupirali 
Australce i čini mi se da ih je u tome poginulo oko 60 000. Narod 


Australije to nije zaboravio. Znaš ono: »Ondje je bio moj djed.« 


»Ondje mi je bio stric.« Određeni prikriveni gnjev pratio je od- 
nos Australije prema Istočnom Timoru. Pokret se s vremenom 
dosta aktivirao. Ja sam ondje bio sredinom devedesetih godina, 
na poziv Josea Ramosa Horte [ministra vanjskih poslova vlade 
»Demokratske Republike Istočnog Timora« u izgnanstvu], kako 
bih se obratio Udruzi izbjeglica iz Istočnog Timora. Tada su odr- 
žavali prve skupove i uživali masovnu potporu na skupovima u 
velikim gradovima, Sydneyju, Melbourneu i tako dalje. Ali Evans 
i njegova vlada ipak nisu odustali od sporazuma. 

Međutim, sporazum je prekinut u rujnu 1999., kada je Clin- 
ton promijenio stav. Clinton je bio pod velikim pritiskom. Usput, 
dio tog pritiska stvarali su utjecajni pojedinci koji su pripadali 
američkoj desnici, bliski katoličkoj zajednici. Istočni Timor kato- 
lička je zemlja. To je bio jedan čimbenik, ali bilo je i prosvjeda na 
međunarodnome planu. A to mnogo govori - nisu mogli održati 
potporu za okupaciju Istočnog Timora. To je samo jedan slučaj, 


ali čini mi se da je još mnogo sličnih slučajeva. 


ANDRE VLTCHEK 


Kennedyjevi su potkraj također bili povezani s Istočnim Timo- 
rom. Kad su me nakon masakra u Ermeri 1996. uhitili u Istoč- 
nome Timoru, prebacili su me na obavještajni odjel, gdje su me 
mučili. Oslobodili su me tek nakon intervencije američkog ve- 
leposlanstva. Potom sam otišao u Jakartu, a ondje me dočekao 
netko iz veleposlanstva i rekao: »Ovo je dobar trenutak za nagla- 
šavanje pitanja Istočnog Timora, jer Kennedyjevi sada pokazuju 
veliko zanimanje za to i uključuju se u rješavanje problema, a sve 
otvorenije kritiziraju indonezijsku okupaciju Istočnog Timora.« 
Nakon odlaska indonezijskih jedinica, mogu posvjedočiti da 


je vodstvo Istočnoga Timora imalo užasnih problema u odnosima 


s Australijom i tzv. međunarodnom zajednicom, a sve u vezi s 
nalazištima plina i načinom na koji je Australiji bilo dopušteno 


da ih zastrašuje. 


NOAM CHOMSKY 


Čini mi se da je među stvarima koje su istinski promijenile ame- 
ričke odnose s Indonezijom bila i činjenica da se Suharto 1998. 
više nije mogao održati na vlasti. Došlo je do velikih javnih nemi- 
ra, raznoraznih studentskih prosvjeda, a MMEF je bio vrlo nezado- 
voljan Suhartom. Indonezijom je kružila slika na kojoj francuski 
čelnik MMF-a stoji prekriženih ruku, a poniženi Suharto sjedi, 
dok mu MMF određuje da provede određene mjere, što ovaj po- 
nizno prihvaća. Upravo je tada Madeleine Albright, državna tajni- 
ca, napisala pismo u kojem je Suhartu rekla da je došlo »vrijeme za 
demokratsku tranziciju u Indoneziji«. Približno četiri sata kasnije 


Suharto se povukao. 


ANDRE VLTCHEK 


Da, ali ja imam svoju teoriju. Tijekom tih pobuna živio sam sa 
studentima na Sveučilištu Trisakti. Sve to nije me se nimalo doj- 
milo, jer je riječ o skupljem i otmjenijem sveučilištu pa studenti 
zapravo nisu tražili revoluciju, nisu tražili fundamentalne promje- 
ne indonezijskog društva. Željeli su samo da Suharto da ostavku, 
kao da ostavka jednog jedinog čovjeka može dovesti do temeljite 
promjene i poboljšanja cjelokupnog sustava. Osim toga, što god 
se događalo tijekom tog razdoblja iznimno duboke ekonomske 
i financijske krize, Suharto je do samoga kraja ustrajao na zadr- 
žavanju određenih ključnih indonezijskih gospodarskih grana u 


rukama vlastite obitelji — ne u državnim rukama, dakako, ali nije 


bio spreman ni privatizirati ih ni prodati inozemnim ulagačima. 

Čini mi se da je to prelilo čašu MMF-u i Zapadu. Oni su pri- 
željkivali još izraženije desničarsku vladu koja bi preuzela Indone- 
ziju pa bi tako gotovo sve gospodarske grane i prirodni izvori za- 
vršili u rukama inozemnih poduzeća, uglavnom sa Zapada. Tako 
je u konačnici i bilo, jer je nakon Suhartove ostavke korupcija 
eksplodirala, s najviših razina prelila se na sve društvene razine pa 
je gotovo sve privatizirano. Odjednom je cijela zemlja, zajedno sa 
silno velikim prirodnim izvorima postala dostupna svima. Sve je 
samo bilo pitanje cijene. 

Vrlo je znakovito što u Egiptu, primjerice, zapadnjački savjet- 
nici zagovaraju i šire indonezijski model. Masovni mediji također 
navode da bi zemlje Arapskog proljeća trebale u svemu slijediti 
indonezijski ekonomski i »demokratski« model. Dakako, nikad se 
ne spominje i nikad se ne objašnjava da se Indonezija kao zemlja 
urušava, da ondje nema ni jedne jedine političke stranke koja bi 
bila voljna braniti interese većine koja živi u bijedi te da se taj 
toliko slavljeni gospodarski rast ostvaruje zahvaljujući tome što 


malobrojna elita pljačka prirodne izvore. 


9. 


Slabljenje američke moći 


ANDRE VLTCHEK 


Sjedinjene Države i Europu vidim kao veliko carstvo koje učvr- 
šćuje moć širom svijeta. Još uvijek postoje određena izolirana po- 
dručja otpora: na primjer, Latinska Amerika, Kina, čak i Iran. Ali 
manevarski prostor za ostatak svijeta svakako se smanjuje, barem 
prema mojemu iskustvu s terena. Znam da si ti u vezi s tim pita- 


njem mnogo optimističniji... 


NOAM CHOMSKY 


Američka moć dosegnula je vrhunac četrdesetih godina 20. stolje- 
ća. Sve otada slabi. Godine 1945. Sjedinjene Države raspolagale 
su polovinom svjetskoga bogatstva i takav položaj nudio je nevi- 
đenu sigurnost, nadzor nad cijelom hemisferom, i nad Atlantskim 
i nad Tihim oceanom, kao i nad većim dijelom suprotnih obala 
tih oceana. Ostala su industrijska društva bila poharana i razore- 
na. Sjedinjene Države zauzele su Japan i imale ključni nadzor nad 
Zapadnom Europom. Prva zadaća Sjedinjenih Država i Velike 
Britanije na europskom kontinentu bila je uništenje protufašistič- 
kog otpora i slabljenje moćnih radničkih pokreta, kao i ponovno 
uspostavljanje uglavnom tradicionalnih režima s fašističkim kola- 


boracionistima i tako dalje. 


To je počelo 1943. godine, kad su došli u Italiju, a zatim na- 
stavili napredovati i drugdje, uz pokazivanje osobite okrutnosti 
u Grčkoj, koju se smatralo rubnim dijelom energetski bogatog 
Bliskog istoka. Njemačka je bila vrlo važno pitanje, jer su zna- 
li da će postati središtem europskog industrijskog sustava. To je, 
dakle, bio vrlo velik i stvaran problem: što učiniti s Njemačkom. 
Britance i Amerikance brinulo je ono što su smatrali zarazom koja 
dopire iz Istočne Njemačke. George Kennan, jedan od vodećih 
planera, za to je imao i zgodan izraz: tvrdio je da moramo »zidom 
odijeliti« Zapadnu Njemačku od Istočne zone, onemogućiti šire- 
nje radikalnih ideja u vezi s organiziranjem radničkog pokreta i 
tako dalje. A Njemačka je uvelike iznova postavljena na tradicio- 
nalne temelje. To je uglavnom potkopalo sindikate. 

U Francuskoj su bili potrebni štrajkolomci da razbiju sindika- 
te. Dijelom je to bio tek uobičajeni postupak razbijanja organizi- 
ranih radničkih pokreta. Ali lučki radnici u Marseilleu ometali su 
dostavu zaliha i naoružanja Francuzima u Indokini, koji su radili 
na francuskome pokušaju da iznova osvoji Indokinu. Ako želiš 
prekinuti štrajkove i razbiti radnički pokret, onda ti treba i netko 
tko će to odraditi. A u tome je jako dobra mafija. Ali nacisti su bili 
vrlo strogi i organizirani i bili su praktički uništili mafiju: nikako 
nisu željeli imati konkurenciju. Stoga su je Amerikanci ponovno 
oformili na Siciliji i na francuskome jugu (korzikanska mafija). 
Ali mafija neće samo tako razbijati sindikate bez naknade - moraš 
im nešto ponuditi. Tako im je pripao nadzor nad nabavkom i 
preprodajom heroina. To je ona glasovita francuska veza, koja je 
nastala na jugu Francuske i proširila se svijetom. 

Gdje god ima subverzije, intervencije i tako dalje, na njezinu 
tragu nastaje i sustav trgovine drogom, i to s razlogom. A kad 
kažem da CIA svrgava vladu, podriva sindikate i tako dalje, za to 


joj je, prije svega, potrebno ljudstvo, a potom i novac kojem se ne 


može ući u trag. Kad se sve dobro posloži, sustav dobro funkcio- 
nira i uobičajen je širom svijeta. Povjesničar Alfred McCoy o tome 
je napisao ključno djelo [The Politics of Heroin]. 

Isto se dogodilo i Japanu. Douglas MacArthur (defacto čelnik 
Japana od 1945. do 1948.) dopustio je demokratski razvoj u Japa- 
nu tijekom prvih poslijeratnih godina. Dopustio je organiziranje 
sindikata, demokratske inicijative i tako dalje. Kad su za to dozna- 
li liberali u Washingtonu, užasnuli su se i 1947. krenuli u akciju. 
To su nazivali »promjenom smjera za 180 stupnjeva«. Uništili su 
sve i ponovno uspostavili nadzor nad velikim tvrtkama. U biti su 


ponovno uspostavili nešto nalik na fašistički sustav. 


ANDRE VLTCHEK 


Iskoristili su ljude poput Shorikija Matsutara, CIA-ina agenta i 
predsjednika konglomerata Yomiuri, divovske medijske kuće u 


Japanu. 


NOAM CHOMSKY 


I na vlast su doveli nekadašnje japanske kriminalce. To se događa- 
lo širom svijeta. Bilo kako bilo, bio je to vrhunac američke moći, 
koja je nakon toga počela slabjeti. Neovisnost Kine, ostvarena 
1949. godine, bila je velik udarac, budući da se Kinu smatralo 
ključnim dijelom svjetskog poretka koji su Sjedinjene Države 
pokušavale iznova izgraditi. U Sjedinjenim Državama često se 
raspravljalo o tome tko je kriv za gubitak Kine - a te rasprave 
nastavljaju se i do današnjih dana. To je vrlo zanimljiva perspek- 
tiva - izgubili smo Kinu jer je bila naša, a zbog nekoga smo bez 
nje ostali, shvaćaš... To je bio prvi slučaj slabljenja moći i odmah 


je izazvao ozbiljnu zabrinutost u vezi s potencijalnim gubitkom 


jugoistočne Azije. I upravo tada američka politika počela se kon- 
centrirati na taj dio svijeta. 

U prvim godinama nakon rata javljale su se suprotstavljene 
političke inicijative. Sjedinjene Države protivile su se starim im- 
perijalnim sustavima u tom dijelu svijeta jer su onemogućavali 
američke ekonomske i druge intervencije, ali su se protivile i 
nacionalističkim pokretima u razvoju. Tako su se suprotstavljeni 
pristupi oblikovali na različitim mjestima. Na primjer, Sjedinje- 
ne Države odlučile su u Indoneziji, nakon masakra u Madiunu 
1948. godine, poduprijeti Sukarna [prvog predsjednika Indone- 
zije, od 1945. do 1967.]. Ali u Indokini su se Sjedinjene Države 
potkraj četrdesetih godina dugo predomišljale pa su se na koncu 
priklonile potpori novom francuskom osvajanju. No zapravo 
ih nije zanimala Indokina, ako čovjek malo podrobnije prouči 
dokumentaciju, nego Indonezija. Indonezija je imala obilne pri- 
rodne izvore, bila je velika i važna zemlja, dok od Indokine nitko 
nije mogao imati osobite koristi. Ali pribojavali su se da bi se, 
kako su navodili planeri, »trulež mogla proširiti« iz Vijetnama u 
Tajland pa čak i u Indoneziju, možda čak i do Japana. Sjedinje- 
ne Države brinula je mogućnost da bi se Japan mogao nekako 
»prilagoditi« neovisnoj jugoistočnoj Aziji te postati poslovnim 
i industrijskim središtem te regije. A to bi, u biti, značilo da 
su Sjedinjene Države izgubile pacifičku fazu Drugoga svjetskog 
rata, u kojoj su se borile kako bi Japanu onemogućili da razvije 
nešto što su nazivali »novim poretkom« u Aziji. Približno tako 
nekako. Sjedinjene Države 1950. nisu bile spremne izgubiti u 
Drugom svjetskom ratu i upravo su tada počele svesrdno podu- 
pirati Francuze u Indokini. 

A onda je 1958. Eisenhower izveo dotada najveću interven- 
ciju u poslijeratnome razdoblju: pokušao je odvojiti vanjske in- 


donezijske otoke, s najviše prirodnih bogatstava, i dovesti ih pod 


američki nadzor. Sjedinjene Države brinuo je i previsok stupanj 
demokracije u Indoneziji. Američki dokumenti iz tog razdoblja 
jasno pokazuju da ih je brinula mogućnost da Sukarnova vlast 
dopušta političku aktivnost PKI-a (Komunističke partije Indone- 
zije), za koju stručnjaci kažu da je u biti bila stranka siromašnih. 
Pribojavali su se da bi, u slučaju da se to nastavi, u slučaju postoja- 
nja pravog demokratskog procesa, PKI ponovno stekao vlast. Ali 
američka intervencija nije uspjela. Znamo što se dogodilo 1965. 


godine. 


ANDRE VLTCHEK 


Državni udar pod američkim pokroviteljstvom, masakri komu- 
nista, intelektualaca i kineske manjine. Život je izgubilo oko tri 


milijuna ljudi. 


NOAM CHOMSKY 


Nisam čuo za tako visoke procjene, ali koliki god bio broj žrtava, 


bilo je strašno. 


ANDRE VLTCHEK 


Aktualni predsjednik, Susilo Bambang Yudhoyono, bio je u 
braku s kćeri Sarwa Edhieja Wibowoa, zloglasnog zapovjednika 
specijalaca, generala iz redova »crvenih beretki«, koji se volio 
hvaliti da je sa »svojim dečkima« nakon 1965. pobio tri miliju- 
na ljudi. Bio je jedan od rijetkih koji su potvrdili brojku od tri 
milijuna. 

Držim da je to iznimno važan događaj za Zapad, jer su zapad- 


ne vlade i tvrtke ispitivale teren za nešto što bi se mnogo godina 


kasnije moglo primijeniti u mnogim drugim dijelovima svijeta. 
Na određeni način to nije bio tek prevrat, nego i ekonomski ek- 
speriment. Bila je to prilika da se uvede ekstremni tržišni gospo- 
darski sustav koji je uspješno održavalo Sveučilište California iz 
Berkeleyja preko suradnika u Indoneziji i satelitske institucije In- 
donezijskog sveučilišta. Još i prije udara, Berkeley je bio oformio 
alternativnu skupinu indonezijskih ekonomista na Indonezij- 
skom sveučilištu. Nešto kasnije čikaška škola pokušala je stvoriti 
jednako demonsko savezništvo s Čileanskim sveučilištem — Či- 
leansko sveučilište to je odbilo, a onda je uspostavljen kontakt 
s visokoškolskom ustanovom Universidad Catolica iz Santiaga, 
koja je to prihvatila. Tako je u Čileu prije udara 1973. godine, 
jednako kao u Indoneziji prije udara 1965. godine, već postojao 
fundamentalistički, tržišno orijentirani alternativni ekonomski 


sustav. 


20. Protukomunistička propaganda u Indoneziji. (O Andre Vltchek) 


NOAM CHOMSKY 


S pravom naglašavaš da su se stvari u Južnoj Americi i jugoistoč- 
noj Aziji odvijale usporedno. To se obično previda, iako bi trebalo 
biti prioritetno u analizi planiranja politike. Što nije nimalo prije- 
porno, vašingtonski planeri razmišljaju globalno. Te ključne per- 
spektive najčešće se zanemaruju, čini mi se, zbog zgodne pretpo- 
stavke da Sjedinjene Države zapravo nisu akter u međunarodnim 
odnosima. Washington samo reagira na druge, predan je »dobrim 
djelima« i to čini na svoj naivan i nespretan način. 

Godinu prije Suhartova udara izveden je državni udar u Brazi- 
lu, a Brazil je bio najvažnija južnoamerička zemlja. Udar u Brazilu 
isplanirala je Kennedyjeva vlast, a izveden je nekoliko mjeseci na- 
kon atentata. Čini mi se da je riječ o zanimljivoj ilustraciji slablje- 
nja američke moći. Politika vlade čijem su svrgavanju pripomogle 
Sjedinjene Države, vlade Joša Belchiora Marquesa Goularta, nije 
se bitno razlikovala od Luline politike, ali danas je Lula [Luiz Ina- 
cio Lula da Silva, predsjednik Brazila od 2003. do 2011. godine] 
miljenik Zapada. U ono vrijeme ta je politika bila toliko nepodno- 
šljiva da je vladu trebalo svrgnuti i uspostaviti istinski izopačenu 
vojnu diktaturu. To je bio prvi takav događaj, a on je izazvao domi- 
no-efekt - Brazil je važan - budući da su vlade nakon toga redom 


padale. Nakon toga na scenu su stupili ekonomisti čikaške škole. 


ANDRE VLTCHEK 


Meni se na određeni način čini da se podrhtavanje nakon prevrata 
u Indoneziji kasnije osjetilo čak i u nekim udaljenim područjima 
kao što su Južna Afrika i Rusija u Jeljcinovo doba. Eksperiment je 
uspio i Zapad ga je samo preslikavao od Moskve preko Pretorije 


do Kigalija u Ruandi. 


NOAM CHOMSKY 


I Čilea. Sve je bilo dosta otvoreno - desnica je jasno davala do 


znanja da će stvari rješavati kao u Jakarti. 


ANDRE VLTCHEK 


Razgovarao sam s mnogim ljudima iz Allendeove vlade, sada već 
vrlo starim osobama. Svi su rekli da su im uoči udara dovikiva- 
li: »Drugovi, čuvajte se, očekuje nas Jakarta!« Još su mi ispričali: 
»Nismo znali što im točno znači ta Jakarta. Znali smo da je to 
glavni grad Indonezije, ali nismo shvaćali da nam zapravo najav- 
ljuju krvoproliće.« 

Prije nekoliko godina snimio sam dugometražni dokumenta- 
rac Terlena — razaranje nacije, o prevratu u Indoneziji 1965., kao 
i o posljedicama tog događaja. Nakon što sam film prikazao u 
Montevideu u Urugvaju, a osobito kasnije u Santiagu, gledatelji 
koji su preživjeli udar 1973. dolazili su na pozornicu, plakali, gr- 
lili me i govorili: »Nismo znali... ovdje u Čileu bilo je isto kao u 


Indoneziji... istol« 


NOAM CHOMSKY 


Bilo je zanimljivo pratiti američke, britanske i australske reakci- 
je. Masakr u Indoneziji opisivao se uglavnom točno pa je i The 
New York Times tako, primjerice, pisao o nečemu što je nazvao 
»nepojmljivim masovnim ubijanjem«. Njihov vodeći liberalni iz- 
vjestitelj, James Reston, objavio je kolumnu u kojoj je događaje 
slavio kao »tračak svjetla u Aziji« — tako je to opisao vodeći list na 
Zapadu. On i urednici pohvalili su američku vladu jer je zatajila 
američku ulogu pa su tako »umjereni« indonezijski generali, kako 


su ih nazvali, mogli preuzeti zasluge kao da su sve to izveli sami. 


Nisu ih željeli diskreditirati i ustvrditi: »Čujte, ipak smo vam mi 
pomogli.« Isto je bilo i u Australiji i Velikoj Britaniji. Vladala je 
neobuzdana euforija. 

Jedna usporedba kojoj se čovjek ne može oteti, uz poprilično 
drukčije posljedice, svakako je odlučna uloga Kube u oslobađanju 
Afrike. Kubanci su o tome šutjeli, želeći zasluge i ugled prenije- 
ti na afričke vođe na terenu. Sve to na svjetlo dana nedavno je 
izvukao iznimni povjesničar diplomatskih odnosa Piero Gleijeses 
s »Johns Hopkinsa«. Bilo bi zgodno vidjeti i da netko malo razvije 


te usporedbe. 


McGeorge Bundy, Kennedyjev i Johnsonov savjetnik za nacio- 
nalnu sigurnost, kasnije je ustvrdio da bi možda bilo mudro da su 
rat u Vijetnamu okončali 1965. godine. Zahvaljujući tom udaru 
u Indoneziji, Sjedinjene Države u biti su izvojevale pobjedu u ratu 
u jugoistočnoj Aziji. Godine 1965. Vijetnam je već bio uništen, 
nije mogao poslužiti kao uzor nikome, a Sjedinjene Države uspje- 
le su steći i nadzor nad Indonezijom, što im je i bio glavni cilj. A 
onda su u svim okolnim područjima uspostavljene diktature kako 
bi se spriječilo širenje »truleži« — truleži uspješnog samostalnog 
razvoja, koji bi mogao poslužiti kao uzor drugima, što je glavna 
tema povijesti Hladnoga rata. Henry Kissinger predstavljao je te 
nacionalističke pokrete kao svojevrsni virus koji može prenijeti 
zarazu — takve usporedbe primijenio je i na Allendea. Njegova 
je vlada bila virus koji može proširiti zarazu sve do europskoga 
juga. Shvate li ljudi da postoji parlamentarni put koji vodi do 
društvenih reforma, to bi moglo biti vrlo opasno. Činilo se da se 
Brežnjev s njim slaže, pribojavajući se »eurokomunizma«, svoje- 
vrsnog oblika socijaldemokracije i konkurencije sovjetskoj tiraniji 


pod egidom »komunizma«. 


Postoji li opasnost od virusa koji bi mogao proširiti zarazu, 


moraš uništiti virus i cijepiti one koji bi se mogli zaraziti, a upravo 


to učinjeno je istodobno u jugoistočnoj Aziji i Latinskoj Americi. 
Upravo je šezdesetih godina glavni val represije počeo bujati u 
Latinskoj Americi. Uspostavljena je diktatura u Brazilu, koja se 
održala sve do osamdesetih godina. Potom su počele padati ostale 
pločice domina, u konačnici dovodeći do Reaganovih zločinačkih 
ratova u Srednjoj Americi. A u jugoistočnoj Aziji, na Filipinima, 
vladao je Ferdinand Marcos. Tajland je imao diktaturu, Suharto 
je vladao Indonezijom, dok je demokracija u Burmi uglavnom 
bila pregažena, a posljedice toga osjećaju se još i danas. I sve je 
odjednom izgledala dobro, jer je širenje zaraze bilo zaustavljeno, 
a virus uništen. 

Ipak, američka je moć slabjela, a 1970. američki udio u svjet- 
skome bogatstvu već je pao na oko 25 posto, što je jako puno, ali 
ipak nije 50 posto, kao 1945. Svijet se u ekonomskome smislu 
smatrao tripolarnim. Glavna gospodarska središta nalazila su se u 
Europi (jezgra je bila u Zapadnoj Njemačkoj), u Sjevernoj Ame- 
rici (ponajprije u SAD-u) i istočnoj Aziji (s težištem u Japanu) 
- a to posljednje spomenuto središte već je bilo najdinamičnije 
ekonomsko područje na svijetu. Sjedinjene Države otada i dalje 
slabe. Tijekom posljednjih deset godina vrlo je značajan gubitak 
Južne Amerike, jer se taj dio svijeta smatrao posve sigurnim. Toli- 
ko sigurnim da se o njemu nije ni razgovaralo. A sada Sjedinjene 
Države nemaju gotovo nikakav utjecaj u Južnoj Americi, osim u 
Kolumbiji - samo u malenome dijelu oko Perua. Sjedinjene Dr- 
žave nastoje obnoviti utjecaj, ali to ne može biti ni slično onome 
što su nekada imale. Već smo razgovarali o konferenciji u Carta- 
geni (Samit dviju Amerika) - bila je to vrlo dramatična ilustracija 
gubitka američke moći u zapadnoj hemisferi. Sjedinjene Države 
ostale su izolirane u svim glavnim pitanjima i sljedeći put po svoj 
prilici uopće neće sudjelovati na sastancima država iz zapadne he- 


misfere. 


Arapsko proljeće još je jedan problem. Krene li Arapsko prolje- 
će uistinu u smjeru razvoja nekakvih funkcionalnih demokratskih 
država u tom dijelu svijeta, Sjedinjene Države i njihovi saveznici 
naći će se u velikim nevoljama. Jasno je da se javnost u arapskome 
svijetu izrazito protivi Sjedinjenim Državama i njihovim savezni- 
cima pa su stoga na djelu veliki pokušaji da se demokracija u toj 
regiji zadrži pod nadzorom. 

Američka je moć i dalje silno velika i gotovo bez otpora, ali 
se smanjuje. Sjedinjene Države više ne mogu raditi što žele, kao 
nekada. Ne mogu samo tako svrgavati latinskoameričke vlade. 
Nemaju vojnu silu kojom bi mogli drugdje intervenirati, kao na 


Bliskom istoku, i tako dalje. 


ANDRE VLTCHEK 


Ali su to ipak činili. Obamina vlada uspjela je u skorije vrijeme 
svrgnuti dvije ljevičarske vlade u Latinskoj Americi: u Hondura- 
su i Paragvaju. Slažem se s tobom kad kažeš da, proporcionalno 
gledano, Sjedinjene Države nadziru manji udio globalnoga gos- 
podarstva nego nakon Drugoga svjetskog rata, ali to Carstvo sada 
obuhvaća i Sjedinjene Države i Europsku uniju pa čak i, moglo bi 
se reći, Japan. Udružimo li te tri sile, situacija i nije bitno drukčija 


nego nakon završetka Drugoga svjetskog rata. 


NOAM CHOMSKY 


Jasno mi je što želiš reći, ali čini mi se da se na taj način podcjenju- 
ju europska i japanska neovisnost. Ni to nije sve. Vratimo li se u 
rane pedesete godine, američki planeri tada su bilo vrlo zabrinuti 
zbog mogućnosti da Europa postane nečim što se nazivalo trećom 


silom. Da bi mogla krenuti u smjeru svojevrsne neovisnosti u od- 


nosu na dvije vodeće supersile. To je bio jedan od velikih proble- 
ma, a jedna od metoda kojima se to onemogućivalo bio je NATO. 

NATO je predstavljen kao vojna sila koja će Europu braniti od 
ruskih horda. Nikada nije bilo osobito lako prihvatiti tako nešto, 
ali događaji 1989., kada je pao Berlinski zid, svakako su bili vrlo 
dramatični. Čemu služi NATO ako više nema tih ruskih horda? 
Te doktrine trebale su dovesti do predviđanja o rasformiranju 
NATO-a, ali NATO se zapravo proširio. 

George Bush stariji i James Baker sklopili su savez s Mihailom 
Gorbačovom, prema kojem će dopustiti da se ujedinjena Njemač- 
ka pridruži tom zapadnom vojnom savezu, što s ruskog stajališta 
nije ni najmanje beznačajna stvar. Ali rekli su da se, za uzvrat, 
NATO »ni za centimetar neće širiti na Istok«. Ali zapravo su od- 
mah krenuli na Istok, a Gorbačov se zbog toga dosta uzrujao. 
Rečeno mu je da je to tek usmeni dogovor. Ako si dovoljno naivan 
da nam vjeruješ na riječ, to je onda tvoj problem. Ništa nije bilo 
potpisano. Stoga su krenuli na Istok i nastavili se širiti. NATO je 
globalna intervencijska sila kojom upravljaju Sjedinjene Države. 
Službeno ima ovlasti za nadzor nad međunarodnim energetskim 


sustavom, pomorskim pravcima, naftovodima i tako dalje. 


21. Futenma, baza američkih marinaca na Okinawi u Japanu. 
(O Andre Vltchek) 


Vojni budžet za 1989. bio je vrlo zanimljiv. Bushova vlada 
imala je i novu obrambenu strategiju, »Strategiju nacionalne si- 
gurnosti«, u kojoj se tvrdilo da Sjedinjene Države moraju zadržati 
divovski vojni sustav, ne zbog Rusa, jer njih više nema, nego zbog 
onoga što se nazivalo »tehnološkom profinjenošću« sila iz Treće- 
ga svijeta. Kao drugo, u toj strategiji navodilo se i da Sjedinjene 
Države moraju održati »obrambenu industrijsku osnovu«. To je 
eufemizam koji se odnosi na najrazvijeniju tehnološku proizvod- 
nju, ponajviše razvijenu na temelju vladinih inicijativa i sredstava, 
najčešće preko Pentagona. 

Ali najzanimljiviji dio odnosio se na Bliski istok. Navodi se da 
Sjedinjene Države moraju održavati intervencijske snage usmje- 
rene prema Bliskom istoku, gdje ozbiljne probleme s kojima se 
suočavaju nije bilo moguće »servirati Kremlju«: drugim riječima, 
u suprotnosti s 50 godina laži, stvar nije bila u tome što su se Sje- 
dinjene Države pribojavale Rusa, nego u opasnosti od »radikalnog 
nacionalizma« — neovisnog nacionalizma. A sad su sve fino pri- 
znali, oblaci su se razišli. Ali to nije imalo nikakve veze, jer o tome 
nitko nije izvijestio, time se nisu bavili čak ni znanstvenici: čini 
mi se da sam bio jedan od rijetkih ljudi koji su o tome uopće pro- 
govorili. Presudan trenutak, uz urušavanje globalnog neprijatelja, 
upravo je ono što bi čovjek i tražio kad bi htio shvatiti Hladni rat. 
Valjalo bi promotriti ono što se događalo kad je završio. 

Europa se stoga u velikoj mjeri povodi za Sjedinjenim Drža- 
vama i rijetko preuzima neovisnu inicijativu. To osobito vrijedi 
za Veliku Britaniju. Dokumentacija britanskog Ministarstva vanj- 
skih poslova iz četrdesetih godina 20. stoljeća jasno pokazuje da 
je njima bilo jasno da je njihovo vrijeme prošlo i da će Velika 
Britanija morati biti američki podređeni partner te da će zbog 
toga ponekad trpjeti velika poniženja. Izniman slučaj dogodio se 


1962. godine, u vrijeme kubanske raketne krize. Kennedyjevi pla- 


neri donosili su vrlo opasne odluke i upuštali se u politiku za koju 
su smatrali da bi vrlo lako mogla dovesti do izbijanja nuklearnog 
rata. Znali su da bi Velika Britanija u tom slučaju bila izbrisana 
s lica Zemlje. S Amerikom to ne bi bio slučaj, jer ruski projektili 
nisu imali toliki domet, ali Velika Britanija bila bi sravnjena. 

Ti planeri Britancima nisu objašnjavali što rade. Britanski pre- 
mijer Harold Macmillan očajnički je pokušavao doznati što se 
događa u Washingtonu, a do njega je dolazilo samo ono čega su 
se uspijevali domoći britanski obavještajci. Upravo nekako u to 
vrijeme jedan je viši američki savjetnik u međunarodnoj raspravi 
ustvrdio da Britancima ne bi trebalo ništa govoriti, da Amerikanci 
ne mogu vjerovati Britancima. Jedan je opisao istinsku prirodu 
tog glasovitog »posebnog odnosa«: »Britanci su naši pomoćnici. U 
modi je izraz partneri.« Eto, to su Britanci. Europljani s kontinen- 
ta još su i manje od toga - oni se samo vuku za ostalima, ali malo 
su problematični jer se čovjek na njih ne može posve osloniti. 
Štoviše, ni na koga od njih čovjek se ne može čvrsto osloniti. U 


stanju su krenuti neovisnim smjerom, a to ponekad i rade. 


ANDRE VLTCHEK 


Ipak, američka vanjska politika danas se u cijelosti temelji na eu- 


ropskoj kolonijalnoj kulturi. 


NOAM CHOMSKY 


Ali to je i američka kultura. Jedan od vodećih povjesničara im- 
perijalizma, Bernard Porter, prije nekoliko godina istaknuo je da 
bismo trebali pripaziti na nešto što je nazvao »zabludom slane 
vode« - da imperijalizam znači da se prelazi slana voda, tj. more. 


Time želi reći da nema razlike prelaze li imperijalistički zavojevači 


Irsko more ili Mississippi, u oba slučaja riječ je o imperijalizmu. 
Osvajanje nacionalnog teritorija u Sjedinjenim Državama stoga 
se ne naziva imperijalizmom. Ali to je odluka lingvističke naravi. 
Dakako da je to bilo osvajanje tuđeg teritorija i zemlje, ponajprije 
autohtonog stanovništva, ali onda i pola Meksika (cijeli američki 
Jugozapad i Zapad pripadao je Meksiku, zato se ondje gradovi i 
zovu San Francisco i San Diego), a tek nakon što je završila ta faza 
američkog imperijalizma pojavio se prekomorski imperijalizam. 
Kuba 1898. pa onda Portoriko, Havaji, Filipini i tako dalje. 

Riječ je o osobitom obliku imperijalizma koji se razvio u ta- 
kozvanoj »anglosferi« - zemljama engleskoga govornog područja 
koje su u početku postojanja bile britanske kolonije. Razlikuje 
se od konvencionalnoga imperijalizma, jer te zemlje nisu samo 
vladale zemljama koje su pokorile ili njima upravljale, nego su i 
istiskivale autohtono stanovništvo ili ga sustavno ubijale i ondje 
se naseljavale. Isti postupak ponavljao se u Australiji i Kanadi, 
a gotovo isti i na Novom Zelandu, osim što su se Maori opirali 
pa su još nekako integrirani u društvo, ali struktura je ista. U 
Tasmaniji je autohtono stanovništvo desetkovano još više nego u 
Sjedinjenim Državama. Neki kažu potpuno, iako su mi se javili 
potomci koji to poriču. A to se unutar doktrinarnog sustava ne 
može priznati. 

Ujedinjeni narodi imaju službu posebnog izvjestitelja za prava 
autohtonih naroda koja je odlučila provjeriti stanje prava autoh- 
tonog stanovništva u Sjedinjenim Državama. Dakako da su došli 
do onakvih stravičnih priča kakve su uobičajene za indijanske re- 
zervate. Služba je predstavila izvještaj na koji se gotovo nitko nig- 
dje nije osvrnuo, o njemu se jednostavno nije moglo izvještavati. 
Nešto o tome pronašao sam jedino na Fox Newsu, desničarskoj 
televizijskoj postaji. Oni su zbog tog izvještaja bili bijesni. Bilo je 


vrlo zanimljivo čitati pogrdne komentare o tim bijednim bićima 


u Ujedinjenim narodima: »Odakle im pravo da zabadaju nos u 
naše stvari, riješit ćemo se Ujedinjenih naroda«, i tako dalje. Sama 
pomisao da bi se netko mogao baviti pravima autohtonog stanov- 
ništva u Sjedinjenim Državama nekako je, izgleda, neprihvatljiva. 
Imperijalistički mentalitet i dalje je i te kako prisutan, ali sposob- 
nost provođenja takve politike u djelo drastično je umanjena. To 


se vidi širom svijeta. 


ANDRE VLTCHEK 


Misliš li da postoji način na koji bi američki narod mogao shvatiti 
negativan utjecaj što ga njegova zemlja ima na ostatak svijeta? Da 


ljudi počnu uviđati razmjere štete koju su počinili? 


NOAM CHOMSKY 


Šezdesete godine istinski su civilizirale američko društvo. U jav- 
nome mainstreamu danas su moguće stvari koje pedesetih i šez- 
desetih godina ne bi bile osobito izgledne, jer je to bilo izrazito 
konformističko razdoblje. Nedavno sam u Greensborou, u Sjever- 
noj Karolini, držao predavanja o odnosu Izraela i Palestine. Prije 
pet do deset godina o toj se temi jednostavno nije moglo govoriti. 
Čak bih i na MIT-u u tom slučaju imao policijsku zaštitu. Sada 
imam brojnu publiku, to privlači veliko zanimanje i vlada velika 
zabrinutost u vezi s američkom politikom. 

Sve je više spremnosti na to da se obrati pozornost na poslje- 
dice američkog djelovanja. Ne želim reći da ta spremnost već pre- 
vladava u društvu, ali povećava se i više nije zanemariva. Dobar 
su primjer dva središnja zločina u povijesti Sjedinjenih Država 
- praktično istrebljenje autohtonog stanovništva (da se poslužimo 


terminologijom utemeljitelji nacije) i ropstvo. Do šezdesetih go- 


dina čak su i profesionalni antropolozi govorili da je preostalo vrlo 
malo američkih Indijanaca i da je riječ o lovcima i skupljačima 
koji se sele. Tek negdje oko 1975., čini mi se, izišla je prva ozbilj- 
na knjiga koja je potkopala mitologiju, The Invasion ofAmerica 
Francisa Jenningsa. Bilo je i drugih djela, ali njih su potiskivali iz 
javnosti - Helen Hunt Jackson napisala je vrlo važnu knjigu koja 
je mnogima otvorila oči u vezi s tim što je osamdesetih godina 19. 
stoljeća učinjeno američkim Indijancima - to se sve tada još doga- 

đalo — ali čini mi se da je tiskano samo 200 primjeraka i knjiga je 
vrlo brzo nestala. Ponovno je uskrsnula sedamdesetih-osamdese- 
tih godina 20. stoljeća, ali i dalje je malo onih koji su je pročitali. 
Francis Jennings nije bio profesionalni znanstvenik i antropolog. 
Bio je ravnatelj Muzeja američkih Indijanaca. Proveo je brojna 
istraživanja i utvrdio mnogo toga, a to je silno utjecalo na pokre- 
te koji su ponikli iz šezdesetih godina. Postojala je spremnost za 
razmišljanje o tome. 

Situacija je tada bila bitno drukčija u odnosu na doba u kojem 
sam ja odrastao, tridesetih i četrdesetih godina. Moja je obitelj 
pripadala liberalnoj ljevici, neki su imali i radikalnu prošlost, ali 
prijatelji i ja u šumi smo se igrali kauboja i Indijanaca. Mi smo 
bili kauboji i ubijali smo Indijance. Šezdesetih i sedamdesetih to 
je već bila rjeđa pojava. Godine 1969. jednoj mojoj kćeri bilo je 
deset godina i malo sam listao njezine školske udžbenike. Jedna 
od knjiga zvala se /stražimo Novu Englesku. U njoj se djeci izlagala 
rana povijest Nove Engleske. Jedan je stariji muškarac u udžbeni- 
ku bio vodič, dok je protagonist priče bio neki dječak. Taj stariji 
muškarac pokazivao mu je sve one divne stvari koje su se dogodile 
prilikom naseljavanja Nove Engleske. Ja sam se samo pitao: »Kako 
ćeš pristupiti događajima kao što je masakr plemena Pequot?« Bio 
je to užasan pokolj u kojem su svirepi doseljenici pobili sve žene i 


djecu. Događaj je čak bio prikazan dosta točno, a dječak u knjizi 


reagirao je riječima: »Volio bih da sam bio odrastao čovjek i da 
sam tada bio ondje.« Zapravo je htio reći da bi ubio žene i djecu, 
sve ih protjerao i zauzeo njihovu zemlju. To sam pokazao supruzi. 
To ju je, dakako, užasnulo pa je otišla razgovarati s učiteljicom, 
a ova ju je upitala što je tu problematično. Pokazala joj je spor- 
ni dio teksta. Učiteljica je pogledala tekst i nije uočila nijednu 
pravopisnu pogrešku! Uopće nije shvaćala što je problematično. 
Stoga ju je moja supruga upitala: »Mislite li da je u redu djecu 
poučavati takvim stvarima? I to baš sada, kada naslovnicama do- 
minira masakr u My Laiju?« Učiteljica je nato rekla: »E, pa svi baš 
i nisu toliko liberalni kao vi.« Većina nas, dakle, misli da je u redu 
istrebljivati ljude i oduzimati im zemlju. Bilo je to 1969. godine, 
i to ne u nazadnim i zabačenim dijelovima ruralnog Juga, nego u 
liberalnoj Novoj Engleskoj. To se sada promijenilo - uvjeren sam 
da takvih udžbenika ne može biti — a i predodžba o američkim 
Indijancima u međuvremenu se promijenila. 

To je slično povijesti ropstva, koju se također potiskuje. Sada na 
površinu izlaze istinite priče. Dosada se pretpostavljalo da se situ- 
acija nakon Građanskoga rata poboljšala, da su robovi oslobođeni 
i tako dalje. Prvi radovi tek izlaze, izvan kruga strogo znanstvenih 
istraživanja, i pokazuju da je ropstvo u biti ponovno uvedeno na- 
kon što je službeno ukinuto. Deset godina nakon Građanskoga 
rata, nakon amandmana i tako dalje, svojevrsnim sporazumom 
između Sjevera i Juga u biti je Jugu omogućeno da ponovno us- 
postavi određeni oblik ropstva kriminalizacijom crnačkog života. 
Tako se gotovo sve što su radili crnci muškog spola moglo smatra- 
ti kažnjivim, kao na primjer kad bi stajao na uglu ulice ili pogle- 
dao bjelkinju. Bilo što. Uskoro se velik dio crnih muškaraca našao 
u zatvoru, postajući vrlo dobrom radom snagom. A ona je bila 
mnogo bolja od držanja robova — vlasnik se za roba mora brinuti, 


jer je njegovo vlasništvo. Ali ako radnu snagu dobivaš iz zatvora, 


za nju se ne moraš brinuti. Neće štrajkati, neće tražiti bolju plaću. 
Dobar dio američke industrijske revolucije temeljio se upravo na 
tome. To se održalo gotovo do Drugoga svjetskog rata i — a to se 
počinje uviđati tek sada - u određenoj je mjeri slično onome što 
se upravo sada događa s kriminalizacijom velikog dijela crnačke 
radne snage prema rasističkome »ratu protiv droge« koji je najno- 
viji oblik poprimio u vrijeme Reaganova mandata. 

Ali pogledajmo malo rat u Vijetnamu. Kao što smo već navo- 
dili, nedavno smo obilježili 50. godišnjicu početka tog rata. Kad 
je počeo rat, počeo sam držati predavanja o toj temi - držao sam 
govore u dnevnim sobama, pred dvoje-troje susjeda, ili u nekoj 
crkvi u kojoj bi se pojavilo četvero slušatelja. Kad sam početkom 
šezdesetih pokušao organizirati sastanke na MIT-u posvećene ratu 
u Vijetnamu, morali smo spojiti još pet-šest drugih tema... Vene- 
zuelu, Vijetnam, Izrael... i tek tada možda bi netko došao. 

U Bostonu, možda i najliberalnijem gradu u zemlji, prvi poku- 
šaj održavanja javnih prosvjeda u parku Boston Common, uobiča- 
jenome mjestu za skupove, zabilježen je u listopadu 1965. godine, 
na međunarodni dan prosvjeda. Skup je nasilno prekinut, a preki- 
nuli su ga uglavnom studenti. Ja sam trebao govoriti, ali svi koji su 
izišli za govornicu uopće se nisu čuli. Nisu nas fizički napali isklju- 
čivo zato što je u blizini bilo mnogo pripadnika državne policije - 
ne zato što su im se sviđali prosvjedi, nego jer nisu željeli da netko 
pogine na Boston Commonu. Jedan od vodećih liberalnih listova, 
The Boston Globe, zapravo najliberalniji list u zemlji, sutradan je 
objavio ogorčenu osudu prosvjeda uz fotografiju jednog ranjenog 
ratnog veterana. Radio je bio prepun užasnih osuda kriminalnih 
aktivnosti onih koji u pitanje dovode junaštvo i plemenitost naših 
mladića koji spašavaju Vijetnam i tako dalje, u beskraj. 

Moja je supruga ranije bila odvela naše dvije djevojčice na je- 


dan ženski prosvjed u Concord, mirno predgrađe s dugogodiš- 


njom pacifističkom tradicijom. Ništa osobito, samo su stajale s 
natpisima u rukama. Žene i djevojčice napala je bijesna svjetina, 
gađajući ih konzervama i rajčicama. 

A onda, nakon pet godina ratovanja, u ožujku 1966., osvanuo 
je još jedan međunarodni dan prosvjeda. Shvatili smo da prosvjed 
ne možemo održati u javnosti pa smo ga održali u jednoj crkvi. 
Svjetina je napala crkvu - ponovno konzervama i rajčicama i po- 
novno uz odobravanje široke javnosti. To se kasnije mijenjalo, ali 


vrlo sporo. 


ANDRE VLTCHEK 


Prošlost Baracka Obame tijesno je povezana s američkom obavje- 
štajnom službom, a osobito s američkim obavještajcima u Keniji 
i Indoneziji, gdje je proveo djetinjstvo. Obamina oca angažirao je 
Tom Mboya, kenijski desničar iz naroda Luo, vrlo blizak američ- 
koj vladi. Otišli su na Havaje, gdje su se školovali i obučavali, a 
kasnije su ih ponovno poslali u Afriku. Mboya i Obamin otac on- 
dje su pomogli Kenyatti, prvome kenijskom predsjedniku, da se 
riješi svih ljevičarskih utjecaja i da marginalizira naprednog vođu 


Ogingu Odingu. 


NOAM CHOMSKY 


Da. Nisam siguran koliko je točno kontakta imao s ocem. 


ANDRE VLTCHEK 


Ne osobito mnogo — otac mu je umro dok je još bio posve mlad, 
ali imao je nešto kontakata. Otac mu je bio alkoholičar i u Ke- 


niji je doživio nekoliko prometnih nesreća pa je veći dio kasnijeg 


života proveo kao invalid. Ali nije samo Obamin otac, Kenijac, 
sudjelovao u tom protuljevičarskom križarskom ratovanju. 
Predsjednik Obama proveo je dio djetinjstva u Indoneziji. 
Njegova se majka ponovno udala nakon što je upoznala jednog 
indonezijskog časnika koji je bio na obuci na Havajima. U do- 
movinu su ga bili pozvali kako bi pomogao zemlji nakon držav- 
nog udara 1965. godine. Obamina majka i mladi Obama zapravo 
su se preselili u Indoneziju vrlo brzo nakon tog prevrata. On je 
tako odrastao u Mentengu, elitnoj četvrti Jakarte pa ga ondje još 
i sada znaju kao Barryja iz Mentenga. Bila je to ugledna četvrt 
pripadnika više srednje i visoke klase, a njegova obitelj živjela je 
unutar zatvorenog vojnog kompleksa. Čak i danas on s toplinom 
u glasu govori o djetinjstvu, a ono se zapravo vremenski poklapa s 
mučenjima, masovnim ubojstvima, silovanjima i nestancima lju- 
di širom Indonezije. Dok je Obama uživao u djetinjstvu, najveći 
indonezijski pisac - Pramoedya Ananta Toer - napisao je da su 
rijeke zakrčene leševima. Vojni režim i njemu naklonjeni desni- 
čarski vjerski kadrovi ubili su 40 posto javanskih učitelja, a njih je 
u učionicama zamjenjivala vojska. Teško je i zamisliti užase koji su 
se u Indoneziji događali nakon 1965. godine. Ipak, predsjednik 


Obama s ljubavlju se sjeća tih godina. 


NOAM CHOMSKY 


Koliko mu je bilo godina? Je li bio dovoljno star da zna što se 


događa? 


ANDRE VLTCHEK 


Išao je u školu, ali čak su i školska djeca morala znati. Ljudi su 
posvuda samo nestajali. To se nije moglo izbjeći. U ono je vrijeme 


Indonezija imala oko 100 milijuna stanovnika. Ubijeno je 2-3 po- 


sto populacije. Još su mnogi milijuni ljudi smijenjeni, prognani, 
silovani, mučeni, zatočeni. Covjek bi morao biti silno disciplini- 


ran da to ne primijeti i ne pamti. 


NOAM CHOMSKY 


Spominje li išta u vezi s time? 


ANDRE VLTCHEK 


Spomenuo je nešto neodređeno, ali najčešće govori o čudesnome 
djetinjstvu u Jakarti, zbog čega se čovjek mora upitati trebaju li se 
republikanci doista brinuti u vezi s njim. Čini mi se da je zapravo 
vrlo čvrsto ukorijenjen u njihovu poretku. Njegova politika pre- 
ma određenim dijelovima svijeta - od Hondurasa do Indonezije 


— izrazito je desničarska, a i to je eufemizam. 


NOAM CHOMSKY 


Ja bih rekao da je konvencionalno liberalna, a to je već dosta da- 


leko na desnici. 


ANDRE VLTCHEK 


Doputovavši u Jakartu, državna tajnica Hillary Clinton rekla je 
(prepričavam njezine riječi): »Da me netko upita mogu li islam, 
demokracija i ženska prava ići ruku pod ruku, rekla bih mu da 


posjeti Indoneziju.« 


NOAM CHOMSKY 


Suharto je 1995. došao u Sjedinjene Države. Clintonova vlast sr- 


dačno ga je dočekala i opisala kao »naš tip čovjeka«. I oni su znali 


što se događalo u Indoneziji. Znali su za Istočni Timor, znali za pri- 
če o užasima, ali on je ipak bio »naš tip čovjeka«. Otvorio je društvo 


investicijama i eksploataciji sa Zapada, u čemu je onda problem? 


ANDRE VLTCHEK 


Da, upravo tako: U čemu je onda problem?... 

Dok privodimo razgovor kraju, htio bih spomenuti jednu 
temu koje se nismo dotaknuli, a koja je ključna za sve što smo 
dosada spomenuli. Zanimljivo je kako su samo američki glasači 
samozadovoljni, kao i europski. To primijetim svaki put kad do- 
đem u Njemačku, Englesku ili Francusku, kad uđem u kafić i po- 
slušam o čemu ljudi razgovaraju. Imam dojam da su potpuno ra- 
zočarani političkim i društvenim sustavom, da su im iluzije posve 
raspršene. Ne sviđa im se nijedna od političkih stranaka, zapravo 
čak ne žele sudjelovati u sustavu. To se čuje na svakom koraku, ali 
onda dođu izbori i svi opet glasuju za uobičajene, tj. desničarske 
kandidate ili biraju desničarske ekstremiste, što se s vremena na 
vrijeme događa u Francuskoj. Neki kažu da tako »kažnjavaju« su- 
stav, ali glasači zapravo kažnjavaju sebe, a osobito ostatak svijeta, 
koji je prisiljen uzdržavati i dalje visok životni standard zemalja 
na Zapadu haranjem vlastitih prirodnih bogatstava i drugim uža- 
snim načinima. 

Jose Saramago napisao je čudesan roman pod naslovom Gle- 
danje, a govori o tome što bi se dogodilo »demokratskoj« zemlji 
na Zapadu u kojoj bi većina ljudi počela poništavati glasačke li- 
stiće. Država u njegovu romanu proglašava izvanredno stanje i u 
biti počinje ubijati vlastite građane. Iz njegove perspektive, »de- 
mokracija« na Zapadu smije funkcionirati pod uvjetom da služi 
interesima vladajuće elite. Ljudi smiju izlaziti na glasovanje, pod 


uvjetom da taj proces shvaćaju ozbiljno i doista dođu na glasačko 


mjesto i ubace listić u glasačku kutiju. I pod uvjetom da glasuju za 
kandidate koji podupiru cijeli sustav. Ali čim to odbiju ili odbace 
režimsku percepciju demokracije, aktivira se mehanizam okrut- 


nog ugnjetavanja. 


NOAM CHOMSKY 


Čini mi se daje Emma Goldman rekla: »Kad bi glasovanje bilo što 
mijenjalo, proglasili bi ga nezakonitim.« O tome sam zapravo vo- 
dio zanimljiv razgovor s Lulom [Luiz Inacio Lula da Silva], negdje 
potkraj devedesetih, prije nego što su ga izabrali za predsjednika. 
Boravio sam u Brazilu i zapravo sam s njim proveo dosta vremena. 
U to je vrijeme u anketama bio vrlo popularan pa sam ga pitao mi- 
sli li da će ga ipak izabrati. A on je rekao: »Razumijem mentalitet 
seljaka. Čak i ako me podupiru, kad se nađu na biračkome mjestu 
upitat će se: 'Može li zemlju voditi netko tko je poput mene?' Pa 
će reći: 'Ne, ne, zemlju moraju voditi oni bogati i pametni tipovi', 
pa će glasovati za nekoga od njih.« Ali pokazalo se da je pogriješio 


u predviđanju — seljaci su se bili mentalno promijenili. 


ANDRE VLTCHEK 


Noame, ovime bih završio naš razgovor. Osvrnuli smo se na zlo- 
čine protiv čovječanstva koje su nakon Drugoga svjetskog rata 
počinili Sjedinjene Države, Europa i njihovi saveznici. Živimo u 
doba u kojem imamo mnogo razloga za zabrinutost. U Kongu i 
na Papui odvijaju se masovna istrebljenja. Strašno haranje i pljač- 
ke zahvatili su cijele zemlje: Somaliju, Sudan, Ugandu, Libiju i 
Afganistan. Postoji velika opasnost od toga da se zemlje poput 
Sirije i Irana sljedeće nađu na tom popisu za odstrel. Zapad če- 


sto umjetno stvara sukobe, tjera zemlje na konfrontaciju, čemu 


sam nedavno svjedočio na Filipinima, gdje su mi neki od nji- 
hovih znanstvenika i profesora objašnjavali kako Zapad zapravo 
okreče Filipine i druge zemlje iz tog dijela svijeta protiv Kine u 
vezi s onim spornim otocima. Ratovanje je sada već daleko od 
borbe prsa o prsa i njime sada dominiraju smrtonosni projektili, 
bombardiranja i najnovije stravično oružje: bespilotne letjelice, 
sinonim za terorizam i apsolutnu nekažnjivost - ubijaju tako da 
napadač uopće ne mora izlagati opasnosti vlastite vojnike. Riječ 
je o jednostranome ratovanju. Za jednu stranu to je videoigrica, 
za drugu strava uništenih sela, ubijenih ljudi i osakaćenih tijela. 
Čini se da Zapad nastoji učvrstiti nadzor nad svijetom. Malo 
je toga što mu se može ispriječiti na putu, tek nekoliko odlučnih 
zemalja i pojedinaca. No, kao što pokazuje povijest, i to bi moglo 


biti dovoljno da spriječi užase i osigura pobjedu humanizma. 


NOAM CHOMSKY 


Istodobno na djelu imamo dvije tendencije. Netko tko bi sa stra- 
ne promatrao svijet rekao bi da glavni pravac razvoja vodi prema 
samoubojstvu, prema bacanju s litice. Ali drugi vodi u smjeru sve 
snažnijeg protivljenja, a taj trend bilježi i određene uspjehe. Čak i 
u posljednjih 30-40 godina dogodile su se promjene, i to značaj- 
ne. Pitanje glasi: koji će od tih trendova prevagnuti? 

Želimo li biti posve realistični, ništa ne ulijeva veliku nadu, ali 
imamo samo dvije mogućnosti: možemo reći: »Nema nade, odu- 
stanimo«, i time pomoći najgorem mogućem ishodu. A možemo 
reći: »Željeli bismo popraviti situaciju pa ćemo pokušati nešto 
učiniti«. Ako upali, super, ako ne upali, vraćamo se na najgori 


mogući ishod. To su alternative koje su pred nama. 


Kolovoz 1945. 


Listopad 1945. 


1946. - 1954. 


1947. - 1948. 


Travanj 1949. 


Kronologija 


Sastavio — Gabriel Humberstone 


Sjedinjene Države bacaju prve atomske bombe na 
Hirošimu i Nagasaki. Procjenjuje se da je poginulo 
oko 246 000 ljudi. Šest dana kasnije, Japanci se pre- 


daju Saveznicima i time završava Drugi svjetski rat. 


Nastaju Ujedinjeni narodi, a Sjedinjene Države, Ve- 
lika Britanija, SSSR i Kina imaju vodeću ulogu kao 


stalni članovi Vijeća sigurnosti. 


Prvi rat u Indokini: Francuska se bori protiv komuni- 
stičkog Viet Minha u nastojanju da ponovno stekne 
kolonijalni nadzor nad Vijetnamom, koji je za Dru- 
goga svjetskog rata bio pod japanskom okupacijom. 
Po završetku rata Francuzi su napustili jugoistočnu 
Aziju, a Vijetnam se dijeli na komunistički Sjever i 


Jug koji uživa američku potporu. 


Prvi rat u Kašmiru, između Indije i Pakistana, zbog 
spornog područja Kašmira i Jammua. Prvi od četiriju 


ratova tih dviju zemalja zbog istog područja. 


Osnutak Sjevernoatlantskoga saveza (NATO), koji u 
zajednički obrambeni sustav povezuje ključne politič- 
ke i vojne sile i čvrsto ukorjenjuje američku prevlast 


nad velikim dijelom svijeta. 


Srpanj 1953. 


Kolovoz 1953. 


Lipanj 1954. 


Siječanj 1959. 


Veljača 1961. 


Kolovoz 1961. 


Listopad 1962. 


Prevrat arapskih nacionalista u Iraku, tzv. Revolucija 
14. srpnja, kojim je svrgnuta hašemitska monarhija 


koja je uživala britansku potporu. 


Državni udar u Iranu koji su režirale Sjedinjene Dr- 
žave i Velika Britanija. Demokratski izabranog pre- 
mijera  Mohammada Mosadeka zamjenjuje vojna 


vlast na čijem je čelu Mohammad Reza Pahlavi. 


Prevrat u Gvatemali, izveden uz potporu CIA-e, po- 
znat pod nazivom Operacija PBFORTUNE. Svrgnut 
je predsjednik Jacobo Arbenz Guzman, a na vlast do- 
lazi vojna hunta koju predvodi pukovnik Carlos Ca- 
stillo. 


Kubanska revolucija. Nakon što Sjedinjene Države 
počinju pokazivati sve izraženiju nesklonost novoj 
revolucionarnoj vlasti, Kuba se povezuje sa SSSR-om. 


Atentat na Patricea Lumumbu, prvog demokratski 
izabranog premijera Republike Kongo, izvele Sjedi- 


njene Države i Velika Britanija. 


Sjedinjene Države u ratu u Vijetnamu iskušavaju 
bojna kemijska sredstva, prvi put defolijant poznat 
pod nazivom Agent Orange. U studenome predsjed- 
nik Kennedy potpisuje Zakon o pomoći inozemstvu, 
kojim se osigurava »pomoć zemljama ugroženima 
komunizmom«. Sudjelovanje američke vojske u ju- 


goistočnoj Aziji postupno eskalira. 


Kubanska raketna kriza. Trinaest dana naglog jačanja 
napetosti između Sjedinjenih Država i SSSR-a, koji 


Ožujak 1964. 


1964. — 1973. 
1965. 

1966. - 1988. 

1967. - 1974. 


je pokušao postaviti nuklearne projektile na kuban- 
sko tlo, u nastojanju da onemogući daljnje pokušaje 
američke invazije. SSSR se na kraju povukao nakon 
što su Sjedinjene Države pristale ukloniti dio raketa 


iz Turske i Italije. 


Udar u Brazilu u kojem je svrgnut predsjednik Jošo 
Goulart. Vojni režim koji preuzima vlast tijesno je 


povezan s američkom vladom. 


Amerikanci bombardiraju visoravan u Xieng Khuan- 
gu, s megalitima, u Laosu. Eskalacija rata u jugoistoč- 
noj Aziji. Najintenzivnije bombardiranje u američkoj 
povijesti. Bačeno više bomba nego tijekom Drugoga 
svjetskog rata. 


Pokušaj puča u Indoneziji, uz američku potporu. 
Krivnja za neuspjeli pokušaj pripisuje se Komuni- 
stičkoj partiji. Nakon toga, između petsto tisuća i tri 
milijuna ljudi ubijeno je u antikomunističkim čist- 
kama. Predsjednik Sukarno svrgnut s vlasti i ubrzo 
ga zamjenjuje general Suharto, čiji ugnjetački vojni 


režim podupiru Sjedinjene Države. 


Rat za neovisnost u Namibiji. Kuba podupire pokret 
SWAPO, vojno, ekonomski i politički. U sukobu 
koji je trajao 22 godine poginulo je dvije tisuće ku- 
banskih boraca. 


Vojna diktatura u Grčkoj nakon puča koji je predvo- 


dila skupina desničarski orijentiranih časnika. 


Kolovoz 1968. 


1969. - 1970. 
Rujan 1973. 
1975. - 1991. 
1975. 


Prosinac 1975. 


1978. - 1982. 


Sovjetska invazija na Čehoslovačku, nakon razdoblja 
političke liberalizacije, tzv. Praškog proljeća, pod vla- 


šću Alexandra Dubčeka. 


Operacija Menu, američko sustavno bombardiranje 
Kambodže i Laosa, s ciljem uništenja vijetnamskih 


komunista. 


Puč, s američkom potporom, protiv čileanskog pred- 
sjednika Allendea. 


Rat u Zapadnoj Sahari. Nakon što su se Španjolci 
povukli iz Maroka, vojska preuzima nadzor nad Za- 
padnom Saharom. Fronta Polisario, naroda Sahrawi, 
bori se za stjecanje neovisnosti od Maroka. Spor ni do 


danas nije riješen. 


Kuba intervenira u korist Narodnog pokreta za oslo- 
bođenje Angole, a protiv intervencije iz Južne Afrike 


i Zaira koja ima potporu Sjedinjene Država. 


Indonezija ulazi u Istočni Timor pa ta zemlja ostaje 
pod okupacijom do 1999. Tijekom sukoba i okupa- 
cije ubijeno je između 100 000 i 180 000 ljudi. 


Masakr Rio Negro u Gvatemali. Sredstvima Svjetske 
banke i Interameričke razvojne banke, vlada Gva- 
temale počinje izgradnju brane za hidroelektranu 
Chixoy, sa zemlje protjerujući tisuće Maya, pripadni- 
ka naroda Achi. Tijekom eksproprijacije ubijeno je i 
do 5000 osoba. 


1979. - 1992. 


Travanj 1986. 


Studeni 1988. 


Lipanj 1989. 


Rujan 1989. 


Studeni 1989. 


1990. 


Građanski rat u Salvadoru. Sukob vojne vlasti s ame- 
ričkom potporom i koalicije ljevičarskih gerilskih 
skupina. Sjedinjene Države još nisu platile nikakvu 
odštetu za nasilje koje su financirale. 


Sjedinjene Države bombardiraju Libiju (operacija El 


Dorado Canyon). 


Sjedinjene Države posve prihvaćaju konvenciju UN-a 
o genocidu. Od njezina nastanka, 1948. godine, ima- 
ju imunitet od progona. 


Masakr na trgu Tiananmen. Prosvjedi u Kini nakon 
smrti reformatora Zhaa Ziyanga dovodi do žestoke 
reakcije vlasti u kojoj vojska puca na prosvjednike. 
Točan broj poginulih nije poznat. Dokazano je da je 
Zapad, radi destabiliziranja Kine, izravno financirao 
mnoge prosvjednike. 


Američka invazija na Panamu, kodnog naziva Ope- 
racion Just Cause. Procjene kažu da je poginulo oko 
3500 osoba. 


Pad Berlinskog zida: simbol pada komunističkih re- 
žima u Istočnoj Europi koji se odvijao tijekom cijele 
1989. godine. 

Pripadnici brigade Atlacatl salvadorske vojske u 
Salvadoru ubili šestoricu jezuitskih svećenika, među 
njima i Oscara Romera. Jedan od najkrvavijih trenu- 
taka građanskog rata u Salvadoru. 


Rat Iraka i Kuvajta dovodi do toga da Irak pripaja 


Kuvajt i time izaziva Prvi zaljevski rat. Južnoafrički 

predsjednik F. W. de Klerk oslobađa Nelsona Mande- 
lu i otvara pregovore kojima se okončava aparthejd u 
Južnoj Africi. 


Raspuštanje SSSR-a pod Mihailom Gorbačovom. 
Službeni svršetak Hladnog rata. 


Rušenje predsjedničkog zrakoplova 1994. iznad Ki- 
galija. Poginuli su predsjednici Ruande i Burundija, 
pripadnici naroda Hutu. Početak genocida u Ruandi 
i kasnijega genocida u DR Kongu, u kojem i dalje 
umiru ljudi, uz dosadašnjih četiri do deset milijuna 
ubijenih, a Ruanda i Uganda pljačkaju tu zemlju za 
račun tvrtki i vlada Zapada. 


Hugo Chavez pobjeđuje na izborima u Venezueli, što 
označuje početak takozvane »ružičaste plime« u La- 
tinskoj Americi i okončanje vašingtonskog konsen- 
zusa koji je devedesetih godina dominirao južnoame- 
ričkom politikom. 


NATO bombardira Beograd i time okončava sukob 
na Kosovu. Jugoslavija kasnije neuspješno pokušava 
tužiti NATO zbog bombardiranja. 


Početak invazije Afganistana koju predvodi SAD, na- 
kon terorističkih napada 11. rujna 2001. 


Neuspjeli puč koji su poveli pripadnici venezuelanske 
vojske. Sjedinjene Države brzo priznaju legitimitet 
nove vlasti, ali mijenjaju stav kad se Chavez, nakon 
samo 47 sati, vratio na predsjedničku dužnost. 

Sjedinjene Države potpisuju sporazum o zaštiti svojih 
vojnika, tzv. Zakon o napadu na Den Haag, koji ih 
štiti od tužba pred svim međunarodnim sudovima u 
čijem radu Sjedinjene Države ne sudjeluju. 


Početak drugog rata u Iraku. 


Prevrat na Haitiju, u kojem je predsjednik Jean-Ber- 
nard Aristide prisiljen na bijeg u Južnu Afriku. Uglav- 
nom se općenito priznaje da je puč izveden barem 
dijelom u režiji američke vlade. 


Prvi poznati američki napad na Pakistan nenaoruža- 
nim bespilotnim letjelicama u pokušaju ciljanja tali- 
banskih snaga i al-Qa'ide. Otada je, prema procjena- 
ma, izvedeno 366 napada. 


Kuba nudi medicinsku pomoć Sjedinjenim Država- 
ma nakon uragana Katrina. Američki State Depar- 
tment odbija ponudu. 


Michelle Bachelet Jeria priseže kao prva čileanska 
predsjednica. Kao dugogodišnja socijalistica, jednom 
prilikom doživjela je mučenje u vrijeme Pinochetova 


režima koji je imao američku potporu. 


Osniva se Savez južnoameričkih država (UNASUR), 
što označuje sve tješnju suradnju među južnoamerič- 
kim državama. 


Honduraška vojska svrgava predsjednika Manuela 
Zelayu. Događaj je u međunarodnim okvirima ozna- 
čen kao državni udar i sve zemlje iz te regije osim 


Sjedinjenih Država povukle su veleposlanike. 

Flotilu koja prevozi humanitarnu pomoć i građevin- 
ski materijal iz Turske u Gazu presreću i napadaju 
izraelske obrambene snage. Poginula su devetorica 
aktivista. Turska zbog toga povlači veleposlanika iz 


Izraela i otkazuje zajedničke vojne manevre. 


U Tunisu počinju prosvjedi, nakon što se jedan pro- 
svjednik zapalio ispred guvernerove palače. Taj doga- 
đaj pokrenuo je Tunisku revoluciju, koja je potom 
potaknula revolucionarni val u cijeloj regiji, poznat 
pod nazivom Arapsko proljeće. 


Međunarodna vojna intervencija u Libiji tijekom 
građanskog rata. Izvan granica Velike Britanije, Fran- 
cuske i Sjedinjenih Država gotovo nije bilo nimalo 
potpore za tu intervenciju. 


Osnovana Zajednica latinskoameričkih i karipskih 
država (CELAC), iz koje su službeno izostavljene 
Sjedinjene Države i Kanada. Alternativa Organizaciji 
američkih država (OAS) kojom dominira Washin- 
gton. 


Opća skupština Ujedinjenih naroda donosi rezolu- 
ciju protiv sirijske vlade na čelu s Asadom. Rusija, 
Kina, Brazil, Indija i Južna Afrika usprotivili su se toj, 
kako su naveli, eklatantnoj podršci sirijskoj oporbi. 

SNAŽNA | KONTROVERZNA KRITIKA ULOGE ZAPADA U SVIJETU 


U knjizi O zapadnjačkome terorizmu Noam Chomsky, intelektualac, po- 
litički aktivist i disident poznat širom svijeta, razgovara o zapadnjačkoj 
moći i propagandi s filmskim producentom i istraživačkim novinarom 
Andreom Vitchekom. U tom razgovoru isprepleću se povijesne činjenice 
i osobna iskustva dvojice sugovornika koja su ih i navela na to da život 
posvete aktivizmu. 

Ova je knjiga idealan uvod u političku misao Noama Chomskog, a 
poslužit će kao pravo osvježenje svima koji osjećaju nelagodu u vezi sa 
širom ulogom Zapada u svijetu. Teme i rasprave obuhvaćaju kolonija- 
lizam i imperijalističku vlast, propagandu i medije, ostavštinu utjecaja 
Sovjetskoga bloka na suvremena zbivanja, Arapsko proljeće i slabljenje 
američke moći. Autori nude snažnu kritiku kolonijalnog naslijeđa, spo- 
minjući mnoge zemlje, među njima i Nikaragvu, Kubu, Kinu, Čilei Tursku. 


»Noam Chomsky globalni je fenomen... Moguće je da je i najčitaniji američki 
vanjskopolitički autor na svijetu.« 
The New York Times Book Review 


»[Chomsky] je u zemljama engleskoga govornog područja najsličniji 
svojevrsnoj intelektualnoj superzvijezdi.« 
The Guardian 


Noam Chomsky ugledni je lingvist i jedan od najistaknutijih američkih društ- 
venih kritičara. Profesor je na Odsjeku za lingvistiku i filozofiju Sveučilišta 
Massachusetts Institute of Technology i autor mnogobrojnih knjiga, među 
kojima su i Hegemonija ili opstanak, Promašene države, Imperijalne težnje i 
Sustavi moći (svi naslovi u izdanju Naklade Ljevak). 


Andre Vltchek bavi se pisanjem, snimanjem: filmova i i istraživačkim novinar- 


stvom. Objavio je nekoliko knjiga, među k , : 
of Fear, Oceania i Western Terror: From Pot [mi [=] 

